Nasheed Ge Alex ID: Iyaz Ge Mahsala Akee Maabodah Vahushee Vun - Vaguthu\n5 މަސް ކުރިން ( ފެބުރުއަރީ 19, 2020 )\nކުރީގެ ރައީސް މުހައްމަދު ނަޝީދު ޓްވިޓާގައި ގެންގުޅުއްވާ ފޭކް އައިޑީ "އެލެކްސް އަހްމަދު" އިން ދީނީ އިލްމުވެރިޔާ ޑރ.މުހައްމަދު އިޔާޒަށް ވަރުގަދަ ބަހުގެ ހަމަލާތަކެއް ދެއްވާ، ވަރަށް ބޮޑަށް ފާޑުވިދާޅުވެއްޖެއެވެ.\nއެލެކްސް އައިޑީން އިޔާޒަށް "ހަމަލާއެއް" އަމާޒުވީ ޑރ.ބިލާލް ފިލިޕްސް ރާއްޖެ ގެނައުމާއި ދެކޮޅަށް ނަޝީދު ރޭ ކުރެއްވި ޓްވީޓަށް އިޔާޒް ރައްދު ދެއްވުމުންނެވެ.\nނަޝީދަށް ރައްދު ދެއްވާ އިޔާޒް ރޭ ވިދާޅުވީ ދީނީ ނަސޭހަތް ރަނގަޅު ގޮތުގައި ދެއްވާނެ ބޭފުޅުންނާއި އެނޫން ބޭފުޅުން ވަކިކުރައްވަން އެނގިވަޑައިގަންނަވާ ވަރަށްވުރެ ނަޝީދުގެ ލާދީނީކަން ބޮޑު ކަމަށެވެ. ނަޝީދު ނޭނގޭ ވާހަކަ ނުދައްކަވާ މަޑުން ހުންނެވުމާށާއި ފަތައް ވެސް ލުއި ވާނީ އެގޮތް ކަމަށް އިޔާޒް ވިދާޅުވިއެވެ.\nއިޔާޒްގެ އެވާހަކަތަކަށް އެލެކްސް އައިޑީ އިން ރައްދު ދެމުން ނަޝީދު ވިދާޅުވީ އިޔާޒަށް ދިމާވެފައިވާ މައްސަލަ ކަމަށް ހަކީމުން ބުނަނީ "އިންތިހާއަށް ވަހުޝީވެފައި، ކާފަރުވެފައި، ޖިންސީ ގުޅުމަށް ދެވިއަރާފައި ވުން" ކަމަށެވެ.\n"ތިޔަ ކަމާއި ނަމަ، ޕާޓްނަރގެ ރުހުން އޮވެފައި އުމުރު އޯކޭ ނަމަ ދީނޭ ނުކިޔަސް އަޅުގަނޑުމެންނަށް އޯކޭ." އިތުރަށް އެލެކްސްގެ ޓްވީޓްގައި ވެއެވެ.\nނަޝީދުގެ ބޭބެ ޑރ.އަހްމަދު ނާޝިދު އަށް އިޝާރާތް ކުރައްވާ އެލެކްސްގެ އިތުރު ޓްވީޓެއްގައި ވަނީ "އަހަރެމެންގޭ ޑޮކް ވެސް ތިޔަކަމާއި ތިޔަގޮތައް ނޫޅޭ. ދީނެކޭ ނުކިޔާ. އޭނަ ކުރަން ބޭނުންވާ ކަންކަން މަޑުމަޑުން ހުރެ ކުރަނީ. އަޅެ އިޔާޒް ވެސް ޝޭޑީ ކޯނާއަށް ބަދަލުވޭ."\nއެލެކްސްގެ ޓްވީޓްގައި ނާޝިދުއާއި ހާމިދު އަބްދުލްޣަފޫރު ވެސް ޓެގް ކުރައްވާފައި ވެއެވެ.\nManikfaanu ah dhimaavefai vaa mahsala kamah hakeemun bunanee: inthihaa ah vahushee vefai, kaafaruvefai, jinsee gulhumah dhevi araafaa vun kamah. Thiya kamaa nama, partner ge ruhun ovefa umuru ok nama dheeney nukieuhviyas alhugadu menah ok\n— Alex Ahmed (@anedhivehirajje) February 19, 2020\nނަޝީދު މީގެ ކުރިން ވެސް އެކި ފޯރަމްތަކުގައި އިޔާޒަށް ވަރަށް ބޮޑަށް ފާޑުވިދާޅުވެފައި ވެއެވެ. އިޔާޒް ނަޝީދަށް އިތުރަށް ދެއްވަން ޖެހޭ ދީނީ ނަސޭހަތެއް ނޯންނާނެ ކަމަށް ވެސް ނަޝީދު މީގެ ކުރިން ވިދާޅުވެފައި ވެއެވެ.\nމިހާރު ހުނާނީ ރާކަނިމަސް ން ބޮވިފަ ދެން ދުވެ ތިމާވރުގެ މޮޅު މީހަކުނެތިގެން ދީނަށް ފުރަެްސާރަކުރާ ބައިގަނޑު ފަހަތުން ވަރަށް ވެދުން\nހަކީމުން ބުނަނީ ތިޔަމީހާއައް ޖެހިފައި ތިހިރީ ފައިސާ ޔާ ޙިޔާނާތާއި މަކަރާ ހީލަތާ ހާއްސަ ކޮއް ވެރިކަމައް ދެވި ހިފާފައި ވާކަން މިހާރުތާއޭ މިއިނގެނީ މަންޑޭލާ އެވިދާޅުވީ ތެދު ހަގީގައްކަން ވެރިކަމަކީ ދެވިހިފާކަމެއް ވެރިކަން ކިޔައިފިއްޔާ ދެވި ހިފާނެކަން މިހާރު އެބަ އިނގޭ އެއީ މަސްވެރިކަން ދަޑުވެރިކަން\nފެބުރުއަރީ 19, 2020 23:14\nކެނެރީގޭ ރަތްލާޖެހި ލާދީނީ ނަޝީދު .. ލަދު ހަޔާތެއް ނުހުންނާނެ.\nފެބުރުއަރީ 20, 2020 09:41\nވަގުތުން ހަދައިގެން އުޅޭ ފޭކު އައިޑީއެއް.. ނަޝީދުގެ ފޜކު ސިއްރު އައިޑީއެއްނަމަ ޑރ ނާޝިދު ޓެގުކޮށްފަ އަހަރެމެންގޭ ޑޮކްއޭ ބުނާނެތަ؟؟ ބުއްދިއެއް ހުރިއްޔާ ވިސްނެންވާނެ ދޯ؟؟ މިއައިޑީއާ އޭގެ ޓުވީޓުތައް ޕުރަމޯޓްކުރަނީވެސް ވަގުތުން.. މިބުނީ ޏަޝީދަކީ ރަނގަޅު މީހެކޭ ނޫން.. އެވެސް ބޮޑު ވަބާއެއް\nފެބުރުއަރީ 19, 2020 23:27\nދޮންކުދިން އުޅޭހެން އުޅެންވާނީ\nފެބުރުއަރީ 19, 2020 23:39\nއަންނި ވަގު އައިޑީވެސް ގެންގުޅޭތަ.. އައްޗީ ހާދަ ފެންވަރުދައް މީހެކޭދޯ އަންނިއަކީ\nފެބުރުއަރީ 20, 2020 00:05\nދީން ކިޔަވައި ގެން އައިސް ތިބޭ މީހުން ސިޔާސީ މީހުންނަށް ޕޮޑިއަމްތަކުގަޔާއި ނޫސް މަޖައްލާ ތަކުގައި މެންބަރު ތަކުމަތީ ރައްދު ދިނުމަކީ އެއީ އެކަމުގެ ސަބަބުން މި ކުޑަކުޑަ މުސްލިމު މުޖްތަމަޢާ އަށް އެކަމުގެ ނޭދޭވެ އަސަރު އިންތިހާ އަށް ކުރާނެކަމެކެވެ.\nއަދި އެ ސީޔާސީ މީހުންގެ ހިޔްތަކުގައި ދިނުގެމަމައްޗަށް އޮއްނަ ލޯބި ކުޑަވެ ފޫހިވެ ދީނަށް ނަފްރަތު ކުރުން އިތުރުވުން ނޫނީ ނުވާނެ ކަމެކެވެ.\nމިއީ ނުހަނު ނުރައްކާތެރި ކަމެކެވެ.\nޢެހެންވީމާ އިޔާޒު ވިއަސް އަދި ލަޠީފު ވިއަސް އަދި ކޮއްމެ މީހަކުނަވަމެސް އެމީހެއްގެ ފަތް ހެޔޮ ޢަމްލު ތަކުން ބަރުކުރަން ބޭނުންމަ އެއްމެ ފުރަތަމަ އެމީހެއްގެ އަމިއްލަ ނަފްސު އިސްލާޙުކުރަން ޖެހެއެވެ.\nއެހެން މީހުން ނަށް ރިވެތި ނަމޫނާ ދައްކަން ޖެހެއެވެ.\nﷲގެ ނަބިއްޔުއްނާއި ރަސޫލުން ދެއްކެވި ރިވެތި ނަމޫނާގައި ހިފަން ގެހެއެވެ.\nالله سبحانه وتعالى وحي ކުރައްވާފައި ވެއެވެ.\nއެހެން ވީމާ ވެރީންނަށް ނަސޭހަޔް ދިނުން އޮތީ އެ ވެރިންގެ ގާތުގައި ސިއްރިޔާތުގައެވެ.\nއެ ވެރިން ޤަބޫލު ކޮއްފިނަމަ الحمدالله އެއީ ބޮޑު ވެގެން ހެޔޮކަމަކަށް ނޫނީ ނުވާނެއެވެ.\nނަސޭހަތް ޤަބޫލު ނުކުރިނަވަވެސް އެމީހެއްގެ ވާޖިބު އެމީހަކު އަދާކޮށް ފިއެވެ.\nފެބުރުއަރީ 20, 2020 06:33\nޢަހުމަދުގެ ތިޔަ އެސްއެސް ޖަމާއަތަކަށް އަދި ވެސް ނު ވިސްނޭތަ ؟ ކިތަންމެ ވަރަކަށް ތި މޑޕ ގެ ރުހުން ހޯދަން އުޅެގެން ވެސް އެމީހުން ކަލޭމެން ބަލައެއް ނުގަންނާނެ. ޢަދި ތި ކުރާ ކަންކަމުން ދީނަކަށް ނަސްރެއް ވެސް ނުލިބޭނެ. ޙަމަ ބައިބައި ވާނީ. 72 ގެ ތެރެއިން ހިމެނުމުގެ ކުރިން އިސްލާހު ވޭ.\nފެބުރުއަރީ 20, 2020 00:07\nނަޝީދުއާ ޑޮނަލްޑް ޓްރަމްޕްއާ އަޅެ ހުރި ތަފާތެއް ބުނެބަލް. އަހަންނަށް ޓްރަމްޕްވެސް މާ ރަނގަޅު އެެލެކްސް ކޮހަށްވުރެ\nފެބުރުއަރީ 20, 2020 00:17\nހުރި ލަދުޙަޔާތް ކުޑަކަމުގެ ބޮޑުކަމާއެ ވެ\nނަޝީދު ކައޭ ދީނީ ޢިލްމް ވެރިންނަށް ކުޑަނަމަ ވެސް\nފެބުރުއަރީ 20, 2020 06:00\nއިސްލާމީ އިލްމުވެރިންމީ އިސްލާމީ ގައުމުތައް ކުރިނާރައިގެން އުޅޭ މައިގަނޑު ސަބަބަކީ\nފެބުރުއަރީ 20, 2020 06:38\nމާނައަކީ ސިޔާސީ މީހަކު ކޮންމެ ހަޑިއެއް ހޭވިޔަސް އަދި އޭނާ އެންމެން ހެއްލުންތެރިކުރުވިޔަސް އެކަމާ ދީނީ ޢިލްމުވެރިއަކު ޗުއްޕުވެސް ނުބުނާށޭތަ؟\nފެބުރުއަރީ 20, 2020 06:54\nނަޝީދު ބުނެދީބަލަ ވަހުޝީ އޭ ތިޔަބުނާ ބަހުގެ މާނަ. އަރަބި އެނގޭތަ؟ މީހަކާ ދިމާލަށް އެއްޗެހިގޮވަންވާނީ އެގޮވޭއެއްޗެއް ރަނގަޅަށް އެނގިގެން އެހެންނު. މަށާދިމާލަށް ވެސް މީހަކު ގޮވި ވަހުޝީއޭ. އަދިވެސް މަށަކަށް ނޭނގެ އެހެން އެގޮވީ ކީއްވެގެން ކަމެއް. ހަމަގައިމުވެސް ﷲ ހަރާމް ކުރެއްވި ބޮޑު ފާފައަކަށް ދުވަހަކުވެސް މިވީހާތަނކަށް އަރައިގެންފައެއް ނޯންނާނެ... ﷲ މިކަމަށް ހެކިވެ ވޮޑިގެންވާނެ... އެހެންވެ އެއްވެސް މީހަކާދިމާލަށް ވަހުޝީ އޭ ކިޔާނަމަ މަށަށް ވަރަށް އަސަރުކުރޭ.\nފެބުރުއަރީ 20, 2020 07:05\nނަޝީދަކީ ރައްޔިތުންގެ ފައިސާއިން 444ރ ނަހަމަގޮތުގައި ބޭނުންކޮށްފައި ހުރި މީހެއް.\nއެފައިސާ އަނބުރައި ދެއްކުމަށްފަހު އަމާނާތްތެރިޔަކާއި ތިމަގާމް ހަ ވާލުކުރުން ރަނގަޚުވާނެ\nފެބުރުއަރީ 20, 2020 08:17\nޙަކީމު ތަގްލާ(ޝައިފު ރަސްގެފާނުގެ ޙަކީމް) ބުނަނީ ކެނަރީ ނަޝީދަށް ޖެހިފަ ހުރި ބައްޔަކީ ގަންޖާ އާއި ސީލާ ސޫރާޒާއި ތެލަށް ދެވިއަރާ މޮޔަވެފައި ވުމާއި، ރިސްވަތާއި، ކިރިސްތީނު ދީނުގެ ޕޯޕުންގެ އަވައިގައިޖެހި މެކި ބޮލަށް ތެޔޮއެރުމެވެ. މިކަން ކަލޯ މިރާއްޖެއިން ފެއްސި ހުރެ ކުރިޔަސް އަހަރެެމެންނަށް މައްސަލައެއް ނެތެވެ. ކަލެެއަކީ ދިވެހިރާއްޖެއަށް ހުރި ބަލާވެރިކަމެކެވެ.\nފެބުރުއަރީ 20, 2020 08:23\nއިޔާޒާ އިލިޔާސާ ތެޅެމަރުވެގެން ގެނަ ވެރިކަން.\nހުވާމިބުނީ ސަހަލު އެކަކުނެތް\nފެބުރުއަރީ 20, 2020 08:32\nއެއްވެސް ތަނެއްގެ އިސްމަޤާމެއްދޭ ފެންވަރުގެ މީހެއްނޫން ނަސީދަކީ އެއައްވުރެ މާގޮތެއްފޮތެއްނެއް މީހެއް އެއީ\nފެބުރުއަރީ 20, 2020 08:34\nވަހުސީ މީހުނާ ވަހުސީނޫން މީހުން ފިސާރި ސާފުކޮން އެގެން އެބައޮތް ދީދީ ޢާއިދެއްކުނު ވާހަކަ އަޑުއަހާލުމުން އެގޭ ލީކުކުރި ފޯނުކޯލުން ވަނާތަށް އޮބިނޯވެގެން އުޅޭ........\nފެބުރުއަރީ 20, 2020 08:39\nއިޔާޒު މިހާރު ހުންނާނީ ރާކަނިމަސްކެވިފައި އަދިވެސް ހަމަ އެމީހުންގެ ދިފާޢުގައި. އަދި ކަންނެލި އޮޑިވެސް. އެގޮތަށްށޯ\nފެބުރުއަރީ 20, 2020 11:59\nޔާ ﷲ މި ނުބާ ފާސިޤު މީހާއަށް ކޮންމެވެސް ގޮތެއް މިންވަރު ކުރައްވާ މީނަގެ ކިބައިން އަޅަމެން ސަލާމަތް ކުރައްވާށި.\nފެބުރުއަރީ 20, 2020 18:31\nނަޝީދައް ވެގެން މިގައުމު ހަފާ ކާނެ...ލާދީނީ ހުރިހާކަމެއް އާމުކުރާނެ.


މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ ޕލކ.\nމިކުންފުނީގެ ތިރީގައި މިދަންނަވާ މަޤާމްތަކަށް ހީވާގި، މަސައްކަތަށް ޝައުޤުވެރިކަން ހުންނަ ދިވެހި މުވައްޒަފުން ބޭނުންވެއެވެ.\nއެސިސްޓެންޓް ސައިޓް ސުޕަވައިޒަރ\nވަޒިފާ އަދާކުރަންޖެހޭ ތަން:\nކޮންސްޓްރަކްޝަން އެންޑް ޑްރެޖިންގ ޑިވިޜަން\nކޮންޓްރެކްޓް – 1 އަހަރު (ކޮންޓްރެކްޓް ގެ މުއްދަތު އިތުރު ކުރުމަށް ހަމަޖެހިފައިވަނީ މަސައްކަތުގެ ފެންވަރަށް ބެލުމަށްފަހު.)\n(މުސާރައިގެ ޢަދަދު ބަޔާންކޮށްފައިވަނީ އަސާސީ މުސާރައާއި އެހެނިހެން އެލަވަންސްތަކާއެކުގައެވެ)\nއިތުރު ގަޑީގައި ކުރާ މަސައްކަތަށް ހަމަޖެހިފައިވާ އުޞޫލުގެ ދަށުން އިތުރުގަޑީގެ ފައިސާ\nސްޓާފް މެޑިކަލް އިންޝުއަރެންސް\nރަސްމީ މަސައްކަތު ގަޑި\nހަފްތާއަކު6ދުވަހު – ދުވާލަކު 08 ގަޑިއިރު\nޖިސީއީ އޯލެވެލް ނިންމާފައިވުމާއިއެކު ކޮންސްޓްރަކްޝަން ދާއިރާއާއި ގުޅުން ހުރި ދާއިރާއަކުން 01 އަހަރު ދުވަހުގެ ތަޖުރިބާ ލިބިފައިވުން\nކޮންސްޓްރަކްޝަން ދާއިރާގައި މަދުވެގެން 02 އަހަރު މަސައްކަތްކޮށް ތަޖުރިބާ ލިބިފައިވުމާއި ޤާބިލްކަން ހުރުން.\nމަސައްކަތަށް ޝައުގުވެރިކަން ހުރުމާއެކު ހީވާގި ކަމާއެކު މަސައްކަތްކުރާ ސިއްޙަތު ރަގަޅު މީހަކު ކަމުގައިވުން.\nވަޒީފާގައި ކުރަންޖެހޭ މަސައްކަތް\nކުންފުނިން އަތޮޅު ތެރޭގައި ހިންގާ ޕްރޮޖެކްޓް ސައިޓުތަކުގެ ތެރެއިން ހަވާލުކުރެވޭ ޕްރޮޖެކްޓް ސައިޓެއްގައި ސައިޓް ސުޕަވައިޒާގެ އިރުށާދުގެ ދަށުން މަސައްކަތް ހިގަމުންދާގޮތް ބެލެހެއްޓުމާއި، ޑިވިޜަންގެ އިރުޝާދުގެ ދަށުން ޝެޓިއުލްއާއި އެއްގޮތައް މަސައްކަތްކުރުން.\nސައިޓްގައި މަސައްކަތްކުރާ މުވައްޒަފުންގެ އެންމެހައި ކަންތައް ބެލެހެއްޓުން.\nމިމަޤާމުގެ މަސްޢޫލިއްޔަތުގެ ތަފްސީލް ކުންފުނީގެ ވެބްސައިޓް https://mtcc.mv/careers/ އިން ފެންނަން ހުންނާނެއެވެ.\nވީމާ, މިމަޤާމްތަކަށް ޝައުޤުވެރިވެލައްވާ ފަރާތްތަކުން އެމްޓީސީސީގެ އޮންލައިން ޖޮބް އެޕްލިކޭޝަން ޕޯޓަލް މެދުވެރިކޮށް 2021 އޮކްޓޯބަރ 08 ވަނަ ދުވަހުގެ ކުރިން އެޕްލިކޭޝަން ހުށަހަޅަންވާނެއެވެ.\nމި މަޤާމުތަކަށް ޝޯޓްލިސްޓްކުރެވޭ ފަރާތްތަކަށް އިންޓަރވިއު ކުރުން 2021 އޮކްޓޯބަރ 10 ން 2021 އޮކްޓޯބަރ 18 އާއި ދެމެދު ކުރިއަށް ގެންދެވޭނެއެވެ.\nލިބިފައިވާ ތަޢުލީމީ ސަނަދުތަކުގެ ކޮޕީ ހުށަހަޅާއިރު، އަސްލާ އެއްގޮތްކަން އަންގައިދޭ ތައްގަނޑު ޖަހާފައިނުވާ ސެޓްފިކެޓް ހުށައަޅާފައިވާނަމަ، އިންޓަވިއުއަށް ހާޟިރުވާންވާނީ ސެޓްފިކެޓްތަކުގެ އަސްލާ އެކުގައެވެ.\nމަޤާމަށް ހޮވޭނީ ތަޢުލީމީ ސެޓްފިކެޓުތަކާއި މަސައްކަތު ތަޖުރިބާ އަދި އިންޓަވިއު އަށް ބަލައި އެންމެ މަތިން މާކްސް ލިބޭ ފަރާތްތަކެވެ.\nއިންޓަވިއު އަށް ދައުވަތު ދެވޭނީ ހަމައެކަނި ޝޯޓްލިސްޓްވާ ފަރާތްތަކަށެވެ. މަތީގައި ބަޔާންކޮށްފައިވާ މުއްދަތުގައި ކުންފުނިން އިންޓަވިއު އަށް ދައުވަތު ދީފައިނުވާނަމަ އެއިގެ މާނައަކީ މަޤާމަށް ޝޯޓްލިސްޓް ނުވަނީއެވެ.\nވަޒީފާ ހަމަޖެއްސުމުގައި ކުށުގެ ރެކޯޑެއް އޮތް ނަމަ ކުށުގެ ކުޑަބޮޑުމިނަށް ބަލައި ވަޒީފާ ނުދިނުމުގެ އިޚްތިޔާރު ކުންފުންޏަށް ލިބިގެންވެއެވެ.\n05 އޮކްޓޯބަރ 2021\n05 އޮކްޓޫބަރު 2021\nޕަބްލިޝްކުރި ތާރީޚު: 05 އޮކްޓޫބަރު 2021\nޕަބްލިޝްކުރި ގަޑި: 09:50\nސުންގަޑި: 08 އޮކްޓޫބަރު 2021 23:59


މާފަރު އެއަރޕޯޓުގެ ރަންވޭ ހެދުމަށްފަހު ބާކީވެފައި ހުރި ތާރުތައް މުޅި ބޮޑުމަގަށް ފައިބަނީ: ރައްޔިތުންގެ ކަންބޮޑުވުން – Dhen.mv\nމާފަރު އެއަރޕޯޓުގެ ރަންވޭ ހެދުމަށްފަހު ބާކީވެފައި ހުރި ތާރުތައް މުޅި ބޮޑުމަގަށް ފައިބަނީ: ރައްޔިތުންގެ ކަންބޮޑުވުން\nމާފަރު އެއަރޕޯޓަކީ ރާއްޖޭގެ ދެވަނައަށް އެންމެ ބިޒީ އެއަރޕޯޓު\nތާރުތައް ވަނީ މީހުންގެ ގެވަޅުތަކަށް ވެސް ފައިބައިފަ\nމިމައްސަލައާ ގުޅިގެން ކައުންސިލުގެ ބަސް\nރައްޔިތުންގެ އެތައް ކަންބޮޑުވުމެއް\nމުޙައްމަދު ޝިފާއު January 11, 2021 - 6:19 pm\nނ. މާފަރު އިންޓަރނެޝަނަލް އެއަރޕޯޓަކީ، ވެލާނާ އިންޓަރނޭޝަނަލް އެއަރޕޯޓަށް ފަހު ރާއްޖޭގައި މިހާރު އޮތް އެންމެ ބިޒީ އެއަރޕޯޓެވެ. މި އެއަރޕޯޓަކީ ޔުނައިޓެޑް އަރަބް އެމިރޭޓްސް (ޔޫއޭއީ) ގެ އަބޫދާބީ ފަންޑުން 60 މިލިއަން ޑޮލަރު ހޭދަކޮށްގެން ހިލޭ އެހީއިން ހަދައިފައިވާ އެއަރޕޯޓެކެވެ. މި އެއަރޕޯޓު ތަރައްގީ ކޮށްފައިވަނީ، ދުނިޔޭގެ އެންމެ ބޮޑެތި މަތިންދާ ބޯޓުތައް ކަމަށްވާ " އޭ320 " އާއި " ބޮއިންގ737 މަރުކާގެ ބޯޓު ވެސް ޖެއްސޭ ފެންވަރަށެވެ.\nމާފަރު އެއަރޕޯޓުގެ ރަންވޭގެ ދިގުމިނަކީ، 2200 މީޓަރެވެ. އަދި ފުޅާ މިނަކީ 40 މީޓަރެވެ. މި އެއަރޕޯޓަށް ކޮންމެ މަހަކު ވެސް ގާތްގަނޑަކަށް 60 ހަކަށް ޖެޓު ޖައްސައެވެ.\nދާދި އިހަކަށް ދުވަހަކު މީސްމީޑިއާގެ އެކި މަންސަ ތަކުގައި ދައުރު ވަމުން ދިޔަ ފޮޓޯތަކާއި ވީޑިއޯތަކަކީ، މާފަރު އެއަރޕޯޓު ތަރައްގީ ކުރުމަށްފަހު އިތުރުވެފައި ހުރި، ތާރުތައް ބަހައްޓައިފައިވާ ސަރަހައްދަށް އެ ތާރުތައް ފައިބައިފައިވާ މަންޒަރެވެ. މާފަރުގެ ބައެއް ރައްޔިތުން މި ފޮޓޯތައް މީސްމީޑިއާގައި ހިއްސާކޮށް ބުނެފައިވަނީ، މިކަމާ ޒިންމާވާނެ ފަރާތެއް ނެތް ކަމަށެވެ.\n"ދެން"އާ ވާހަކަ ދައްކަމުން މާފަރުގެ ރައްޔިތަކު ބުނެފައިވަނީ މި ތާރުތައް ހުރީ ކައުންސިލާ ހަވާލުކޮށްފައި ކަމަށެވެ. އަދި އެތާރުތައް އެތަނުގައި ހުންނަތާ އެތައް ދުވަސްތަކެއް ވެފައި ވާކަމަށާއި، މިހާރު އެތާރުތައް އެ ސަރަހައްދުގެ ބޮޑުބަޔަކަށް ދިޔާ ވެގެން ފައިބައިފައިވާ ކަމަށެވެ. އަދި ރަށުުގެ ބޮޑު މަގަށާއި، ބައެއް ފަރާތްތަކުގެ ގެވަޅުތަކަށް ވެސް މިތާރުތައް އެޅެމުން ދާކަމަށް އޭނާ މައުލޫމާތު ދެއެވެ.\nމީގެއިތުރުން މިތާރުތަކުގެ ތެރޭގައި ކަކުންޏާއި އެނޫންވެސް ދިރޭތަކެތި ތާށިވެ މަރުވެފައިވާ މަންޒަރު ފެންނަ ކަމަށާއި، މިކަމުގެ ސަބަބުން ތިމާވެއްޓަށް ވެސް އަސަރުތަކެއް ކޮށްފައިވާ ކަމަށެވެ. މިކަމާ ގުޅިގެން މާފަރު ކައުންސިލްގެ ރައީސް އަބްދުލް މާޖިދު އަލީ ބުނީ، އެ ތާރުތަކަކީ ކައުންސިލުން ހަވާލުވެފައި ހުރި ތާރުތަކެއް ކަމުގައެވެ.\nއަދި އެތާރުތައް ނީލަން ކިޔުމުގެ ގޮތުން މީގެ ކުރިން ގެޒެޓު ކޮށް ބަޔަކު އެތާރުތައް ގަތުމަށް ޓަކައި އަގު ހުށަހަޅައިފައި ވީ ނަމަވެސް ކޮވިޑާ ގުޅިގެން ފަހުން ނުގަންނަ ގޮތަށް ހަމަޖެހި، މިހާރު އެމްޓީސީސީ އާއި ގުޅިގެން އެ ތާރުތައް ރަށުން ބޭރުކޮށް ނައްތާލުމަށް މަސައްކަތް ކުރަމުންދާ ކަމަށެވެ. މާޖިދު މިހެން ވިދާޅުވެފައިވާއިރު، އެ ތާރުތައް ނީލަން ކިޔުމަށް2ފަހަރެއްގެ މަތިން ގެޒެޓުކޮށްފައި ވެއެވެ. އަދި އެ އިއުލާނުތައް މިހާރު ވެސް ގެޒެޓުުގައި ފެންނާން އެބަ ހުއްޓެވެ.\nމާފަރު ކައުންސިލުގެ ބެލުމުގެ ދަށުގައި ހުރި 1026 ފީފާ ތާރު ނީލަން ކިޔުމަށް އެންމެ ފުރަތަމަ އިއުލާން ކޮށްފައި ވަނީ ނިމިދިޔަ 2020 ވަނަ އަހަރުގެ މާރޗު މަހުގެ 1 ވަނަ ދުވަހުއެވެ. އަދި އޭގެ ފަހުން 27 އޯގަސްޓް 2020 ގައި ވެސް މި ތާރު ފީފާތައް ނީލަން ކިޔުމަށް ކައުންސިލުން އިއުލާން ކޮށްފައިވެއެވެ. މިދެ އިއުލާނުގައި ވެސް އެންމެ ބޮޑު އަގެއް ހުށަހަޅާ ފަރާތަކަށް ތާރުތައް ވިއްކާލެވޭނެ ކަމަށް ބުނެފައިވެއެވެ.\nމިއަދު މާފަރު ރައްޔިތުންގެ އެންމެ ބޮޑު ކަންބޮޑުވުމަކީ، ތާރުތައް ވިއްކާނުލެވި އެތަނުގައި ހުރުމެއް ނޫނެވެ. ތާރުތައް ބަހައްޓައިފައިވާ ހިސާބަށް އެތާރުތައް ފައިބަމުން ދާތީ، އެކަންބޮޑުވުމެވެ. މާފަރު ރައްޔިތުންގެ އުއމީދަކީ މާފަރު ކައުންސިލާއި، ކަމާ ބެހޭ އެހެން ފަރާތްތައް ވެސް ގުޅިގެން މިކަމަށް އެންމެ އަވަސްވީ ގޮތެއްގައި ހައްލެއް ހޯދައިދިނުމެވެ.\nނ.މާފަރު މާފަރު އިންޓަރނޭޝަލް އެއާޕޯރޓް\nމާފަރު އެއާރޕޯޓް ޖެޓުތަކުން ފުރިފައި، ޑިސެމްބަރު މަހު މިއަދާ ހަމައަށް 55 ޖެޓު ޖައްސައިފި\nމާފަރު ޒުވާނުން ދެކޭ ހުވަފެނުގައި ކުލަ ޖެހެނީ: ފުޓްބޯޅަ ދަނޑުގެ އަމަލީ މަސައްކަތް ފަށައިފި\nމޯޑު: މެރެތަން އަކުން ރާއްޖެއަށް މެޑައްޔެއް ހޯދައިދިނުމުގެ އުއްމީދުގައި ހުރި މާފަރުގެ ފަޚުރުވެރި ދަރިއެއް


ދިރާގުން އެމްއެންޑީއެފް ފަޔަރ އެންޑް ރެސްކިއު ސާވިސްއަށް ބީއޭ ފިލިންގ ކޮމްޕްރެސަރެއް ހަދިޔާކުރައްވައިފި\n09 އޭޕްރީލް 2017 15:28\nދިވެހިރާއްޖޭގެ ގުޅުން ޕްރައިވެޓް ލިމްޓެޑް (ދިރާގު) އިން އެމްއެންޑީއެފް ފަޔަރ އެންޑް ރެސްކިޔު ސަރވިސްއަށް ބްރީތިންގ އެއަރ (ބީއޭ) ފިލިންގ ކޮމްޕްރެސަރެއް ހަދިޔާކުރައްވައިފިއެވެ.\nމިއަދު އެމްއެންޑީއެފް މާލޭ ފަޔަރ ސްޓޭޝަނުގައި ބޭއްވި ޚާއްޞަ ރަސްމިއްޔާތު ޝަރަފުވެރިކޮށްދެއްވީ ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަޙްމަދު ޝާހިދުއެވެ. މި ރަސްމިއްޔާތުގައި، ދިރާގުގެ ފަރާތުން ހަދިޔާ ކުރެއްވި ބީއޭ ފިލިންގ ކޮމްޕްރެސަރގެ ރަމްޒީ ލިޔުމާ އެމްއެންޑީއެފްގެ ފަރާތުން ޙަވާލުވެވަޑައިގެންނެވީ އެމްއެންޑީއެފް ފަޔަރ އެންޑް ރެސްކިޔު ސަރވިސްގެ ކޮމާންޑަރ، ކާނަލް ޢަބްދުﷲ ޒުހުރީއެވެ. އަދި، ދިރާގުގެ ފަރާތުން މި ލިޔުން އެމްއެންޑީއެފްއާ ޙަވާލުކޮށްދެއްވީ ދިރާގުގެ ސީއީއޯ އަލްފާޟިލް އިސްމާޢީލް ރަޝީދު އެވެ.\nމި ރަސްމިއްޔާތުގައި، ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަޙްމަދު ޝާހިދު ވަނީ ވާހަކަފުޅު ދައްކަވާފައެވެ. ވައިސް ޗީފް އޮފް ޑިފެންސް ފޯސްގެ ވާހަކަފުޅުގައި، ދިރާގުގެ ފަރާތުން އެމްއެންޑީއެފްއަށް ބީއޭ ފިލިންގ ކޮމްޕްރެސަރ ހަދިޔާކޮށްދެއްވާފައިވާތީ، އެމްއެންޑީއެފްގެ ފަރާތުން އެ ކުންފުންޏަށް ޝުކުރު އަދާކުރެއްވިއެވެ. އަދި، ދިރާގަކީ އެމްއެންޑީއެފްއާ ވަރަށް ގާތް ގުޅުމެއް އޮންނަ ކުންފުންޏެއްކަމަށް ވިދާޅުވެ، އިޖުތިމާޢީ އަދި ޢުމްރާނީ ތަރައްޤީގައި ދިރާގުން އެމްއެންޑީއެފްއަށް ވެދެއްވާ އެހީތެރިކަން ފާހަގަކުރައްވާފައިވެއެވެ.\nބްރީތިންގ އެއަރ ފިލިން ކޮމްޕްރެސަރަކީ، ފަޔަރ ފައިޓަރުން އަލިފާން ނިއްވުމުގައި ހަރަކާތްތެރިވާއިރު ނޭވާލުމަށް ބޭނުންކުރާ ފުޅި ރިފީލް ކުރުމަށް ބޭނުންކުރާ މެޝިނެކެވެ. މި ރަސްމިއްޔާތުގައި، އެފްއާރުއެސްއިން ތައްޔާރުކޮށްފައިވާ ބީއޭ ފިލިންގ ރޫމް ރަސްމީކޮށް ހުޅުވައިދެއްވީ ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަޙްމަދު ޝާހިދެވެ. އަދި، ދިރާގުން ހަދިޔާކުރެއްވި މެޝިން ބޭނުންކޮށްގެން ވައި ފިލްކުރާނެ ގޮތުގެ ޑެމޮންސްޓްރޭޝަނެއް މި ރަސްމިއްޔާތުގައި ވަނީ ދައްކާލާފައެވެ.\nގާތްގަނޑަކަށް ހަތަރުލައްކަ ފަންސާސްހާސް ރުފިޔާ އަށްވުރެ އަގުބޮޑު، މި ކޮމްޕްރެސަރުން އެއްފަހަރާ4ސިލިންޑަރ ގުޅައިގެން ފިލްކުރުމުގެ ގާބިލްކަން ލިބިގެންވެއެވެ. މި ކޮމްޕްރެސަރގެ ސަބަބުން ފަޔަރ އެންޑް ރެސްކިޔު ސާރވިސްގެ މަސައްކަތަށް، ޚާއްސަކޮށް ބޮޑެތި އަލިފާނުގެ ހާދިސާތަކުގައި ހަރަކާތްތެރިވާއިރު ފަޔަރ ފައިޓަރުން ދުމުގެ ތެރެއަށް ވަންނަން ބޭނުންކުރާ ބްރީތިންގ އެޕަރޭޓަސް ފިލްކުރުމަށް ކުރިން ހޭދަވާ ވަގުތު އެތައް ގުނައެއް ކުޑަވާނެއެވެ. މި ކޮމްޕްރެސަރަކީ ކޮންމެ3މިނެޓަކުން ސިލިންޑަރެއް ފިލްކުރުމުގެ ޤާބިލުކަން ލިބިފައިވާ ފުލް އޮޓޮމެޓިކް ސިސްޓަމެކެވެ.\nމި ރަސްމިއްޔާތުގައި، އެމްއެންޑީއެފް ފަޔަރ އެންޑް ރެސްކިޔު ސަރވިސްގެ ކޮމާންޑަރ، ކާނަލް ޢަބްދުﷲ ޒުހުރީ އާއި އެފްއާރުއެސްގެ ސީނިއަރ އޮފިސަރުންނާއި އެ ޔުނިޓުގެ ގިނަ އަދަދެއްގެ ސިފައިންގެ އިތުރުން ދިރާގުގެ ބައެއް އިސް ބޭފުޅުން ބައިވެރިވެލެއްވިއެވެ.


BREAKING: Inthihaabu Avas Kuran Govaalaa Idhikolhun Muzaaharaa Ah, 23 Meehaku Hayyaru Kohffi - Vaguthu\nއިންތިހާބު އަވަސް ކުރަން ގޮވާލާ އިދިކޮޅުން މުޒާހަރާއަށް، 23 މީހަކު ހައްޔަރުކޮށްފި\nލޯކަލް ކައުންސިލްތަކުގެ އިންތިހާބާއި އަންހެނުންގެ ތަރައްގީގެ ކޮމިޓީތަކުގެ އިންތިހާބު އަވަސް ކުރަން ގޮވާލާއި އިދިކޮޅު ކޯލިޝަނުން ކުރިއަށްގެންދިޔަ މުޒާހަރާ ތެރެއިން 23 މީހަކު ހައްޔަރުކޮށްފައިވާ ކަމަށް އެ ކޮލިޝަނުން ބުނެފިއެވެ.\nއިދިކޮޅުގެ މުޒާހަރާގައި އިދިކޮޅު ކޯލިޝަނަށް ނިސްބަތްވާ މަޖިލިސް މެމްބަރުން ބައިވެރިވިއެވެ.\nއަދި މުޒާހަރާގެ ބައިވެރިވުން ހުއްޓުވުމަށްވެސް ފުލުހުންވެސް ދަނީ އެ ސަރަހައްދުގައި ހަރަކާތްތެރިވަމުންނެވެ.\nއިދިކޮޅު ކޯލިޝަންގެ އިސް ތަރުޖަމާނު ހީނާ ވަލީދު ވިދާޅުވީ، މިއަދު ކުރިއަށްގެންދިޔަ ސުލްހަވެރި އިހްތިޖާޖުގެ 16 ބައިވެރިއަކު ހައްޔަރުކޮށްފައިވާ ކަމަށެވެ.\nހީނާ ވިދާޅުވިގޮތުގައި، އެ މުޒާހަރާގައި ހައްޔަރު ކުރި މީހުންގެ ތެރޭގައި، އިދިކޮޅު ކޯލިޝަންގެ އެކްޓިންގ ލީޑަރު އަދި ޕީއެންސީގެ ރައީސް އަބްދުއް ރަހީމް އަބްދުﷲ އާއި ޕީޕީއެމްގެ ނައިބް ރައީސް ޝުޖާއި އާއި ކައުންސިލް މެންބަރުން ހިމެނެއެވެ.\nއިދިކޮޅުން މިއަދު ކުރިއަށްގެންދިޔަ މުޒާހަރާގައި ގިނަބަޔަކު ހައްޔަރުކޮށްފައިވާއިރު، އިންތިހާބު ބާއްވާނެ ތާރީހެއް އަދި އިލެކްޝަން ކޮމިޝަނުުން ކަނޑައަޅާފައެެއް ނުވެއެވެ.\nއެހެން ނަމަވެސް މިހާރު އާންމު ސިއްހަތުގެ ކުއްލި ނުރައްކަލުގެ ހާލަތު އުވާނުލިޔަސް އިންތިހާބު ބޭއްވޭ ގޮތަށް އިންތިހާބުގެ ހާއްސަ ގާނޫނަށް އިސްލާހު ގެނެސްފައިވާ ބިލް ރައީސް އިބްރާހިމް މުހައްމަދު ސޯލިހް ވަނީ ތަސްދީގު ކުރައްވާފައެވެ.\nއެންމެ ފުރަތަމަ މިދިޔަ އަހަރުގެ އޭޕްރީލް މަހު ބާއްވަން ނިންމި ކައުންސިލް އިންތިހާބު އަހަރެއްހާ ދުވަހަށް ފަސްވެގެން ދިޔައީ ކޮވިޑް-19 ގެ ބަލިމަޑުކަމުގެ ހާލަތު ކުރިމަތުވުމުންނެވެ. ދެން މިދިޔަ އަހަރުގެ މާޗު މަހު އިންތިހާބު ބާއްވަން މަސައްކަތް ކުރިއެވެ. އެކަމަކު ފެބްރުއަރީ މަހާ ހަމައަށް ސިއްހީ ކުއްލި ހާލަތު ދަންމާލުމުން އީސީއިން ވަނީ މާޗު މަހު އިންތިހާބު ނުބޭއްވޭނެ ކަމަށް ނިންމައިފައެވެ.\nއީސީއިން ވިދާޅުވާ ގޮތުގައި އިންތިހާބު ބޭއްވެން އޮންނާނީ ކެމްޕޭން ކުރުމަށް މަދުވެގެން ދެ މަސް ދުވަހުގެ މުއްދަތެއް ވެސް ދެވޭ ގޮތަށެވެ. އެހެންކަމުން މިހާރު ނިންމާފައި އޮތީ ފެބްރުއަރީ މަހު އެ ފުރުސަތު ހުޅުވާލާ ގޮތަށް އޭޕްރީލް މަހުގެ ތިންވަނަ ދުވަހު އިންތިހާބުގެ ވޯޓްލުން ބޭއްވުމަށެވެ.\nޖެނުއަރީ 25, 2021 15:30\nއިބުރާ ހާދަހާވާ ބިރެކޭ ޔިކަންނަނީ 10މީހުން އެއްވެލާ އިރަށް ސަރުކާރު މޭކަރަނީ ހާދަ ފިނޑި ވީމައޭ ޕޮލިހުންވެސް ހީވަނި ހަޔަށް ބޮލަށް އަރައިގަންނަން އުޅޭހެން އިމްރާނު އަށް ސަލާމް ބުނައްޗޭ\nއަވަސް އަރުވާލައިގެން މުޒާހަރާ ކުރި ނަމަ ވެސް ވެރިކަން ނުލިބޭނެ!!\nޖެނުއަރީ 25, 2021 19:20\nބަޔަކު މުޒާހަރާއެއްކޮށްލުމަކުން ، އެއްޗެއް ގޮވާލުމަކުން ، މަޖްލިސް ތެރޭ ދުންމާރި ގޮއްވުމަކުން އެމް.ޑީ.ޕީ އަށް ކަހިރުވަކެކޭވެސް ހީނުވާނެ. ނުސިހޭނެ. ބިރެއް ނުގަންނާނެ. އެއީ އެކުދިން އުޅެ ބޮޑުވިގޮތް. ރޫޙީ ލީޑަރު ދަސްކޮށްދީ އާދަ ކޮށްދީފައިވާ ގޮތްގޮތް.\nޢެންމެ 10 މީހުން މުޒާހަރާއައް ނިކުމެލާއިރަށް ރާއްޖޭގަ ތިބިހާތިބި ޕޮލިހުންނެއް މަގުމަތީގަ. ގަޖާ އެކަމަކު ހާދަ ބިރެކޭ ދޯ ތިގަންނަނީ. ކޮވިޑް ނެތްނަމަ ނިމުނީ މިހެން ގޭތެރެއަކު ނުތިބޭނަން\nޖެނުއަރީ 26, 2021 11:47\nމި ސަރުކާރަކީ މުޒާހިރާއަށް ހިތްވަރުދޭ ސަރުކާރެއް. އެއްވެސް މީހަކު ހައްޔަރެއް ނުކުރާނެ. އިންޑިޔާއިން އަންގަނީ އެގޮތަށް.\nޖެނުއަރީ 26, 2021 11:51\nކޮވިޑަށް އޮތް ހައްލަކީ މިސަރުކާރު ނިންމުން. މިސަރުކާރު ނިމޭއިރަށް މި ގައުމުން ކޮވިޑްނިމޭނެ އިންޝާﷲ. މިއީ މި ސަރުކާރުން ހިންގާ ޖަރީމާތަކުގެ ސަބަބުން ފޮނުއްވާފައިވާ ބަލާ މުސީބާތެއްކަމަށް ބެލެވޭ. ހުރިހައި ރައްޔިތުންނޭވެ. އަވަހަށް މިކޮވިޑުން ސަލާމަތްވާން ނުކުމޭ.


VIA ge is magaamakah India meeheh\nވީއައިއޭގެ އިސް މަގާމަކަށް އިންޑިއާ މީހެއް\nވީއައިއޭގެ ރެޑިނަސް އެއާޕޯޓް ޓްރާންސްފާ (އޯރަޓް) ޑައިރެކްޓަރުގެ މަގާމަށް އައްޔަން ކުރި މަންޖޫ ޗެރިއަން\nރާއްޖޭގެ މައި އެއާޕޯޓް، ވެލާނާ އިންޓަނޭޝަނަލް އެއާޕޯޓް (ވީއައިއޭ) ގެ އޮޕަރޭޝަނަލް އެންޑް ރެޑިނަސް އެއާޕޯޓް ޓްރާންސްފާ (އޯރަޓް) ޑައިރެކްޓަރުގެ މަގާމަށް މަންޖޫ ޗެރިއަން ހަމަޖައްސައިފި އެވެ.\nއޯރަޓް ޑައިރެކްޓަރުގެ ޒިންމާއަކީ ޓާމިނަލް އާއި ރަންވޭ އާއި އެއާޕޯޓު މުޅި އޮޕަރޭޝަނަށް ވަމުންދާ ތައްޔާރީތައް ދުވަހުން ދުވަހަށް ބަލައި، މެނޭޖުކޮށް ވިލަރެސް ކުރުމެވެ. މިއީ އެމްއޭސީއެލް އަށް އަަލަށް ހަމަޖެއްސި މަގާމް އެކެވެ. ނަމަވެސް ކުރިން މި ކަންތައް ބަލަހައްޓަމުން ދިޔައީ އެ ކުންފުނީގައިި މަސައްކަތް ކުރަމުންދިޔަ ދިވެހިންނެވެ.\nއިންޑިއާގެ ރައްޔިތެއް ކަމަށްވާ މަންޖޫ އޯރަޓް ޑައިރެކްޓަރުގެ މަގާމަށް އައްޔަން ކުރިކަން އަންގައި އެ ކުންފުނިން ނެރެފައިވާ އިންޓާނަލް މެމޯއެއްގައިވާ ގޮތުން، އޯރަޓް ޑައިރެކްޓަރުގެ މަގާމަށް އައްޔަން ކުރި ޗެރިއަންއަކީ އެއާޕޯޓް މެނޭޖުމަންޓާއި އޯރަޓް ދާއިރާގައި އިންޑިއާ އާއި ބަހުރެއިން އެއާޕޯޓުގައި 22 އަހަރަށް ވުރެ ގިނަ ދުވަހު ހިދުމަތް ކުރައްވާފައިވާ ތަޖުރިބާކާރެކެވެ.\nއޭނާ އެންމެ ފަހުން މަސައްކަތް ކުރައްވާފައިވަނީ ބަހްރެއިން އެއާޕޯޓްސް ކޮމްޕެނީގެ އޯރަޓް ޕްރޮގްރާމް މެނޭޖަރެއްގެ ގޮތުގައި ކަމަށް ވެސް އެމްއޭސީއެލް އިން ބުނެފައިވެ އެވެ.\nއެ ކުންފުނިން ބުނެފައިވާ ގޮތުގައި އެމްއޭސީއެލް ޒަމާނީ ބަދަލުތައް ގެނެސް، ތަރައްގީ ކުރުމުގެ މުހިންމު މަސައްކަތްތަކެއް ކުރައްވަމުންދާ ވަގުތެއްގައި ޗެރިއަންގެ އިލްމާއި ތަޖުރިބާގެ ބޭނުން އެ ކުންފުންޏަށް ފައިދާކުރާނެ ކަމަށް ވެސް ބުނެފައިވެ އެވެ.\nސަރުކާރަށް އެންމެ ބޮޑު އާމްދަނީއެއް ވައްދާ އެއް ކުންފުނި ކަމަށްވާ އެމްއޭސީއެލްގެ ބައެއް މަގާމުތަކަށް ބަދަލު ގެންނަމުންދާއިރު، އެ ކުންފުންޏަށް މި އަހަރު ވަނީ އާ ސީއީއޯއެއް ވެސް ހަމަޖައްސާފަ އެވެ. އެ ކުންފުންޏަށް ހަމަޖައްސާފައިވަނީ އިނގިރޭސި ވިލާތުގެ ރައްޔިތެއް ކަމަށްވާ ގޯޑަން އެންޑްރޫ ސްޓުއާޓް އެވެ. އޭނާ ވެސް މީގެ ކުރިން ބަހްރެއިން އެއާޕޯޓުގައި މަސައްކަތް ކުރައްވާފައިވެ އެވެ.


ކުދި ވިޔަފާރިތަކަށް ބޭނުންވާ މާލީ އެހީތެރިކަން ފޯރުކޮށްދޭން ޗައިނާ އިންވެސް އިތުރު ގޮތްތައް ހޯދަން ފަށައިފި\nކުދި ވިޔަފާރިތަކަށް ބޭނުންވާ މާލީ އެހީތެރިކަން ފޯރުކޮށްދޭން ދުނިޔޭގެ އެންމެ ބޮޑު އިޤްޠިޞާދު ކަމަށް ބެލެވެމުން އަންނަ ޗައިނާ އިންވެސް އިތުރު ގޮތްތައް ހޯދަން ފަށައި ބޭންކުތަކުގައި ހުރި މާލީ ރިޒަރވް ކުޑަކޮށް ކުދި ވިޔަފާރިތަކަށް ބޭނުންވާ ފައިސާ ދޫކުރަން ފަށައިފިއެވެ.\nޗައިނާ އިން ބުނެފައިވަނީ ޤައުމުގެ އިޤްޠިޞާދުގެ 50 އިންސައްތަ ހިއްޞާ ކުރަނީ ކުދި ވިޔަފާރިތަކުން ކަމަށްވުމުން ކުދި ވިޔަފާރިތައް ކުރިނުއަރުވައި ޤައުމުގެ އިޤްޠިޞާދު ކުރިއަށް ނުގެންދެވޭނެ ކަމަށެވެ. ސަރުކާރުން މިހާރު ވަނީ ކުދި ވިޔަފާރިތަކަށް ބޭނުންވާ މާލީ އެހީތެރިކަން ފޯރުކޮށދިނުމަށް ޚާއްޞަ ސަމާލުކަމެއް ދިނުމަށްވެސް ބޭންތަކަށް އަނގައިފައެވެ.\nކުދި އަދި މެދުފަންތީގެ ވިޔަފާރިތައް ކުރިއަރުވަން ބޭނުންވާ ފައިސާ ހޯދުމަށްޓަކައި ބޭންކުތަކުން ލޯނު ނެގުމަށް ބޭނުންވާ ގަރަންޓީ ސެންޓްރަލް ބޭންކުން ގެންދަނީ ދޫކުރަމުންނެވެ. ސެންޓްރަލް ބޭންކުން ގަރަންޓީ ދޫކުރަނީ 10 މިލިއަން ޔުއާނުން ފެށިގެން ދަށުގެ ލޯނުތަކަށެވެ.


Godhan Fuh Kaaruhaanaa Tharaggee Kuran Ninmmaafai Vanee Kulhudhuffushi Gai - Amru ގޮދަންފުށް ކާރުޚާނާ ތަރައްގީކުރަން ނިންމާފައިވަނީ ކުޅުދުއްފުށީގައި – އަމްރު – Huvadhoo News Godhan Fuh Kaaruhaanaa Tharaggee Kuran Ninmmaafai Vanee Kulhudhuffushi Gai - Amru Huvadhoo News\nގޮދަންފުށް ކާރުޚާނާ ތަރައްގީކުރަން ނިންމާފައިވަނީ ކުޅުދުއްފުށީގައި – އަމްރު\nއެސްޓީއޯގެ މެނޭޖިންގ ޑިރެކްޓަރ ހުސައިން އަމްރު - ފޮޓޯ: ޕީއެސްއެމް\nސްޓޭޓް ޓްރޭޑިންގ އޯގަނައިޒޭޝަން (އެސްޓީއޯ)ގެ ގޮދަންފުށް ކާރުޚާނާ ތަރައްޤީކުރުމަށް ނިންމާފައިވަނީ ކުޅުދުއްފުށީ ސިޓީގައިކަމަށް އެކުންފުނީގެ މެނޭޖިންގ ޑިރެކްޓަރ ޙުސެއިން އަމްރު ވިދާޅުވެއްޖެއެވެ.\nއަމްރު ވިދާޅުވީ ގޮދަންފުށް ކާރުޚާނާ ތަރައްޤީކުރުމަށް ބޭނުންވާ ބިން ކުޅުދުއްފުށީން ހަމަޖެހުނުހާ އަވަހަކަށް އެކަމުގެ ޢަމަލީ މަސައްކަތް ފެށިގެންދާނެކަމަށެވެ.\nގޮދަންފުށް ކާރުޚާނާއެއް ރާއްޖޭގައި ތަރައްޤީކުރުމުގެ އެންމެ ބޮޑު ބޭނުމަކީ ރާއްޖޭގައި ކާނާގެ ޔަޤީންކަން އިތުރަށް ކަށަވަރުކޮށް ކާޑުގެ ބާވަތްތައް ރާއްޖެއެތެރެކުރުމަށް ކުރާ ޚަރަދު ކުޑަކުރުމެވެ. ރާއްޖެއަކީ ގޮދަންފުށް ހައްދާ ޤައުމަކަށްނުވާތީ، އެސް.ޓީ.އޯއިން މިކަން ކުރުމަށް ނިންމާފައިވަނީ ބޭރުން ގޮވާން އެތެރެކޮށް ރާއްޖޭގައި ޤާއިމުކުރާ ކާރުޚާނާގައި ތައްޔާރުކޮށް ބަންދުކުރާ ގޮތަށެވެ.\nޕީ.އެސް.އެމް ނިއުސްގެ ރާއްޖެ މިއަދު ޕްރޮގްރާމުގައި ވާހަކަދައްކަވަމުން އެސް.ޓީ.އޯގެ މެނޭޖިންގ ޑިރެކްޓަރ ޙުސެއިން އަމްރު ވިދާޅުވީ، އެކުންފުނީގެ ގޮދަންފުށް ކާރުޚާނާ ޤާއިމުކުރުމަށް ކުޅުދުއްފުށި ޚިޔާރުކުރީ އެރަށަކީ އުތުރުގެ ވިޔަފާރީގެ މައި ހަބުކަމަށްވެފައި، އެ ސަރަޙައްދަކީ އެފަދަ ކާރުޚާނާއެއް ހިންގުމަށް އެންމެ ރަނގަޅު އެއް ސަރަޙައްދަށް ވުމުންކަމަށެވެ. އަދި މިކަމުގެ ސަބަބުން އެސިޓީއަށާއި އެސަރަޙައްދަށްވެސް ވިޔަފާރިއާއި އިޤްތިޞާދީގޮތުން އެތައް ކުރިއެރުންތަކެއް ލިބިގެންދާނެކަމަށް އަމްރު ވިދާޅުވިއެވެ.\nއަޅުގަނޑުމެން ކުޅުދުއްފުށީ ކައުންސިލާއި މިދިޔަ ހަފްތާގައި އެރަށަށްގޮސް ބައްދަލުކޮށްފިން. ކުޅުދުއްފުށީ ކައުންސިލުން ވަރަށް ބޮޑަށް މަރުޚަބާކީ އިނގޭތޯ އެކަމަށް. އަޅުގަނޑުމެން ވަރަށް އުފާކުރަން އެކަމާ. އެކަމުގެ ސަބަބުން ކުޅުދުއްފުއްޓަށްވެސް ބޮޑެތި ފައިދާތަކެއް ކުރާނެ. ބައިވަރު ވަޒީފާ އުފެދިގެންދާނެ. އަދި އޭގެ އިތުރުން އެކަހަލަކަމެއް އަޅުގަނޑުމެން ކުރީމާ އޭގެ ސަބަބުން އިތުރު ވިޔަފާރިތަކެއް އެބަހުޅުވިގެންދޭ. އެއީ ލޮޖިސްޓިކްސް ވިޔަފާރިއާއި އަނެއްކާ އެތަން ވާނީ މުޅިރާއްޖެއަށް ފުށް އުފައްދައިދޭ ކާރުޚާނާއަކަށް. އެހެންވީމަ ދޯނިފަހަރުވެސް ހަމަ އެތަނަށް ވަރަށް ގިނަ އަދަދަކަށްދާނެ – އަމްރު ވިދާޅުވިއެވެ.\nއަމްރު ވިދާޅުވީ، ގޮދަންފުށް ކާރުޚާނާ ތަރައްޤީކުރުމަށް ބޭނުންވާ ސަރވޭތަކުގެ މަސައްކަތް ނިމި އެކަމަށް ބޭނުންވާ ފަންޑުވެސް މިހާރު ހަމަޖެހިފައިވާކަމަށެވެ. އަދި ކުޅުދުއްފުށިން ބިން ހަމަޖެހުނުހާ އަވަހަކަށް އެކަމުގެ ޢަމަލީ މަސައްކަތް ފެށިގެންދާނެކަމަށެވެ.\nއަޅުގަނޑުމެންނަށް މިހާރު ބިން ހަވާލުކުރެވޭ ހިސާބުން އަޅުގަނޑުމެން މަސައްކަތް ފަށާނަން. އެ ލެވެލްއަށް އަޅުގަނޑުމެން ތައްޔާރުވެފައި މިތިބީ. އަޅުގަނޑުމެން ފައިނޭންސްވެސް ހޯދައިފިން. އަޅުގަނޑުމެން އެކަން ކުރާނެ ޕާޓީއެއްވެސް ހޯދައިފިން. ޓެކްނިކަލް ހުރިހާ ސްޓަޑީއެއްވެސް މިހާރު ހެދިއްޖެ. އެހެންވީމަ ދެން އޮންނާނީ ހަމަ އަމަލީ މަސައްކަތް ފެށުން. ކުޅުދުއްފުށީ ކައުންސިލުން ވަރަށް ބާރަށް މިހާރު އެބަ ގެންދަވާ އެ މަސައްކަތް. އިރާދަކުރެއްވިއްޔާ ހަމަ އަޅުގަނޑުމެންނަށް ބިން ލިބޭއިރަށް އެކަން ކުރާނެ – އަމްރު ވިދާޅުވިއެވެ.\nރާއްޖޭން ބޭރުން ޕްރޮސެސްކޮށްގެން މިހާރު ގެންނަ ފުށަކީ ގުދަންކޮށްފައި މާގިނަ ދުވަހު ބެހެއްޓޭނެ ފުށެއްނޫންކަމަށް އެސް.ޓީ.އޯއިން ވިދާޅުވެއެވެ. އަދި އެތަކެތި ބެހެއްޓުމަށްޓަކާއި ގުދަންކުރަން ބޮޑެތި ޖާގަ ބޭނުންވާކަން އެކުންފުނިން ފާހަގަކުރެއެވެ.\nއެހެންކަމުން މިފަދަ ކާރުޚާނާއެއް ރާއްޖޭގައި ޤާއިމުވެގެންދިއުމުގެ ސަބަބުން އެކި ބޭނުންތަކަށް ޚާއްސަ ފުށް ތާޒާކަމާއެކު އުފެއްދޭނަކަމަށާއި، އެތަކެތި ރައްކާކޮށްފައި ބެހެއްޓޭނެ މުއްދަތު އިތުރުވެގެންދާނެކަމަށް އެސް.ޓީ.އޯއިން ވިދާޅުވެއެވެ. އަދި އަމިއްލަ ފަރާތްތަކާއި ކާބޯތަކެތި އުފެއްދުމުގެ ދާއިރާގައި ހަރަކާތްތެރިވާ ގިނަ ފަރާތްތަކާއި ވިޔަފާރިކުރާ ފަރާތްތަކަށް ބޭނުންވާ އެކި ވަތްތަރުގެ ފުށް މި ކާރުޚާނާއިން ރާއްޖޭގެ ބާޒާރަށް ނެރޭނެކަމަށް އެސް.ޓީ.އޯއިން ވިދާޅުވެއެވެ.\nހދ.ކުޅުދުއްފުށި ހުސައިން އަމްރު އެސްޓީއޯ'


އޯ ލެވެލް އިމްތިޙާނުން ފާސްވާ ކުދިންގެ ނިސްބަތް، މިދިޔަ ދެއަހަރު ދުވަހުގެ ތެރޭގައި މަތިކުރެވިފައިވާކަމީ މި ސަރުކާރަށް ލިބިވަޑައިގަންނަވާ ވަރަށްބޮޑު ހިތްހަމަޖެހުމެއް ކަމުގައި ރައީސް ވިދާޅުވެއްޖެ – Maldivian Democratic Party\nއޯ ލެވެލް އިމްތިޙާނުން ފާސްވާ ކުދިންގެ ނިސްބަތް، މިދިޔަ ދެއަހަރު ދުވަހުގެ ތެރޭގައި މަތިކުރެވިފައިވާކަމީ މި ސަރުކާރަށް ލިބިވަޑައިގަންނަވާ ވަރަށްބޮޑު ހިތްހަމަޖެހުމެއް ކަމުގައި ރައީސް ވިދާޅުވެއްޖެ\nއޯ ލެވެލް އިމްތިޙާނުން5މާއްދާއިން ފާސްވާ ކުދިންގެ ނިސްބަތް، މިދިޔަ ދެއަހަރު ދުވަހުގެ ތެރޭގައި، 8 އިންސައްތައަށް މަތިކުރެވިފައިވާކަމީ، މި ސަރުކާރަށް ލިބިވަޑައިގަންނަވާ ވަރަށްބޮޑު ހިތްހަމަޖެހުމެއް ކަމުގައި ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ. ރައީސުލްޖުމްހޫރިއްޔާ މިހެން ވިދާޅުވީ، މިއަދު އެމަނިކުފާނު ދެއްވި ހަފްތާގެ ރޭޑިޔޯ ޚިޠާބުގައި، މިދިޔަ އަހަރުގެ އޯ ލެވެލް އިމްތިޙާނުގެ ނަތީޖާއަށް ބައްލަވާލައްވައި ވާހަކަފުޅު ދައްކަވަމުންނެވެ.\nސަރުކާރު ހިންގެވުމާ 2008 ވަނަ އަހަރު މި ސަރުކާރުން ހަވާލުވެވަޑައިގެންނެވިއިރު،5މާއްދާއިން ފާސްވެފައިވާ ކުދިންގެ ނިސްބަތަކީ، 27 އިންސައްތަ ކަމަށާއި، މި ސަރުކާރުގެ އަމާޒަކަށްވީ،5މާއްދާއިން ފާސްވާ ކުދިންގެ ނިސްބަތް، 60 އިންސައްތައަށް ބަދަލުކުރެއްވުން ކަމުގައި ރައީސުލްޖުމްހޫރިއްޔާ ވިދާޅުވިއެވެ. މި ރޮނގުން ވާހަކަފުޅު ދައްކަވަމުން، ސްކޫލުތައް ނިންމާ ނުކުންނަ ކުދިންނަކީ، ކިޔެވުމުގެ މަރްޙަލާ ކާމިޔާބުކަމާއެކު ނިންމާ ކުދިންނަށް ހެއްދެވުމަކީ، މި ސަރުކާރުގެ ވަރަށް މުހިންމު އަމާޒެއް ކަމަށާއި، މިއަމާޒަށް ވާޞިލުވުމަށްޓަކައި މިދިޔަ ދެއަހަރު ވަރަށްބޮޑު އަހަންމިއްޔަތުކަމެއް ދެއްވައިގެން މަސައްކަތް ކުރައްވަމުން ގެންދަވާފައިވާ ކަމުގައި ރައީސުލްޖުމްހޫރިއްޔާ ވިދާޅުވިއެވެ. އަދި މާތްރަސްކަލާނގެ އިރާދަފުޅާއެކު، އެ ނަތީޖާ މިދަނީ ފެންނަމުންކަން ރައީސުލްޖުމްހޫރިއްޔާ ހާމަކުރެއްވިއެވެ. ރައީސުލްޖުމްހޫރިއްޔާ ވިދާޅުވީ، 2009 ވަނަ އަހަރު ކުރި މަސައްކަތުން5މާއްދާއިން ފާސްވާ ކުދިންގެ ނިސްބަތް،5އިންސައްތަ އިތުރުކުރެވިފައިވާ ކަމަށާއި، އަދި މިދިޔަ އަހަރު 2010 ވަނަ އަހަރު5މާއްދާއިން ފާސްވި ކުދިންގެ ނިސްބަތްވަނީ3އިންސައްތައަށް އިތުރުކުރެވިފައި ކަމަށެވެ.\nރައީސުލްޖުމްހޫރިއްޔާގެ ރޭޑިޔޯ ޚިޠާބުގައި، ވަކިވަކި ސްކޫލްތަކުން މިދިޔަ އަހަރު ހޯދި ނަތީޖާއަށް ބައްލަވާލައްވަމުން، 100 ސްކޫލަކުން 2009 ވަނަ އަހަރަށްވުރެ ނަތީޖާ ރަނގަޅުކޮށްފައިވާކަން ބަޔާންކުރެއްވިއެވެ. ހަމައެއާއެކު، ވަރަށްގިނަ ކުދިން ދުނިޔޭގެ ފެންވަރުގައި އާދަޔާ ޚިލާފު ކާމިޔާބީތަކެއް މިފަހަރު ހޯދާފައިވާކަމާއި، އެ މާއްދާއަކުން ހޯދަންޖެހޭ ފުރިހަމަ މާކްސް، ސަތޭކައިންސަތޭކަ ހޯދާފައިވާ ކުދިންގެ ޖުމްލަ ޢަދަދު ގިނަކަން އެއީވެސް، ވަރަށް ޚާއްޞަ ގޮތެއްގައި ފާހަގަކުރައްވާ ކަމެއްކަމަށް ވިދާޅުވެ، އޯ ލެވެލް އިމްތިޙާނުން މަތީ ވަނަތައް ހޯދި ކުދިންނަށާއި، އަދި މި އިމްތިޙާނުން ފާސްވި ކުދިންނަށް ތަހުނިޔާ ވިދާޅުވެ، އެކުދިން ކުރި ހިތްވަރަށް ރައީސުލްޖުމްހޫރިއްޔާ ސާބަސް ދެއްވިއެވެ. އަދި ނަތީޖާ ރަނގަޅު ކުރި ސްކޫލްތަކަށް ރައީސުލްޖުމްހޫރިއްޔާ ވަރަށް އިޚްލާޞްތެރިކަމާއެކު ތަހުނިޔާ އަދާކުރެއްވިއެވެ. ޚާއްޞަކޮށް ދަރިވަރުންގެ ބެލެނިވެރިން، އެކޮށްދެއްވި މަސައްކަތްތައް ރައީސުލްޖުމްހޫރިއްޔާ ފާހަގަކުރައްވަމުން، މި ނަތީޖާ މި ނެރެވުނީ، ބެލެނިވެރިންގެވެސް ވަރަށްބޮޑު އެހީތެރިކަމަކާއެކު، އެބޭފުޅުން ސްކޫލަށް ދެއްވި އެއްބާރުލެއްވުމުގެ ސަބަބުން ކަމުގައި ވިދާޅުވެ، ބެލެނިވެރިންނަށް ޝުކުރުއަދާކުރެއްވިއެވެ. ހަމައެއާއެކު، ކުރީގެ އެޑިޔުކޭޝަން މިނިސްޓަރ ޑޮކްޓަރ މުޞްޠަފާ ލުޠުފީ އަށާއި، މިހާރުގެ މިނިސްޓަރ ޝިފާ މުޙަންމަދަށާއި، އެމިނިސްޓްރީގެ ވެރިންނަށާއި، ސްކޫލްތަކުގެ ޕްރިންސިޕަލުންނަށާއި، ޓީޗަރުންނަށާއި، ދަރިވަރުންގެ ބެލެނިވެރިންނަށްވެސް ރައީސުލްޖުމްހޫރިއްޔާ ވަރަށް އިޚްލާޞްތެރިކަމާއެކު ޝުކުރު އަދާކުރެއްވިއެވެ. އަދި މިހިނގާ 2011 ވަނަ އަހަރުގެ ނަތީޖާވެސް، މިދިޔަ ދެއަހަރަށްވުރެ ރަނގަޅުކޮށްދެއްވުމަށް ޚާއްޞަ މަސައްކަތްތަކެއް ކޮށްދެއްވުމަށް ތަޢްލީމީ ދާއިރާގައި މަސައްކަތް ކުރައްވާ ހުރިހާ ބޭފުޅުންނަށް އެމަނިކުފާނު އިލްތިމާސް ކުރެއްވިއެވެ.\nރައީސުލްޖުމްހޫރިއްޔާ މިއަދު ދެއްވި ރޭޑިޔޯ ޚިޠާބުގައި މިދިޔަ ހަފްތާގައި ކުޅުދުއްފުށީގައި ބޭއްވެވި ވަޒީރުންގެ މަޖިލީހުގެ ޖަލްސާގެ މައްޗަށްވެސް ބައްލަވާލެއްވިއެވެ. އެ ޖަލްސާ، ކުޅުދުއްފުށީގައި ބޭއްވިގެންދިޔަކަން އެއީ، ކުޅުދުއްފުށީ ރައްޔިތުން ވަރަށް އުފަލާއެކު ފާހަގަކުރެއްވި ކަމެއް ކަމުގައި ރައީސުލްޖުމްހޫރިއްޔާ ވިދާޅުވިއެވެ. އެދުވަހުގެ ޖަލްސާއިން ނިންމެވި އެންމެ މުހިންމު ކަމަކީ، މަތި އުތުރު ޕްރޮވިންސްގައި ހިންގެވުމަށް ސަރުކާރުން ރާއްވަވާފައިވާ މަޝްރޫޢުތަކުގެ ތެރެއިން މިހާރު ފެށެންހުރި މަޝްރޫޢުތައް، ވީހާވެސް އަވަހަކަށް ފެށްޓެވުމަށް ނިންމެވި ނިންމެވުން ކަމުގައި ރައީސުލްޖުމްހޫރިއްޔާ ވިދާޅުވިއެވެ. މިގޮތުން މި މަޝްރޫޢުތަކުގެ ތެރޭގައި، އެ ސަރަޙައްދުގެ ބައެއް ރަށްރަށުގެ ބަނދަރު ހެއްދެވުމާއި، ނަރުދަމާގެ ނިޒާމް ޤާއިމް ކުރެއްވުމާއި، އެ ސަރަޙައްދުގެ ތަޢްލީމާއި ޞިއްޙީ ޚިދްމަތުގެ ފެންވަރު ރަނގަޅު ކުރެއްވުމާއި، އަދި އެ ސަރަޙައްދަށް ފަތުރުވެރިކަން އިތުރަށް ފުޅާކުރެއްވުންވެސް ހިމެނޭކަން ރައީސުލްޖުމްހޫރިއްޔާ ހާމަކުރެއްވިއެވެ.


Bodethi Kunfunithakuge Verin, Eh Reyah Jalah Dhiyumah Masahkaiy Kuranee - Vaguthu\nބޮޑެތި ކުންފުނިތަކުގެ ވެރިން، އެއް ރެއަށް ޖަލަށް ދިޔުމަށް މަސައްކަތް ކުރަނީ\nދުނިޔޭގެ މަޝްހޫރު ކުންފުނިތަކުގެ ވެރިންނަކީ، އެންމެ އަރާމާއި އެންމެ މޮޅެތި ތަންތަނުގައު އުޅޭ ބައެކެވެ. ވަރުގަދަ ކެއުންތަކާއި، އެމީހުންގެ ހައިބަތާއި ގުޅުންހުރި، އަގުބޮޑު ކާރުތަކުގައި ދަތުރުކުރުމަކީ އެމީހުންގެ އާދައެވެ. ހަމައެހެންމެ، މީރު ކެއުންތައް ކެއުމާއި، އަގުބޮޑު ހޮޓަލްތަކާއި ރިސޯޓުތަކުގައި ވަގުތު ހޭދަކުރުންވެސް ވެގެންދާނީ، އެމީހުން އާއްމުކޮށް ކޮށް އުޅޭ ކަމަކަށެވެ.\nއެހެންކަމުން، ބޮޑު ކުންފުންޏެއް ވެރިއަކު، ގަސްދުގައި، އެއްވެސް ކުށަކާ ނުލައި، ޖަލުގައި ވަގުތު ހޭދަކުރަން ގޮސްފާނެކަމަށް ޤަބޫލު ކުރަން ހެއްޔެވެ؟\nއެކަމަށް ޤަބޫލު ކުރިއަސް، ނުކުރިއަސް މައްސަލައެއް ނެތެވެ. އެއް ރޭ، ޖަލެއްގައި ހޭދަކުރުމަށް، ދުނިޔޭގެ އެކި ކަންކޮޅުތަކުގެ، އެތައް ބޮޑެތި ކުންފުންޏެއްގެ ވެރިން ވަނީ ބޭނުންވެފައެވެ. އެކަން ކުރުމަށް، އެފަރާތްތަކުން ދަނީ އެތައް ޚަރަދެއްވެސް ކުރަމުންނެވެ. އެހެންނަމަވެސް، އެފަރާތްތައް މިކަން ކުރަނީ ރަނގަޅު ނިޔަތެއްގައި، ބަޔަކަށް އެހީވުމަށެވެ.\n"އެނުއަލް ސީއީއޯ ސްލީޕްއައުޓް" ނަމުގައި ކުރިއަށް ގެންދާ ހަރަކާތެއްގެ ދަށުން، މި އަހަރު، އެންމެ ބޮޑު އަގެއް ހުށަހަޅާ ސީއީއޯ އެއް ގެންދިޔުމަށް ހަމަޖެހިފައިވަނީ ދެކުނު އެފްރިކާގެ ރޮބެން އައިލެންޑުގައި ހުންނަ ޖަލު ގޮޅިއަކަށެވެ. މިއީވެސް އާދައިގެ ތަނެއް ނޫނެވެ. މިއީ، ނެލްސަން މަންޑޭލާ، އޭނާގެ ޖަލު ޙުކުމް ތަންފީޛު ކުރި ގޮޅިއެވެ. މަންޑޭލާ އަކީ ދެކުނު އެފްރިކާގައި އޮތް، ދޮން މީހުންނާ ކަޅު މީހުންގެ ނަސްލީ ތަފާތުކުރުންތައް ނައްތާލުމަށް އެންމެ ވަރުގަދަ އަޑު އުފުލި މީހާއެވެ. އަދި، އޭނާއަކީ އެޤައުމުގެ ފުރަތަމަ ކަޅު ނަސްލުގެ ރައީސްވެސްމެއެވެ.\nމި ހަރަކާތް އިންތިޒާމް ކުރާ ފަރާތުން ބުނެފައިވާ ގޮތުގައި، ޖަލުގައި އެއް ރޭ ނިދުމުގެ ފުރުޞަތު ދިނުމަށް، އޮންލައިން ކޮށް ނީލަން ހުޅުވާފައިވަނީ 250،000 އެމެރިކާ ޑޮލަރަށެވެ. އެހެންނަމަވެސް، އިތުރު ތިން ނީލަމެއް ހުށަހަޅާ، މިހާރުގެ އަގުވަނީ 300،000 ޑޮލަރަށް އަރާފައެވެ.


ލުތުފަރުގެ މަރުގެ އަނެއް ފަރާތް! - Dhivehi Post\nއާޓިކަލް ޕޯސްޓްކުރީ ދިވެހި ޕޯސްޓް 1 އަހަރު ކުރިން ماي 24, 2019 02031\nރާއްޖޭގައި އުޅޭ ބިދޭސީން، ޚާއްސަކޮށް ބަންގްލަދޭޝްގެ އެތައް ހާސް ބަޔަކު މިނިވަން ކަމާ އެކު ވަޒީފާ އަދާކުރަމުން ދަނީ އެވެ. ކުރާނެހާ ކަމެއްކޮށް، ކުރާނެހާ ވިޔަފާރިއެއް ކުރަން މި ގައުމުގައި އެއްވެސް ހުރަހެއް އޮތް ތަނެއް ނުފެނެ އެވެ. ފެންނަ މަންޒަރަކީ އެ މީހުންނަށް ހެދިފައިވާ ހުރިހާ ގާނޫނެއް އޭގެ ޒާތުގައި ފުނޑުފުނޑުވެފައިވާ މަންޒަރެވެ. އެހެންވެ، ދުނިޔޭގެ އެހެން ގައުމުތަކާ މުޅިން ހިލާފަށް ރާއްޖެ މި ވަނީ ބަންގްލަދޭޝްގެ މީހުންނަށް އޮތް “ސުވަރުގެ”އަކަށެވެ. ކިތަންމެ ހާލުގައި ވިޔަސް މި ގައުމަށް އެތެރެވުމަށް ފަހު އެ މީހުންނަށް ދުނިޔެ ފެނުނީ އެވެ.\nދިވެހި ޕޯސްޓް 1 އަހަރު ކުރިން مارس 19, 2019\nރާއްޖޭގެ ސިޔާސީ ކުރިމަގު ކަނޑައެޅުމުގެ ނާޒުކު އިންތިހާބު!\nކޮންޓްރޯލަރ އޮފް އިމިގްރޭޝަންގެ ފުރަތަމަ ރޮކެޓް ހަމަލާ ލޭބަރުންނަށް ކިހާ ވަރަކުން ދާނެބާ!\nދިވެހި ޕޯސްޓް 1 އަހަރު ކުރިން دجنبر 26, 2018


Fathuruverinnah haassa "Sim packeh" Ooredoo in tha'aarafkoffi | ThePress\n04 January 2022, 23:27\nފަތުރުވެރިންނަށް ހާއްސަކޮށް އުރީދޫއިން "ސިމް ޕެކެއް" ތައާރަފްކުރުމުގެ ތެރެއިން / ފޮޓޯ: އުރީދޫ\nފަތުރުވެރިކަމުގެ ރަންޔޫބީލް އާއި ގުޅުވައިގެން އުރީދޫ މޯލްޑިވްސްއިން ފަތުރުވެރިންނަށް ހާއްސަ "ގޯލްޑަން އިޔާ ސިމްޕެކް" މިއަދު ތައާރަފު ކޮށްފިއެވެ.\nފަތުރުވެރިންނަށް ހާއްސަކޮށްގެން ތައާރަފު ކުރި މި ސިމް ޕެކް އިފްތިތާހު ކޮށްދެއްވީ މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން، (އެމްއެމްޕީއާރުސީ)ގެ މެނޭޖިން ޑިރެކްޓަރު ތޮއްޔިބު މުހައްމަދެވެ.\nމި ސިމް ޕެކްގައި އެއް މަސް ދުވަހުގެ ވެލިޑިޓީއަކާއެކު ބޮޑެތި ޑޭޓާ އެލަވަންސްތައް ހިމަނާފައި ވާއިރު، ސޯޝަލް މީޑިއާއަށް ހާއްސަ ޑޭޓާވެސް ވަނީ ހިމަނާފައެވެ. މި ޕެކޭޖާއެކު ރާއްޖެ ޒިޔާރަތްކުރާ ފަރާތްތަކަށް ދުރުގައި ތިބި އާއިލާއާއި ރައްޓެހިންނާ ފަސޭހަކަމާއެކު ގުޅުވައިލަދީ ރާއްޖޭގައި ކުރާ ހިތްގައިމު ދަތުރު ހިއްސާކޮށްލެވޭނެއެވެ.\n"ފަތުރުވެރިކަމުގެ ރަންޔޫބީލް ފާހަގަކުރުމަށް މުޅި ގައުމު ތައްޔާރުވަމުންދާއިރު އަޅުގަނޑުމެންވެސް މިތިބީ މި އުފަލުގައި ބައިވެރިވެ، މި އަހަރަކީ އިތުރަށް ކުލަގަދަ އަހަރަކަށް ހެދުމުގެ އުއްމީދުގައި. މަގޭ ރާއްޖެ ކަލަންޑަރާއި ގޯލްޑަން އިޔާ ސިމް ޕެކް އަޅުގަނޑުމެން ލޯންޗް ކުރުމަކީ މި އަހަރަށް ރާވާފައިވާ ހަރަކާތްތަކުގެ ފެށުން. އަޅުގަނޑުމެންނަކީ އަބަދުވެސް ރާއްޖޭގެ މުޖުތަމައުތަކަށް ދިރިއުޅުން ފަހިކޮށްދީ ރާއްޖޭގެ ކޮންމެ އުފަލެއްގައި ބައިވެރިވެ ދިވެހިންނާއިއެކު ދެމިތިބޭނެ ބައެއް. އަޅުގަނޑުމެންގެ އުންމީދަކީ މިއަހަރު ރާއްޖޭގެ ފަތުރުވެރިކަމުގެ ސިނާއަތަށް އިތުރު ކުރިއެރުން ލިބިގެންދިއުން."\nއުރީދޫ މޯލްޑިވްސްގެ ޗީފް ކޮމާޝަލް އޮފިސަރު ހުސައިން ނިޔާޒް\nތޮއްޔިބު ވިދާޅުވީ އޫރިދޫގެ ފަރާތުން އިސްނަގައިގެން ދިވެހިރާއްޖޭގެ ފަތުރުވެރިކަމުގެ ރަން ޔޫބީލްގެ މުނާސަބާގައި ފަތުރުވެރިންނަށް ހާއްސަކޮށް ތައާރަފްކުރި މި ސިމް ކާޑަކީ ފަތުރުވެރިންނަށް ލިބިގެންދާނޭ ވަރަށް ބޮޑު ފަސޭހައެއްކަން ކަމަށެވެ.\nއުރީދޫ މޯލްޑިވްސް އަކީ ފަތުރުވެރިކަމުގެ ދާއިރާގައި ހަރަކާތްތެރިވާ ފަރާތްތަކާއި ގުޅިގެން ދާއިރާއަށް ބޭނުންވާ އީޖާދީ ހައްލުތަކާއި ދާއިރާގެ ޑިޖިޓަލް ޓްރާންސްފޮމޭޝަންއަށް މަގުފަހިކޮށްދިނުމުގައި އިސް ދައުރެއް އަދާކުރާ ކުންފުންޏެކެވެ. 2020 ވަނަ އަހަރު ފަތުރުވެރިންނަށް ރާއްޖޭގެ ބޯޑަރު ހުޅުވާލުމާއެކު އުރީދޫ މޯލްޑިވްސްއިން ވަނީ މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) އާއި ޓޫރިޒަމް މިނިސްޓްރީ އަދި އޯރކާ މީޑިއާ ގްރޫޕާއި ގުޅިގެން ޑެސްޓިނޭޝަން މާކެޓިން ކެމްޕޭނެއް "ވިޒިޓް މޯލްޑިވްސް ނައު" ގެ ނަމުގައި ކެމްޕޭނެއް، ދުނިޔޭގެ 10 ގައުމެއްގައި ތިބި 117 މިލިއަނަށްވުރެ ގިނަ ކަސްޓަމަރުންނަށް އަމާޒުކޮށްގެން ފަށާފައެވެ.\nޕެންޑެމިކް އާއި ގުޅިގެން ކުރިމަތިލާންޖެހުނު ގޮންޖެހުންތަކާއެކުވެސް، ފަތުރުވެރިކަމުގެ ސިނާއަތުގެ ސްޓޭކް ހޯލްޑަރުން ގުޅިގެން ކުރި މަސައްކަތުން ފާއިތުވި އަހަރެއްހާ ދުވަހުގެ ތެރޭގައި ރާއްޖެއަށް ވަނީ ބޮޑެތި ކުރިއެރުންތަކެއް ލިބިފައެވެ.\nހަބަރު އުރީދޫ ޓުއަރިޒަމް\nއުރީދޫގެ ބޯޑަށް ކުރިމަތިލާން އިތުރު ފުރުސަތު ދީފި\nމޫލީ ފޮލޯކޮށް، ލައިކް ދީ، ކޮމެންޓް ކޮށްގެން ފަހުގެ އެއާޕޯޑެއް ލިބިދާނެ\nއުރީދޫ އޭޖީއެމްގެ ޔައުމިއްޔާ އަށް ހިޔާލު ހުށަހަޅަން ހުޅުވާލައިފި


Fuvahmulah City ge Nature Park Hinga Belehettun Fuvahmulah Council aa Havaalu Koffi | Atoll News\nފުވައްމުލައް ސިޓީގެ ނޭޗަރ ޕާކް ހިންގައި ބެލެހެއްޓުން ފުވައްމުލަކު ކައުންސިލާ ހަވާލުކޮށްފި\nޝާއިޢުކުރީ: މުޙައްމަދު އަފްރާޙް ޖޫން 6, 2021, 08:03\nފުވައްމުލައް ސިޓީގެ ނޭޗަރ ޕާކް ހިންގައި ބެލެހެއްޓުމުގެ އެންމެހާ ކަންކަން ކުރުމަށް ފުވައްމުލަކު ސިޓީކައުންސިލާއި ހަވާލުކުރުމަށްޓަކައި އެއްބަސްވުމެއްގައި ސޮއިކޮށްފި އެވެ.\nމިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީގެ ފަރާތުން ސޮއިކުރެއްވީ މިނިސްޓަރ އާމިނަތު ޝައުނާއެވެ. ފުވައްމުލަކު ސިޓީ ކައުންސިލްގެ ފަރާތުން ސޮއިކުރެއްވީ ފުވައްމުލައް ސިޓީގެ މޭޔަރ އިސްމާއީލް ރަފީޤެވެ.\nމިއެއްބަސްވުންތަކުގެ ސަބަބުން ލާމަރުކަޒީގޮތުން ފުވައްމުލަކުގެ ނޭޗަރޕާރކް މެދުވެރިކޮށް ތިމާވެށީގެ ކަންކަން މެނޭޖްކޮށް ބެލެހެއްޓުމަށް ބާރުއެޅިގެންދާނެއެވެ. އަދި މިހާރު މިނިސްޓްރީގެ ދަށުން ހިންގަމުންދާ ހުރިހާ ކަމެއް ހިންގުން ސިޓީ ކައުންސިލްގެ ދަށަށް ބަދަލުކުރެވިގެންދާނެއެވެ.\nމިގޮތުން ނޭޗަރ ޕާރކްގައި މަސައްކަތްކުރާ މިނިސްޓްރީގެ މުއައްޒަފުންނާއި ހަރުމުދަލާއި ތަކެތި ސިޓީކައުންސިލްގެ ދަށަށް ބަދަލުވެގެންދާނެއެވެ. އަދި މިއެއްބަސްވުމުގެ ސަބަބުން ސިޓީގެ ކައުންސިލްތަކުގެ އިހްތިޞާސްގައި ހިމެނޭ ހިމާޔަތްކޮށްފައިވާ ސަރަޙައްދުތަކާއި، ނޭޗަރ ޕާކުން ލާމަރުކަޒީ އުޞޫލޫން ކައުންސިލުތަކަށް މާލީ މަންފާ ލިބިދިނުމާއި، ޢާއްމު ރައްޔިތުންނަށް ދެމެހެއްޓެނިވި ގޮތެއްގައި އެސަރަޙައްދުން އިޖުތިމާއީ އަދި އިޤްތިސާދީ މަންފާ ލިބިދިނުމާއިއެކު، އެ ސަރަހައްދުގެ ވެށި އަންނަން އޮތް ޖީލިތަކަށް ފޯރުކޮށްދިނުމަށް މަގުފަހިވެގެންދާނެ އެވެ.\n2018 ވަނަ އަހަރުގެ ޖޫން މަހު ހުޅުވާފައިވާ ފުވައްމުލައް ނޭޗަރ ޕާކަކީ ޤާނޫނު ނަންބަރު 93/4 (ދިވެހިރާއްޖޭގެ ތިމާވެށި ރައްކާތެރިކޮށް ދެމެހެއްޓުމާބެހޭ ޤާނޫނު) ގެ ދަށުން ހިމާޔަތްކޮށްފައިވާ ފުވައްމުލައް ބަންޑާރަކިޅި އާއި ދަނޑިމަގި ސަރަޙައްދު މެނޭޖްކުރުމަށް ޤާއިމުކޮށްފައިވާ ޕާކެކެވެ.\nމިޕާކުން ލިބިދޭ ޚިދުމަތްތަކުގެ ތެރޭގައި ކެނޯ ދުއްވުމާއި ބޯޓް ޕެޑްލިންގ ހަރަކާތްތައް ހިމެނެއެވެ.\nމިއީ ފުވައްމުލަކުގެ ރައްޔިތުން މުނިފޫހިފިލުވައި މަޖާކޮށްލުމަށް ހަފްތާ ބަންދުތަކުގައާއި އެހެނިހެންވެސް ހުސް ވަގުތުތަކުގައި ގޮސް އުޅޭ ތަނެކެވެ. އަދި މިއީ ފުވައްމުލަކަށް ޒިޔާރަތްކުރާ ފަތުރުވެރިންގެ މެދުގައި މަޤުބޫލު ތަނެއްވެސް މެއެވެ. މީގެ އިތުރުންވެސް މިތަނަކީ އެކިއެކި ހަފްލާތައް ބާއްވާ ތަނެކެވެ.\nފުވައްމުލައް ސިޓީއަކީ ބަޔޮސްފިއަރ ރިޒަރވް އެއްގެގޮތުގައި 28 އޮކްޓޫބަރ 2020 ގައި ވަނީ ކަނޑައަޅާފައެވެ.\nއެތަނެއްގައި ދެމެހެއްޓެނިވި ގޮތެއްގައި ރޭވިގެން، ތަރައްޤީގެ މަޝްރޫޢުތައް ހިންގާ ތަނަކަށް ޔުނެސްކޯ އިން ދޭ މިލަޤަބަކީ ތިމާވެށީގެ ގޮތުން އާދަޔާޚިލާފު ޚާއްސަ ސިފަތައް ލިބިގެންވާ ތަންތަނަށް ދެވޭ ޚާއްސަ ލަޤަބެކެވެ.\nދިރޭ ތަކެތީގެ ނަސްލާއި، އެތަކެތީގެ މާޙައުލު ޙިމާޔަތް ކުރެވި، އިޤްތިޞާދީ ގޮތުން ކުރެވޭ މަސައްކަތްތަކަކީވެސް ދެމެހެއްޓެނިވި އަދި ތިމާވެށްޓާ ރައްޓެހި ގޮތެއްގައި ކުރެވޭ ކަންތައްތަކެއްކަން ޔަޤީންވެފައިވާ، އިޤްތިޞާދީ އަދި އިޖްތިމާޢީ ދުޅަހެޔޮކަމަށް ބާރުއަޅާ ނިޒާމެކެވެ.


އިންތިޚާބުތަކުގެ ކަންކަމާއި ގުޅޭގޮތުން މަޢުލޫމާތު އޮޅުންފިލުވުމަށް ވިލާތުގެ އިއްތިހާދުން އިލްކެޝަންސް ކޮމިޝަނާއި ބައްދަލުކޮށްފި.\n24 މެއި 2016, 12:00 ޚަބަރު\nއިންތިޚާބުގެ ކަންކަމާއި ގުޅޭގޮތުން ވިލާތުގެ އިއްތިހާދުން އިލެކްޝަންސް ކޮމިޝަނުގެ މެމްބަރުންނާއި ބައްދަލުކޮށް މަޢުލޫމާތު އޮޅުންފިލުވައިފިއެވެ.\nވިލާތު އިއްތިހާދުގެ ޤައުމުތަކުން ދިވެހިރާއްޖެއަށް ކަނޑައަޅުއްވާފައިވާ ސަފީރުން ހިމެނޭ 14 މެމްބަރުންގެ ޓީމުން ކޮމިޝަނުގެ މެމްބަރުންނާއެކު މިއަދު މެންދުރު އިލެކްޝަންސް ކޮމިޝަނުގައި ބޭއްވެވި ބައްދަލުވުމުގައި، ކުރިއަށް އޮތް އިންތިޚާބުތަކާއި ގުޅެގޮތުން ހުރި ކަންބޮޑުވުންތަކާއި، ކޮމިޝަނަށް ދިވާމާ ގޮންޖެހުންތަކާއި ގުޅޭގޮތުން މަޢުލޫމާތު އޮޅުންފިލުވިއެވެ.\nމިބައްދަލުވުމުގައި ކޮމިޝަނުން ފާހަގަކުރެެއްވި ކަންކަމުގެ ތެރޭގައި ވޯޓުލާ މީހުންގެ ރަޖިސްޓްރީ ތައްޔާރު ކުރުމާއި ވޯޓުލާން ރީ ރަޖިސްޓްރީ ކުރުމުގައި ދިވާ ޓެކްނިކަލް މައްސަލަތައް ޙައްލުކުރުމަށާ އިންތިޚާބުތަކަށް ހިނގާ ޚަރަދުތައް ކުޑަކުރުމަށްޓަކައި ޒަމާނީ ޓެކްނޮލޮޖީގެ ތެރެއިން އެދެވޭ ޙައްލެއް ހޯދުމުގެ މުހިންމުކަން ފާހަގަކުރެއްވިއެވެ.\nއަދި ކޮމިޝަނުން ތަޢާރަފް ކުރުމަށް މަސައްކަތްކުރަމުންދާ އީ ވޯޓިން ނިޒާމާއި ގުޅޭގޮތުން އިލެކްޝަންސް ކޮމިޝަނުން މިހާތަނަށް ކުރައްވާފައިވާ މަސައްކަތްތައް ވިލާތު އިއްތިހާދުގެ ވަފުދާއި ޙިއްސާ ކުރައްވާ، އެ ނިޒާމަށް އާއްމު ރައްޔިތުން ހޭލުންތެރި ކުރުމަށް ކުރެވޭ މަސައްކަތްތަކުގެ އިތުރުން އިލެޝަންސް ކޮމިޝަނުގެ މުވައްޒަފުންގެ ފަންނީ ޤާބިލްކަން އިތުރުކުރުމުގައި ވިލާތު އިއްތިހާދުން ފަންނީ އަދި މާލީ އެހީތެރިކަން ފޯރުކޮށްދިނުމާމެދުވެސް މަސްވަރާކުރެވުނެވެ.\nވިލާތު އިއްތިހާދުގެ ވަފުދުގައި ވިލާތުގެ ގިނަ ޤައުމުތަކުން ރާއްޖެއަށް ކަނޑައަޅުއްވާފައި ތިއްބަވާ ސަފީރން ހިމެނިވަޑައިގަންނަވައެވެ.


ކޮންމެ އަތޮޅެއްގައި ޖޫނިއާ ކޮލެޖެއް ގާއިމުކުރަނީ\nމަތީ ސާނަވީ އަށް ކިޔެވުމުގެ ފުރުސަތު ނެތް ރަށްރަށުގެ ކުދިންނަށް އަމާޒުކޮށް، ކޮންމެ އަތޮޅެއްގައި ޖޫނިއާ ކޮލެޖެއް ގާއިމު ކުރަން އެމްޑީޕީގެ މި އަހަރުގެ ރިޔާސީ މެނިފެސްޓޯގައި ހިމަނައިފި އެވެ.\nApril 26, 2018 56\nމާރާމާރީ ހިންގުމުން ފުނަދޫ ސްކޫލުގެ ޓީޗަރަކު ފުރަނީ\nށ. ފުނަދޫ ސްކޫލުގެ ބިދޭސީ ޓީޗަރަކަށް އެ ސްކޫލްގެ ދަރިވަރުންތަކެއް އިއްޔެ ބިރުދައްކައި މާރާމާރީ ހިންގުމުން އޭނާ އެނބުރި ގައުމަށް ދާން ނިންމައިފި އެވެ.\nމަޖީދިއްޔާ ސްކޫލުގެ ބިދޭސީ ޓީޗަރަކާއި ދަރިވަރަކާ ދެމެދު މާރާމާރީ ހިންގި ކަމަށް ބުނެ، އެ ޓީޗަރު ސަސްޕެންޑް ކުރި މައްސަލާގައި އެ ސްކޫލުގެ ދިވެހި ޓީޗަރުން ކުރަމުންދާ ހަލުތާލު އަދިވެސް...\nމަޖީދިއްޔާ ސްކޫލުގައި ކިޔަވައިދޭ ބިދޭސީ ޓީޗަރަކު ދަރިވަރަކާ މާރާމާރީ ހިންގި ކަމަށް ބުނެ، އެ ޓީޗަރު ސަސްޕެންޑް ކުރުމުން، އެ ސްކޫލްގައި ކިޔަވައިދޭ ދިވެހި ނަސްލުގެ ޓީޗަރުން މިއަދު...\nއެންމެ ރަނގަޅު ޓީޗަރަކަށް އިނގިރޭސިވިލާތު މީހެއް\nދުބާއީ (މާޗް 20) - ދުނިޔޭގެ އެންމެ ރަނގަޅު ޓީޗަރުގެ މަގާމަށް އިނގިރޭސި ވިލާތުގެ އެންމެ ފަގީރު އެއް ހިސާބުގެ ސްކޫލެއްގައި މަސައްކަތް ކުރި ޓީޗަރެއް ކަމަށްވާ އަންދުރިއާ ޒަފިރަކޫ ހޮވައިފި އެވެ.\nގައުމެއް ގޮތުގައި ތަރައްގީކުރަން ބޭނުންވާ ވަސީލަތެއްނެތް\nގައުމެއްގެ ގޮތުގައި ތަރައްގީ ކުރަން ބޭނުންވާނެ ވަސީލަތްތައް އެންމެ އެކަށީގެންވާ ގޮތެއްގައި ރާއްޖޭގައި ގާއިމް ކޮށްފައި ނެތް ކަމަށް ޑިފެންސް މިނިސްޓަރު އާދަމް ޝަރީފް މިއަދު ވިދާޅުވެއްޖެ އެވެ.\nނޭޝަނަލް އިންސްޓިޓިއުޓް އޮފް އެޑިއުކޭޝަން (އެންއައިއީ) އިން 80 އަށް ވުރެ ގިނަ ދަރިވަރުން މިއަދު ގްރެޖުއޭޓް ވެއްޖެ އެވެ.\nޓެބްލެޓް ބޭނުންކުރުމާ ގުޅޭ ކުރު މުއްދަތުގެ ދެ ކޯހެއް ހުރިހާ ޓީޗަރުން ވެސް އަންނަ މަސް ނިމުމުގެ ކުރިން ފުރިހަމަކޮށް ނިންމުމަށް އެޑިއުކޭޝަން މިނިސްޓްރީން ސްކޫލުތަކަށް އަންގައިފި...\nއަޒުހަރުން ރާއްޖެ އަށް އަލުން ޓީޗަރުން ފޮނުވަނީ\nއަންނަ އާދިއްތަ ދުވަހު، ރާއްޖޭގެ ސްކޫލުތައް ހުޅުވޭ އިރު ޓީޗަރުން ހަމަވާނެ ކަމަށާއި ދިރާސީ އާ އަހަރަށް ފުރިހަމަ އަށް ތައްޔާރުވެފައިވާ ކަމަށް އެޑިއުކޭޝަން މިނިސްޓަރު ޑރ. އާއިޝަތު...\n"ޕްރީ ސްކޫލު ޓީޗަރުން މި އަހަރު ދާއިމީ ކުރާނެ"\nރާއްޖޭގެ ސްކޫލުތަކުގައި ކިޔަވައިދޭ ހުރިހާ ޕްރީ ސްކޫލު ޓީޗަރުން މި އަހަރު އެޑިއުކޭޝަން މިނިސްޓްރީގެ ދަށަށް ބަދަލުކޮށް، އެ ޓީޗަރުން ދާއިމީ ކުރާނެ ކަމަށް އެ މިނިސްޓްރީން މިއަދު ބުނެފި އެވެ.\nJanuary 03, 2018 8\n400 އަށް ވުރެ ގިނަ ޓީޗަރުން ހޯދަން އިއުލާންކޮށްފި\nމި އަހަރު ރާއްޖޭގެ ސްކޫލުތަކުގައި ކިޔަވައިދިނުމަށް 400 އަށް ވުރެ ގިނަ ޓީޗަރުން ހޯދުމަށް އެކި ސްކޫލްތަކުން އިއުލާނުކޮށްފި އެވެ.\nޓީޗަރުންގެ ހާއްސަ އޮންލައިން ޕްލެޓްފޯމް ތައާރަފުކޮށްފި\nރަށުގައި ހުރެގެން ޓީޗަރުން މަތީ ތައުލީމް ހާސިލްކުރާނެ ހާއްސަ އީ-ލާނިން ޕްލެޓްފޯމެއް މިއަދު ލޯންޗުކޮށްފި އެވެ.\nޓީޗާސް ކޮންފަރެންސް ކާމިޔާބު: ޝަފީއު\nޓީޗަރުންނަށް ހާއްސަކޮށްގެން ބޭއްވި ބައިނަލްއަގުވާމީ ކޮންފަރެންސް ކާމިޔާބު ކަމަށް އެޑިއުކޭޝަން މިނިސްޓްރީގެ ސްޓޭޓް މިނިސްޓަރު އަހުމަދު ޝަފީއު މިއަދު ވިދާޅުވެއްޖެ އެވެ.


Keeperunge usoolah team thah thayyaareh nuuve: Nizam\nކީޕަރުންގެ އުސޫލަށް ޓީމުތައް ތައްޔާރެއްނުވޭ: ނިޒާމް\nދިވެހި ޕްރިމިއާ ލީގްގައި ޔުނައިޓެޑް ވިކްޓަރީ ކުޅުނު މެޗެއްގައި ނިޒާމް (ކ) ކީޕަރު ތޮލާލް އާ ސަލާމް ކުރަނީ\nއަންނަ ސީޒަނަކީ، ފުރަތަމަ ޑިވިޝަންގެ ކުލަބުތަކުން ދިވެހި ކީޕަރުންނަށް ފުރުސަތު ދޭންޖެހޭ ގޮތަށް އެފްއޭއެމުން ކަނޑައަޅާ ފައިވާ އުސޫލަށް އަމަލު ކުރަން އޮތް ވަގުތު ކަމަށް ވިޔަސް، އެ އުސޫލަށް އަމަލު ކުރަން ކުލަބުތަކުން ތައްޔާރު ނުވާ ކަމަށް، 19 އަހަރުން ދަށުގެ ގައުމީ ޓީމުގެ ކުރީގެ ކޯޗް މުހައްމަދު ނިޒާމް ބުނެފި އެވެ.\nމީގެ ތިން އަހަރު ކުރިން އެފްއޭއެމުން ކަނޑައަޅާފައި ވަނީ 2020 އަހަރުން ފެށިގެން ދިވެހި ޕްރިމިއާ ލީގްގައި ކީޕަރުންގެ ގޮތުގައި ކުޅެވޭނީ ދިވެހި ކީޕަރުންނަށް އެކަނި ކަމަށެވެ. އެފްއޭއެމުން 2017 ވަނަ އަހަރު އެގޮތަށް ނިންމީ، ޖެހިޖެގެން ދެ އަހަރު ފުރަތަމަ ޑިވިޝަންގައި ގިނަ އަދަދަކަށް ބިދޭސީ ކީޕަރުން ކުޅެފައި ވުމުން ދިވެހި ކީޕަރުންނަށް ލިބޭ ފުރުސަތު މަދުވާތީ އެވެ.\nޓީސީއަށް 2018 ވަނަ އަހަރު ދިވެހި ޕްރިމިއާ ލީގް ޗެމްޕިއަންކަން ހޯދައިދިން ކޯޗް މުހައްމަދު ނިޒާމް ބުނީ، ދިވެހި ކީޕަރުންނަށް ފުރުސަތު ދޭން މުއްދަތެއް ކަނޑައެޅުމުގެ އިތުރަށް، އެކަމަށް ތައްޔާރު ވުމުގެ މަރުހާލާތަކެއްގެ ގޮތުގައި ކުލަބުތަކަށް ޝަރުތުތަކެއް ވެސް ކުރަން ޖެހޭ ކަމަށެވެ. އެގޮތުން އެކަމަށް ތައްޔާރު ވުމުގެ ގޮތުން ކޮންމެ ސީޒަނެއްގައި ވެސް ދިވެހި ކީޕަރުންނަށް ވަކި ވަރަކަށް ކުޅުމުގެ ފުރުސަތު ދޭން ޖެހޭގޮތަށް ޝަރުތު ކަނޑައެޅޭނެ ކަމަށް ނިޒާމް ބުންޏެވެ.\n"ހަތަރު އަހަރެއް ނުވަތަ ފަސް އަހަރެއްގެ ތެރޭގައި އަޅުގަނޑުމެން އެއަށް ޓާގެޓް ކޮށްގެން ކީޕަރުން ތަމްރީން ކޮށް ކޮންމެ ޓީމެއްގައި ދިވެހި ކީޕަރެއް ހިމަނައި އޭނާއަށް ސީޒަން ތެރޭގައި ވަކިވަރަކަށް މިނެޓްސް ދޭ އުސޫލުން މިކަން ކުރަން ފަށައިފިއްޔާ އަޅުގަނޑަށް ހީވަނީ ހަތަރު ވަރަކަށް ފަސް ވަރަކަށް އަހަރުގެ ތެރޭގައި ކީޕަރުން ކަންކަމުގައި އަޅުގަނޑުމެންނަށް އެޗީވްބަލް ޓާގެޓަކަށް ދެވޭނެހެން." އަންނަ ސީޒަނަށް ތައްޔާރު ވުމާ ބެހޭގޮތުން އެފްއޭއެމުން ގެނެސްދިން ފުޓްބޯޅަ ޓޯކް ޝޯގައި ވާހަކަ ދައްކަމުން ނިޒާމް ބުންޏެވެ.\nއޭނާ ބުނީ، މިވަގަުތު ކޮންމެ ކުލަބެއްގައި އެ ފެންވަރުގެ ދިވެހި ކީޕަރެއް ލައިގެން ފެށި ދާނެ ކަމަށް ކޯޗެއްގެ ހައިސިއްޔަތުން ގަބޫލު ނުކުރެވޭ ކަމަށެވެ. ނިޒާމް ބުނީ، ކުލަބުތައް އަމިއްލައަށް ހިންދެމި ލުމުގެ ފުރުސަތު ދޭން ޖެހޭ ކަމަށާއި، މިހާރުވެސް ކުލަބުތަކުން ކުރަން ޖެހޭ މަސައްކަތް އެފްއޭއެމުން ކުރާތަން މާބޮޑަށް ފެނިގެންދާ ކަމަށެވެ.\n"މިހާރުވެސް ކުލަބުތަކުގެ މަސައްކަތް އެފްއޭ އަށް ނަގާލެއް މާ ބޮޑީ އޭގެ ބަދަލުގައި ކުލަބުތަކަށް ކިޔައި ދޭންވީ، އެމީހުންނަށް އެކަން ދަސް ކޮށްދީފަ އެފްއޭ އިން ކުރަންވި ކަމަކީ ކޮންމެ އަހަރަކު ވެސް ކުލަބުތަކުގެ މޭނޭޖޭރިއަލް އަދި ފައިނޭންޝިއަލް އޮޑިޓެއް ހަދަންވީ، ކުލަބުތަކުގެ އޮނިގަނޑުގައި އެ ފުރިހަމަ ކުރާ ކަންކަން ފުރިހަމަ ކުރާ ކުލަބުތަކަށް ޖެހިގެން އަންނަ ސީޒަންގައި އެހީތެރިކަން ފޯރުކޮށްދޭ ދިނުން އެބަޖެހޭ ހަރުދަނާ ކޮށް ގެންދަން."\nއޭނާ އިތުރަށް ބުނީ، ކޮވިޑް-19 އާ ގުޅިގެން ސީޒަން ނިންމާލަން ޖެހުމާއެކު މިހާރު ކުރިމަތި ވެފައިވާ ހާލަތަކީ ލީގް ބުރޭންޑް ކުރަން ލިބިފައިވާ ރަނުގެ ފުރުސަތެއް ކަމަށެވެ. އަދި ރާއްޖޭގެ ލީގާއި ކުލަބުތަކުގެ ހާލަތު ބަދަލު ނުކޮށް ފުޓްބޯޅައިގައި ކުރިއަށް ނުދެވޭނެ ކަމަށް ތަޖުރިބާކާރު ކޯޗު ބުންޏެވެ.


މަޤާމް :އިނގިރޭސި، ހިސާބު، އިކޮނޮމިކްސް އަދި ޖެނެރަލް ސައިންސް\nބިދޭސީ މުވައްޒަފުންތިބި މަޤާމުތަކަށް ދިވެހިންނަށް ފުރުޞަތު ހުޅުވާލުން\nމި މަޤާމުތަކަކީ ސިވިލް ސަރވިސް ކޮމިޝަންގެ ނަންބަރު 2017/15 (20 ނޮވެންބަރު 2017) ސަރކިއުލަރގެ ދަށުން ބިދޭސީން ތިބި މަޤާމުތަކަށް ދިވެހިންނަށް ކުރިމަތި ލުމުގެ ފުރުޞަތު ހުޅުވާލުމުގެ ގޮތުން ކުރެވޭ އިޢުލާނެކެވެ.\nދަރަނބޫދޫ ސްކޫލް / ފ.ދަރަނބޫދޫ\nދަރަނބޫދޫ ސްކޫލް ، ފ.ދަރަނބޫދޫ\nސިނކުޑީގެ ނުކުޅެދުންތެރިކަން ހުންނަކުދިންފިޔަވައި އެހެންހުރިހާ ކުދިންނަށް ލިޔަންކިޔަން ދަސްކޮށް ދިނުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމު ސިވިލް ސަރވިސް ކޮމިޝަނުގެ ވެބްސައިޓުން www.csc.gov.mv އަދި ކައުންޓަރުން ލިބެންހުންނާނެއެވެ.)\n(ރ) ޤައުމީ ނުވަތަ ބައިނަލްއަޤުވާމީޖަމްއިއްޔާ/ޖަމާއަތެއްގައި މަސައްކަތްކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާ އަދާކުރި މުއްދަތާއި،ވަޒީފާގެ މަސްއޫލިއްޔަތުތައް (އެއް އިދާރާއެއްގެ ތަފާތު މަޤާމުތަކުގައި ވަޒީފާ އަދާކޮށްފައިވީނަމަވެސް) ވަކިވަކިން ބަޔާންކޮށް އެތަނަކުންދޫކޮށްފައިވާލިޔުންއަދިއެޖަމްޢިއްޔާ/ޖަމާޢަތަކީހިނގަމުންދާޖަމްޢިއްޔާ/ޖަމާޢަތެއްކަންބަޔާންކޮށްއެތަނަކުންދޫކޮށްފައިވާލިޔުން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 29 ޑިސެންބަރު 2020 ވާ ބުދަ ދުވަހުގެ 13.00 ގެ ކުރިން، ދަރަނބޫދޫ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 03 ޖަނަވަރީ 2021 އާއި 14 ޖަނަވަރީ 2021 އާ ދެމެދު ދަރަނބޫދޫ ސްކޫލްގައެވެ.\nއިންޓަވިއު ބާއްވާތާ ރަސްމީ ބަންދު ނޫން5ދުވަހުގެ ތެރޭގައި " ވަޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނު ގޮތުގެ ޝީޓް (A2 ފޯމު)" އާންމުކޮށް ފެންނާނެހެން މި ސްކޫލުގެ ނޯޓިސްބޯޑުގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާމެދު ޝަކުވާއެއް އޮތްނަމަ A2 ފޯމު އާންމު ކުރާދުވަހުން ފެށިގެން ރަސްމީ ބަންދު ނޫން5ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަންވާނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 7952911 އަށެވެ. އީ-މެއިލް ކުރާނީ [email protected] އަށެވެ.


Mulhi koahun ehvana, ekamaku vazeefaa eh neiy! | Mihaaru\nސިވިލް ސާވިސްގެ ގިނަ އޮފީސްތަކެއް ހުންނަ ވެލާނާގޭ ބިލްޑިންގަށް، ސިވިލް ސާވިސްގެ ބައެއް މުވައްޒަފުން ވަންނަނީ --މިހާރު ފޮޓޯ: ނިޝާން އަލީ\n09 މާޗް 2019 - 08:26 149 comments\nގާނޫނީ ވަކީލް ކަމުގެ ދާއިރާއިން ޑިގްރީ ހާސިލް ކުރީ މުޅި ކޯހުން އެއް ވަނަ ހޯދައިގެންނެވެ. އެ ހިސާބުން އޭނާ އަމަލީ މައިދާނަށް ކުރިމަތިލީ ރަނގަޅު ވަޒީފާއަކާއި ރަނގަޅު އާމްދަނީއެއް ލިބޭނެ ކަމުގެ އުއްމީދާ އެކު އެވެ. ނަމަވެސް ކަންދިމާވި ގޮތް ވަރަށް ތަފާތެވެ. ވަޒީފާއެއް ހޯދަން އުޅޭތާ އަހަރެއްހާ ދުވަސް ވީއިރު އަދިވެސް ވަޒީފާއެއް ނުލިބެ އެވެ. ޖުމްލަ 19 އިންޓަވިއުއަށް ހިނގައްޖެ އެވެ.\n"ޕީޖީ [ޕްރޮސިކިއުޓާ ޖެނެރަލް] އަށް ވެސް ދިޔައިން ފަސް ފަހަރަށް. އޭޖީ [އެޓާނީ ޖެނެރަލް އޮފީހަށް] ދެ ފަހަރު ދިޔައިން. މުޅިން ވެސް ދެވަނަ އިންޓަވިއުއިން ކަޓަނީ،" ނަން ހާމަނުކުރަން އެދި ވާހަކަ ދެއްކި ޒުވާން ވަކީލް ބުންޏެވެ.\nއޭނާ ބުނިގޮތުގައި ވަޒީފާ ނުލިބޭ ސަބަބު ހޯދަން އެތައް ގޮތަށް މަސައްކަތް ކޮށްގެން ވެސް އެކަން ކާމިޔާބެއް ނުވި އެވެ. މުޅިން ވެސް ލިބޭ ޖަވާބަކީ އިންޓަވިއު ޕެނަލަށް ފެންނަ މީހަކު ނަގާފައިވާ ކަމެވެ. މިހާތަނަށް ކުރި އެތައް ތަޖުރިބާއިން އޭނާއަށް ގަބޫލުކުރެވެނީ ވަޒީފާތަކަށް އިއުލާން ކުރަނީ ވަކި މީހަކަށް އަމާޒުކޮށްގެން ކަމެވެ.\n"އެހެން މީހުންނަށް 40 އަށް ވުރެ ދަށްކޮށް މާކްސް ދީފައި އެކަކަށް އެބަ ހުރޭ 95،97،96 މާކްސް ދީފައި، އެ ހިސާބުން އެނގޭ ޕްލޭން ކޮށްފައި ވަކި މީހަކަށް ވަޒީފާ ދޭން ކުރާ ކަމެއްކަން މިއީ،" އެ ޒުވާނާ ބުންޏެވެ.\nކުރީގެ ޔޫތު މިނިސްޓްރީން ބޭއްވި ޔޫތު ޗެލެންޖް: ޒުވާނުންނަށް ވަޒީފާ ނުލިބޭ މައްސަލަ ބޮޑު --ފޮޓޯ: ހުސެއިން ވަހީދު/މިހާރު\nޒަވާޖީ ހަޔާތެއް ފަށައިގެން އުޅޭ އަދި ކުއްޖަކު ވެސް ހުންނަ ވަކީލް ތައުލީމް ހާސިލްކުރީ ސަރުކާރުން ދޭ ސްޓޫޑެންޓް ލޯން ނަގައިގެންނެވެ. ހަ މަސް ފަހުން އެ ލޯނަށް ކޮންމެ މަހަކު 2،000ރ. ދައްކަން ޖެހޭއިރު ވަޒީފާއެއް ނުލިބުމަކީ ބޮޑު ގޮންޖެހުމަކަށް ވަނީ ވެފަ އެވެ.\nމިއީ އެތައް ޒުވާނުންނެއްގެ ހާލެވެ. ރާއްޖެ އާއި ބޭރުން ތައުލީމު ހާސިލްކޮށްގެން އަހަރަކު އެތައް ހާސް މީހުން ރާއްޖެ އަންނައިރު އެމީހުންނަށް ބޭނުންވާ ވަޒީފާގެ ފުރުސަތު ރާއްޖެއަކު ނެތެވެ. ޕައިލެޓުން ފެށިގެން ވިޔަފާރި އާއި ސިއްހީ ދާއިރާގެ އިތުރުން އެހެން ފަންނުތަނުން މަތީ ތައުލީމު ހާސިލްކޮށްފައިވާ އެތައް ޒުވާނުންނެއް ތިބީ އެގޮތަށް ވަޒީފާއެއް ނެތިފަ އެވެ.\nއެއް ސަބަބަކީ ޓެކްނިކަލް ގިނަ ވަޒީފާތަކުގައި ބިދޭސީން މާ ގިނަވުމެވެ. ދެން އޮތީ ސިޔާސީ ނުފޫޒުގެ ސަބަބުން ތައުލީމީ މީހުންގެ ބަދަލުގައި، ދަށް ފެންވަރުގެ މީހުންނަށް ވަޒީފާ ލިބުމެވެ.\nއިއުލާންކުރާ ކޮންމެ ވަޒީފާއަކަށް މަޖިލިސް މެމްބަރުންނާއި ސިޔާސީ އެކި މީހުން ލިސްޓް ފޮނުވުން އަދިވެސް ނިމުމަކަށް ނާދެ އެވެ. އޭގެ ނަތީޖާއެއްގެ ގޮތުން ތައުލީމީ ބައެއް ޒުވާނުން ތިބީ ބާކީވެފަ އެވެ. އެ މީހުން ވެސް ވަޒީފާއެއް ބޭނުން ނަމަ ފަސޭހަ ގޮތަކީ ކޮންމެވެސް ސިޔާސީ މީހަކަށް އާދޭސްކުރުމެވެ.\nރާއްޖޭގައި 2014 ގައި އޮތް ބޯހިމެނުމުގެ ހިސާބުތަކުން އެނގޭ ގޮތުގައި ތަފާތު ސަބަބުތަކާ ހުރެ މަސައްކަތެއް ނުކުރާ 17،000 މީހުން ރާއްޖޭގައި އުޅެ އެވެ. އޭގެ ތެރޭގައި ޒުވާނުންގެ އަދަދަކީ 2،550 އެވެ.\nޑިމާންޑާ އެއްވަރަށް ވަޒީފާ ނެތީ!\nލޭބާ ރިލޭޝަންސް އޮތޯރިޓީ (އެލްއާރުއޭ)ގެ އިންފޮމޭޝަން އޮފިސަރު އަލީ ޝަރީފް ވިދާޅުވި ގޮތުގައި ވަކި މީހަކަށް އަމާޒުކޮށްގެން ސިވިލް ސާވިސް ވަޒީފާތައް ދިނުމަކީ މިހާރު އުނދަގޫ ކަމެކެވެ. މީހުން ހޮވުމުގައި ވަޒީފާ ދޭ ގޮތްތައް ވަނީ ވަރަށް ހަރުދަނާކޮށްފައި ކަމަށް އޭނާ ވިދާޅުވި އެވެ.\n"ހޯދާފައިވާ ސެޓްފިކެޓާއި ތަޖުރިބާ ފަދަ ކަންކަމަށް ބަލާފައި ޕޮއިންޓް މިދެނީ. އެހެންވީމަ ވަކި މީހަކަށް ޓާގެޓްކޮށްގެން ވަޒީފާ ދިނުން ދަތިވާނެ މިހާރު،" އަލީ ވިދާޅުވި އެވެ.\nއޭނާ ވިދާޅުވި ގޮތުގައި ރާއްޖޭގެ ވަޒީފާގެ ބާޒާރަށް ދިމާވެފައިވާ މައްސަލައަކީ ސަރުކާރުގެ ތެރެއިން އޮތް ވަޒީފާގެ ފުރުސަތުތަކަށް ވުރެ ވަޒީފާ ބޭނުންވެފައިވާ މީހުން ގިނަވުމެވެ. ކޮންމެ އަހަރަކު ވެސް ވަޒީފާގެ ބާޒާރަށް އެތައް ޒުވާނުންނެއް ނުކުންނައިރު ސަރުކާރުގެ ތެރެއިން އެވަރަށް ވަޒީފާ ނޫފެއްދޭ ކަމަށް އޭނާ ވިދާޅުވި އެވެ.\nވަޒީފާގެ ބާޒާރަށް އޮތް ޑިމާންޑް ހައްލު ކުރެވެން އޮތް ހަމައެކަނި ގޮތަކީ އަމިއްލަ ވިޔަފާރިތަކާއި އިންޑަސްޓްރީތަކުން ވަޒީފާތައް އިތުރުކުރުމެވެ. އެކަން އެގޮތަށް އޮތްއިރު އެކަމަށް އޮތް އެންމެ ބޮޑު ގޮންޖެހުމަކީ ބިދޭސީންގެ މައްސަލަ އެވެ. ޓޫރިޒަމް ދާއިރާ އާއި އަމިއްލަ ވިޔަފާރިތަކުގެ މެޖޯރިޓީ ވަޒީފާތަކުގައި ތިބީ ބިދޭސީންނެވެ.\nބިދޭސީންތަކެއް މަސައްކަތުގައި: ރާއްޖޭގެ ގިނަ ވަޒީފާތަކެއް ވަނީ ބިދޭސީންނަށް ދީފައި -- ފޮޓޯ: މިހާރު\nއަލީ ވިދާޅުވި ގޮތުގައި ލޭބަރުންގެ ނަމުގައި ބިދޭސީން ރާއްޖެ އެތެރެކޮށް ރާއްޖޭގެ ގިނަ ރިސޯޓްތަކެއްގެ ގިނަ ވަޒީފާތައް އެ މީހުންނަށް ދީފައިވެ އެވެ. އޭގެ ސަބަބުން ދިވެހިންނަށް އެ ވަޒީފާތައް ގެއްލިފައިވާ ކަމަށް އޭނާ ވިދާޅުވި އެވެ.\n"ވޯކް ޕާމިޓް ކާޑުގައި މި އިންނަނީ ލޭބަރު. އެކަމަކު މިހުންނަނީ ވޭޓަރެއްގެ ވަޒީފާގައި ކޮންމެވެސް ރިސޯޓެއްގައި. ނޫނީ އެސިސްޓެންޓް މެނޭޖަރަކަށް ވެސް ލާފާނެ ބިދޭސީއަކު. މިއީ އެ ސިސްޓަމް މިސްޔޫސް ކުރުން،" އަލީ ވިދާޅުވި އެވެ.\nއޭނާ ވިދާޅުވީ އެކަން ހުއްޓުވުމުގެ ގޮތުން ބައެއް ކުންފުނިތަކަށް އިންޒާރު ދިނުމާ އެކު ޓޫރިޒަމް މިނިސްޓްރީއަށް އެކަން ހުށަހަޅާފައި ކަމަށެވެ.\nކުރީގެ ސަރުކާރުގެ ވައުދުތަކުގެ ތެރެގައި 95،000 ވަޒީފާ އުފެއްދުން ހިމެނެ އެވެ. އަދި ވަޒީފާ ނެތް ޒުވާނުންގެ ދަފުތަރެއް އެކުލަވާ ލުމުގެ މަސައްކަތް ވެސް ކުރި އެވެ. ނަމަވެސް މާ އެދެވޭ ނަތީޖާއެއް ފެނިފައެއްނުވެ އެވެ. އެ ބުނި އަދަދަކަށް ވަޒީފާ އުފައްދަން އާ މަޝްރޫތަކެއް ފަށާފައެއް ވެސް ނުވެ އެވެ. އާ ވަޒީފާތައް އުފެއްދޭ ކަމަށް އެ ސަރުކާރުން ބެލީ، އަލަށް ހަދާ ރިސޯޓަކަށް ބޭނުންވާ މީހުންގެ އަދަދުންނެވެ. އެކަމަކު އެ ވަޒީފާތަކުގައި ދިވެހިންނެއް ނޫޅެ އެވެ.\nޒުވާނުންނަށް ވަޒީފާ ހޯދައިދިނުމަކީ މި ސަރުކާރުގެ ވެސް ވައުދެކެވެ. ވަޒީފާ ހޯދަން މަސައްކަތް ކުރާ މީހުންނަށް މަހަކު 1،500-2،500ރ. އާ ދެމެދުގެ އިނާޔަތެއް ސަރުކާރުން ދޭން ޖެހޭ ގޮތަށް އެމްޑީޕީން ވަނީ ދެން އުފެދޭ ރައްޔިތުންގެ މަޖިލީހަށް ބިލެއް ހުށަހަޅަން ވެސް ނިންމައިފަ އެވެ. އަދި ޒުވާނުން ވަޒީފާއަށް އަހުލުވެރި ކުރުވުމަށް ތަފާތު ޕްރޮގުރާމުތަކެއް ކުރިއަށް އޮތް ތަނުގައި ހިންގަން ވެސް ސަރުކާރުން ވަނީ ނިންމާފަ އެވެ.\nވަޒީފާގެ މައްސަލައަށް ހައްލެއް ގެންނަން ޖެހެ އެވެ. ކިޔަވައިގެން ތިބި ރަނގަޅު އެތައް ޒުވާނުންނެއް އެ ގެންދަނީ ވަޒީފާގެ ފަހަތުން ދުވަމުންނެވެ. އިންޓަވިއުތަކަށް ދިޔަ ނަމަވެސް ލިބެނީ މާޔޫސްވާ ކަހަލަ ނަތީޖާތަކެކެވެ.\nއިތުރު ލިޔުންތައް ޒުވާނުން ޖޮބް ސެކިއުރިޓީ ލޭބާ ރިލޭޝަން އޮތޯރިޓީ


ރޯދަ މަހު މުދާ އުފުލޭ ގަޑިތައް ކަނޑައަޅައިފި ރޯދަ މަހު މުދާ އުފުލޭ ގަޑިތައް ކަނޑައަޅައިފި\nރޯދަ މަހު މުދާ އުފުލޭ ގަޑިތައް ކަނޑައަޅައިފި\nމާލޭ ވިޔަފާރި ބަނދަރުގައި މުދާތަކެއް ބާލަނީ\nއަންނަ ރޯދަ މަހު މުދާ އުފުލޭ ގަޑިތައް ޓްރާންސްޕޯޓް އޮތޯރިޓީއިން ކަނޑައަޅައިފިއެވެ.\nޓްރާންސްޕޯޓް އޮތޯރިޓީން ބުނީ އަންނަ މެއި މަހުގެ6ކުން ޖޫން މަހުގެ7އެއްގެ ނިޔަލަށް މާލޭގައި ވިޔަފާރި އުސޫލުން އެއްގަމު އުޅަނދުގައި މުދާ އުފުލުމަށް ކަނޑާއަޅާފައިވާ ގަޑިތައް ފިޔަވާ އެހެން ގަޑިތަކުގައި މުދާ އުފުލުމަކީ މަނާކަމެއްކަމަށެވެ.\nމުދާ އުފުލުމަށް ކަނޑައަޅާފައިވާ ގަޑިތަކަކީ، ހެނދުނު 09:00 އިން ފެށިގެން 15:00 އަށް އަދި ރޭގަނޑު 21:00 އިން ފެށިގެން ހެނދުނު 06:00 އަށެވެ. މިގަޑިތަކުގައި ހުރިހާ ބާވަތެއް އަދި ގިންތިއެއްގެ މުދާ އުފުލޭނެއެވެ.\nނަމަވެސް ހެނދުނު 09:00 އަކުން ފެށިގެން ހަވީރު 15:00 އާއި ހަމައަށް ފެނާއި ކައްކާ ގޭސް އުފުލޭނީ 350 ކިލޯއަށް ވުރެ ލުއި މުދާ އުފުލުމަށް ހުއްދަކުރާ އެއްގަމު އުޅަނދެއްގައި ކަމަށް މިނިސްޓްރީން ބުނެއެވެ.\nމީގެ އިތުރުން ހަވީރު 15:00 އިން ފެށިގެން 21:00 އާއި ދެމެދު އެއްވެސް ބާއްވަތެއްގެ މުދަލެއް ގަނޑުކޮށް އެއްވެސް ބާވަތެއްގެ އުޅަނދެއްގައި އުފުލުމަކީ މަނާކަމެއްކަމަށް ޓްރާންސްޕޯޓު އޮތޯރިޓީން ބުނެއެވެ.\nބްރިޖް ހުރަސްކޮށް މާލެއިން ހުޅުމާލެއަށް އަދި ހުޅުލެއަށް މުދާ އުފުލޭނީ ހެނދުނު 9:00 އިން ފެށިގެން ހަވީރު 15:00 އަށެވެ. އަދި ދަންވަރު 1:00 އިން ހެނދުނު 6:00 އަށެވެ. ޓްރާންސްޕޯޓު އޮތޯރިޓީން ބުނީ ބްރިޖް މެދުވެރިކޮށް މުދާ އުފުލާ ފަރާތްތައް މުދާ އުފުލަން ވާނީ މާލެ ދެކުނުފަރާތުން ބޮޑުތަކުރުފާނު މަގުން ކަމަށެވެ.\nޓްރާންސްޕޯޓު އޮތޯރިޓީން ވަނީ ރޯދަމަހުގެ އެއްވެސް ވަގުތެއްގައި އެއްވެސް ބާވަތެއްގެ ހެވީ ވެހިކަލެއް ބްރިޖުމަތީގައި ދުއްވުން މަނާކޮށްފައެވެ.


Gardening model thahyaaru kuraane bayaku hoadhanee\nއާބަން ގާޑަނިން މޮޑެލް ތައްޔާރުކުރާނެ ބަޔަކު ހޯދަނީ\nއއ. ތޮއްޑޫގެ މިރުސް ދަނޑެއް: އާބަން ގާޑެނިން މޮޑެލްއެއް ހަދަން ވަނީ ސަރުކާރުން އިއުލާންކޮށްފައި -- ފޮޓޯ: އަވަސް އޮންލައިން\nއަމިއްލަ ބިމެއް ނުވަތަ ޓެރަހެއްގައި އާބަން ގާޑެނިންގެ މޮޑެލްއެއް ތައްޔާރު ކޮށްދޭނެ ފަރާތެއް ހޯދަން އެގްރިކަލްޗަރު މިނިސްޓްރީން އިއުލާން ކޮށްފި އެވެ.\nއެ މިނިސްޓްރީން ކޮށްފައިވާ އިއުލާނެއްގައި ބުނެފައި ވަނީ އާބަން ގާޑެނިން ނުވަތަ ކުދިކުދި ކަންކޮޅުތަކުގައި ގަސް ހެއްދުމުގެ ޕްރޮގްރާމް މާލޭގައި ކުރިއަށް ގެންދަން އެކަމުގެ ނަމޫނާ ތައްޔާރު ކޮށްދޭން ބޭނުންވާ ފަރާތްތަކަށް ފުރުސަތު ހުޅުވާލާފައިވާ ކަމަށެވެ.\nއިއުލާނުގައި ބުނެފައި ވަނީ އެ މިނިސްޓްރީއަށް ހުށަހަޅާ ފަރާތްތަކުގެ ތެރެއިން ހޮވާލެވޭ ފަރާތްތަކަށް މަސައްކަތް ކުރަން ބޭނުންވާ ސާމާނު ދޭނެ ކަމަށާއި މި މޮޑެލް ތައްޔާރު ކުރުމަށް ބޭނުންކުރާ އަމިއްލަ ބިން ނުވަތަ ޓެރެސް ފަދަ ތަންތަނުގައި ޝަރުތުތަކެއް ފުރިހަމަ ވާން ޖެހޭނެ ކަމަށެވެ.\nޝަރުތުތަކުގައި ލޮނުގެ އަސަރު ކުރާނެ މިންވަރާއި އަވި ލިބޭ މިންވަރަށާއި، އެފަދަ ތަނަކަށް ވަދެ ނިކުމެ އުޅުމަށް ފަސޭހަވާ މިންވަރަށާއި، ތައްޔާރުކުރާ މޮޑެލްއެއް އާންމުންނަށް ދައްކާ ޕްރޮމޯޓް ކުރުމުގެ މަސައްކަތް ކުރުމަށް ޖާގަ އޮތް މިންވަރަށާއި އަދި އެތަނެއްގެ ސަލާމަތީ ކަންތައް ބަލަހައްޓާ މިންވަރު ހިމެނެ އެވެ. މީގެ އިތުރުންވެސް މޮޑެލް އެއް ގާއިމްކުރަން ވެރިފަރާތުން ބައިވެރިވާނެ މިންވަރާއި އެ މަސައްކަތުގައި އަމަލީ ގޮތުން ބައިވެރިވެ ތަޖުރިބާ ހޯދަން އަވަށްޓެރިންނަށް ފުރުސަތު ދޭނެ މިންވަރުވެސް ބަލާނެ އެވެ.\nމިނިސްޓްރީން ބުނީ މިއީ ކާނާގެ ޔަގީންކަން ކަށަވަރު ކުރުމުގައި ދަނޑުވެރިންގެ ހިއްސާކުރާ މިންވަރު އިތުރު ކުރުމުގެ ސިޔާސަތުގެ ދަށުން ކުރިއަށް ގެންދިޔުމަށް ނިންމާފައިވާ ޕްރޮގްރާމެކެވެ.\nފިޝަރީޒް އެންޑް އެގްރިކަލްޗާ މިނިސްޓްރީ ކޮވިޑް-19 ދަނޑުވެރިކަން


މޫސުން ގޯސްވެ ރާޅު ބޮޑުވުމުން ބޯޓުގެ ބައިތައް ހޯދުން ހުއްޓާލައިފި މޫސުން ގޯސްވެ ރާޅު ބޮޑުވުމުން ބޯޓުގެ ބައިތައް ހޯދުން ހުއްޓާލައިފި\nމޫސުން ގޯސްވެ ރާޅު ބޮޑުވުމުން ބޯޓުގެ ބައިތައް ހޯދުން ހުއްޓާލައިފި\nވެއްޓުނު އިންޑޮނޭޝިޔާގެ މަތިންދާބޯޓުގެ ޕައިލެޓުންގެ ވާހަކަތައް ރެކޯޑްވި ކަޅުފޮށި ހޯދުމަށް ކުރަމުންދާ މަސައްކަތް ވަގުތީ ގޮތުން މެދުކަނޑާލައިފިއެވެ. މި މަސައްކަތުގައި ގިނަ އަދަދެއްގެ ޑައިވަރުން އަންނަނީ މަސައްކަތް ކުރަމުންނެވެ. ބޯޓުގެ ދެވަނަ ކަޅުފޮށި ހޯދުމުގެ މަސައްކަތް ހުއްޓާލާފައި މިވަނީ މޫސުން ގޯސްވެ ކަނޑު ރާޅު 2.5 މީޓަރަށް އުސްވެ މަސައްކަތަށް ހުރަސްއެޅުމުންނެވެ.\n62 ފަސިންޖަރުން ގޮވައިގެން ސްރީވިޖަޔާ އެއާގެ އެސްޖޭ 182 ބޯޓު އިންޑިނޭޝިޔާގެ ޕޮންޓިއަކަށް ދަތުރުކުރުމަށް ޖަކާޓާ އެއާޕޯޓުން ނައްޓާލާފައިވަނީ ހޮނިހިރު ދުވަހުގެ ޖީއެމްޓީ ގަޑިން 7:36 ގައެވެ. އޭގެ ކުޑައިރުކޮޅެއް ފަހުން ބޯޓާއި ގުޅުން ކެނޑުނުއިރު ބޯޓު ދަތުރުކުރަމުން ދިޔައީ 29،000 ފޫޓު މަތިންނެވެ. ބޯޓާއި ގުޅުން ކެނޑުނުތާ މިނެޓެއްގެ ތެރޭގައި ބޯޓުގެ ދަތުރުކުރަމުންދިޔަ އުސްމިނުން 10،000 ފޫޓް ތިރިއަށް ވެއްޓުނުކަން ފްލައިޓް ރާޑާ 24 އެޕަށްވަނީ ރެކޯޑްކުރެވިފައެވެ.\nބޯޓުގައި ހުންނަ ދެ ކަޅު ފޮށި ތެރެއިން އެއް ފޮށި މިހާރު ވަނީ ފެނިފައެވެ. ޑައިވަރުން މިހާރު ހޯދަމުން ދަނީ ކޮކުޕިޓު ތެރޭގައި ދެކެވޭ ވާހަކަތަކާއި އަޑުތައް ރެކޯޑުކުރާ ވޮއިސް ރެކޯޑަރެވެ. މި ރެކޯޑަރު ފެނުމުން ބޯޓު ވެއްޓުމަށް މެދުވެރިވި ސަބަބު ދެނެގަތުމަށް ބޮޑެތި ކުރިއެރުންތައް ލިބޭނެކަމަށް ޤަބޫލުކުރެވެއެވެ.\nއިންޑޮނޭޝިޔާގެ ކަނޑުގެ ސިފައިންގެ އިސް ވެރިއެއްކަމަށްވާ އަބްދުލް ރަޝީދު ވިދާޅުވީ ކަނޑުއަޑީގައި ވޮއިސް ރެކޯޑަރު ވަޅުލެވިފައިވާ ސަރަޙައްދު ރެމޯޓު އުޅަނދެއްކަމަށްވާ އާރުއޯވީއެއް ބޭނުންކޮށްގެން ހޯދުމަށް މަސައްކަތްކުރާނެކަމަށެވެ. ނަމަވެސް އެ ރެކޯޑަރުން ދެމުންދިޔަ ސިގުނަލުތައް މިހާރު ނުލިބޭތީ ރެކޯޑަރު ހޯދުމުގެ މަސައްތަކަށް އިތުރު ގޮންޖެހުންތައް ކުރިމަތިވެފައިވާކަމަށް އޭނާ ވިދާޅުވިއެވެ. އާރުއޯވީ ބޭނުންކޮށްގެން ރެކޯޑަރު އޮތް ސަރަޙައްދު ޔަޤީންކުރުމަށްފަހު މާދަމާގެ ވަގުތެއްގައި އެ ސަރަޙައްދަށް ޑައިވަރުން އަލުން ފޮނުވާނެކަމަށް އޭނާ ވިދާޅުވިއެވެ.\nބޯޓު ވެއްޓުނު ސަރަޙައްދުގައި ޙަރަކާތްތެރިވަމުންދިޔަ ޑައިވަރުންނަށްވަނީ ބުދަ ދުވަހު ބޯޓުގެ އިތުރު ބައިތަކާއި ކުނިބުނިތައް ފެނިފައެއެވެ. އޭގެ ތެރޭގައި މަތިންދާބޯޓުން ދަތުރުކުރި ފަސިންޖަރެއްގެ އައިޑީ ކާޑުވެސް ހިމެނެއެވެ.


ޢުޘްމާނުގެފާނު - ވިކިޕީޑިއާ\nއުޘްމާން ބުން ޢައްފާނު\nއުޘްމާނުގެފާނު ފަސްދާނު ލެވިފައިވާތަން\nޠާއިފް, ސައުދީ އަރަބިޔާ\nމަދީނާ, ސަޢުދީ އަރަބިޔާ\nއުޘްމާންގެފާނު ދުނިޔޭގެ އަލިކަން ދެކެވަޑަގަތީ މީލާދީން 576 ވަނަ އަހަރު އެވެ. އުޘްމާންގެފާނަކީ ޤުރައިޝްވަންހައިގެ ދަރިކޮޅެއް ކަމުގައިވާ އުމަވީ ދަރިކޮޅުގެ ބޭފުޅެކެވެ. އުޘްމާންގެފާނަކީ އެބޭފުޅަކަށް އުމަވީ ދަރިކޮޅު ނިސްބަތްވާ، އުމައްޔާ ގެ ދަރިކަލުން އަބުލް އާޘްގެ ދަރިކަލުން ޢައްފާންގެ ދަރިކަލުންނެވެ. އެކަލޭގެފާނުގެ މައިކަނބަލުންނަކީ ކީރިތި ރަސޫލާގެ ބޮޑުދައިތާފުޅެއް ކަމުގައިވާ އަލްބައިޟާގެ ދަރިކަނބަލުން އުރުވާ ބިންތި ކުރައިޛް އެވެ. އުޘްމާންގެފާނަކީ އެކަލޭގެފާނުގެ މަންމާފުޅުގެ ފަރާތްޕުޅުންނާއި ބައްޕާފުޅުގެ ފަރާތްޕުޅުން ކީރިތި ރަސޫލާ އާއި ވަރަށް ތިމާގެ ބޭފުޅެކެވެ.\n1 އިސްލާމްވެ ވަޑައިގަތުން\n3 ކީރިތި ރަސޫލާގެ ހަޔާތްޕުޅުގައި އިސްލާމްދީނަށްޓަކައި ކުރެއްވި ޚިދުމަތް\nކީރިތި ރަސޫލާއަށް ނަބީކަން ލިބިވަޑައިގަތުމުގެ ކުރީގައި ވެސް އަބޫބަކުރުގެފާނާއި އުޘްމާންގެފާނަކީ ވަރަށް ގާތް ދެރަޙްމަތްތެރިންނެވެ. ކީރިތި ރަސޫލާ އަށް ނަބީކަން ލިބިވަޑައިގެން ދީނަށް ގޮވައިލެއްވުމުން އެންމެ ފުރަތަމަ އިސްލާމް ދީން ޤަބޫލުކުރެއްވީ އަބޫބަކުރުގެފާނެވެ. އެއަށްފަހު އަބޫބަކުރުގެފާނު، އެކަލޭގެފާނުގެ ގާތް ރަހްމަތްތެރިންނަށް އިސްލާމްދީން ތަޢާރަފްކޮށްދެއްވައި ދީނަށް ގޮވައިލެއްވިއެވެ. އުޘްމާންގެފާނު ހިމެނިވަޑައިގަންނަވަނީ އަބޫބަކުރުގެފާނުގެ މަސައްކަތްޕުޅުން އިސްލާމީ ހިޔާވަހިކަމުގެ ދަށަށް ވަޑައިގެންނެވި އެތަކެއް ބޭފުޅުންގެ ތެރެއިން އެއްބޭކަލެއް ކަމުގައެވެ. ބައެއް ޢިލްމުވެރިން ވިދާޅުވާގޮތުގައި 05ވަނަ އަށް އިސްލާމްދީން ޤަބޫލުފުޅު ކުރެއްވި ބޭކަލަކީ އުޘްމާންގެފާނެވެ.\nއުޘްމާނުގެފާނަކީއެކަލޭގެފާނުގެ ހަށިކޮޅުގެ ސިފަފުޅާއި، އަޚްލާޤީ ސިފަފުލުތައް ނުހަނު ފުރިހަމަ ބޭކަލެކެވެ. އެކަލޭގެފާނަކީ ރީތިކަމުގެ ގޮތުން ލާމަސީލް މިސާލެއް ކަމަށް ބުނެއެވެ. ކީރިތި ރަސޫލާ ފިޔަވައި އުޘްމާންގެފާނު ފަދަ ރީތި އެހެން ބޭފުޅަކު ނުވާކަމުގައި އަސްޙާބް ބޭކަލުން ވިދާޅުވެއެވެ. އިސްލާމީ ރިވެތި އަޚްލާޤުގެ ރިވެތި މިސާލެއް ކަމުގައި އުޘްމާނުގެފާނު ބެލެވެއެވެ. ލަދުވެތިކަމާއި އިއްފަތްތެރިކަން، މަޑުމައިތިރިކަމާއި ދީލަތި ކަން، މިހިރީ ފާހަނގަ ކުރެވޭ ކަންތައްތަކެވެ. އުޘްމާނުގެފާނުގެ ދީލަތިފުޅުކަން މުސްލިމުންނަށް އެކި ފަހަރު ފަހަރަށް ފޯރާފައިވެއެވެ. މިގޮތުން ފާހަނގަ ކުރެވޭ ބައެއްކަންތައްތަކުގެ ތެރޭގައި މުސްލިމުން މަދީނާ އަށް ހިޖުރަ ކުރުމަށްފަހު ފެން ބޯނެ ވަޅެއް ނެތުމާއި އެކު ޔަހޫދީން ފެންވިއްކާ ވަޅެއް އެކަލޭގެފާނު އަމިއްލަފުޅަށް ބައްލަވައިގެން މުސްލިމުންނަށް ވަޤްފު ކުރެއްވިއެވެ. އަދި ތަބޫކު ހަނގުރާމަ އަށް މުސްލިމުން ނިކުތް ހިނދު 30،000 މީހުން ހިމެނޭ ބޮޑު ލަޝްކަރުގެ 3/1 ޚަރަދު އުޘްމާނުގެފާނު އަމިއްލަ ފުޅު ތަކެތިން ފުރިހަމަ ކޮށްދެއްވިއެވެ. އުޘްމާނުގެފާނަށް ލިބިވަޑައިގެންވާ ވަރަށް މުހިންމު ޝަރަފެއް ކަމެއް ކަމުގައި ހިމެނޭ އެއް ކަމަކީ ކީރިތި ރަސޫލާގެ ލޮބުވެތި ދެ ދަރިކަނބަލުންނާއި އެއްބޭކަނބަލަކަށް ފަހު އަނެއް ބޭކަނބަލަކާއި ކައިވެނި ކުރެއްވުގެ ޝަރަފެވެ. އެންމެ ފުރަތަމަ ރުޤިއްޔާ އާއި ކައިވެނި ކުރެއްވުމަށްފަހު ހިޖުރައިން 02 ވަނަ އަހަރު އެކަމަނާ އަވަހާރަވުމުން ކީރިތި ރަސޫލާގެ ދެވަނަ ދަރިކަނބަލެއް ކަމުގައިވާ އުއްމުކުލްޘޫމް އާއި ކައިވެނި ފުޅު ހިޖުރައިން 03 ވަނަ އަހަރު އުޘްމާނުގެފާނާއި ކޮށްދެއްވިއެވެ. ހަމައެހެންމެ އިސްލާމްދީނުގެ ހިމާޔަތާއި ރައްކާތެރިކަމަށްޓަކައި ދެފަހަރަށް ހިޖުރަ ކުރެއްވުމުގެ ޝަރަފުވެސް އުޘްމާނުގެފާނަށް ލިބިވަޑައިގެން ފައި ވެއެވެ. މީގެ އިތުރަށް އުޘްމާނުގެފާނަކީ އެބޭކަލުން ދުނިޔޭގައި ތިއްބަވަނިކޮށް ސުވަރުގެ ވަންތަ ވެރީން ކަމުގެ އުފާވެރި ޚަބަރު ލިބުނު 10 ބޭކަލުންގެ ތެރެއިން އެއްބޭކަލެކެވެ.\nކީރިތި ރަސޫލާގެ ހަޔާތްޕުޅުގައި އިސްލާމްދީނަށްޓަކައި ކުރެއްވި ޚިދުމަތް[އުނިއިތުރު ގެންނަވާ]\nއިސްލާމްވެވަޑައިގަތުމަށްފަހު އިސްލާމްދީނަށްޓަކައި މުދަލުން ގިނަގުނަ ހޭދަ ކުރެއްވުމުގެ އިތުރުން އުޘްމާނުގެފާނަކީ ހަށިކޮޅާއި ފުރާނަފުޅުން ޤުރުބާންވެ ވަޑައިގަތުމަށް އެއްވެސް ޖެހިލުމެއް ނުވާ ބޭކަލެކެވެ. އެކަލޭގެފފާނަކީ އެހާމެ ހިއްވަރު ގަދަ ބޭފުޅެކެވެ.\nއެކަލޭގެފާނުގެ ވެރިކަމުގެ ފަހު އަހަރުތަކުގައި މުސްލިމުންގެ ތެރެއިން ބައެއް މީހުން މުގުތަމަޢު ތެރޭގަ ފިތުނަ ފަސާދަ އުފައްދަން ފެށިއެވެ. މިކަން ފުޅާވެގެން ގޮސް އެކަލޭގެފަނާއި ދެކޮޅައް ދޮގު މައުލޫމާތު ފަތުރައި އެކަލޭގެފަނާއި ދެ ކޮޅައް ބަޔަކު ތެދުވިއެވެ.\nއެކަލޭގެފާނައި ދެކޮޅައް ތެދުވި މީހުން އެކަލޭގެފާނު ޤަތުލުކޮއްލުމައްޓަކައި އެކަލޭގެފާނު ގަނޑުވަރު ކޮޅަށް ޖަމާވިއެވެ. އެހިނދު ސަޙާބިބެކކަލލުން އެކަލޭގެފާނުގެ ދިފައުގައި ނުކުންނެވި އެވެ. އެކަމަކު އެކަލޭގެފާނު ބޭނުންފުޅުވީ އެކަލޭގެފާނައި ހެދި މުސްލިމުންގެ ތެރެގައި ލޭ އޮހޮރިގެން ނުދިއުމަށެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 1 އެޕްރީލް 2021، 15:38 ގައެވެ.


މުސްލިމު އުންމަތައްޓަކައި ކުރެވެންހުރި ހުރިހާ ކަމެއް ކުރާނަން: ރައީސް – Haftha\nFri, 29 May, 2020, 7:41 pm\nމުސްލިމު އުންމަތައްޓަކައި ކުރެވެންހުރި ހުރިހާ ކަމެއް ކުރާނަން: ރައީސް\nމުސްލިމު އުންމަތުގެ ލާބައާ މަންފާއަށްޓަކައި ކުރެވޭ ކަންކަމުގައި ރާއްޖެއިން ވެސް ކުރެވެންހުރި ހުރިހާ މަސައްކަތެއް ކުރަމުން ގެންދާނެ ކަމަށް އޮގަނައިޒޭޝަން އޮފް އިސްލާމިކް ކޯޕަރޭޝަން (އޯއައިސީ)ގެ ސަމިޓްގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފާހަގަކުރައްވައިފި އެވެ.\nސަޢުދީ ޢަރަބިއްޔާގެ މައްކާގައި މެއި މަހުގެ 31ގައި ފެށި މި ސަމިޓުގައި ރައީސް ބައިވެރިވަޑައިގަތް އިސްލާމީ އުންމަތަށް މުހިންމު ހުށަހެޅުންތަކެއް ވަނީ ހުށަހަޅުއްވާފަ އެވެ. އެގޮތުން މުޅި އިސްލާމީ އުންމަތުގެ ބޮޑެތި މައްސަލަތަކަށް ރާއްޖެއިން ދޭ އިސްކަން ފާހަގަކުރައްވައި، ދުނިޔޭގެ އެކިކަންކޮޅުތަކުގައި ދިރިއުޅޭ މުސްލިމުންނަށް، ހާއްސަކޮށް ފަލަސްޠީނުގެ މުސްލިމު ރައްޔިތުންނަށް ރާއްޖެއިން ތާއީދު އޮތް މިންވަރު ވަނީ ފާހަގަކުރައްވައިފަ އެވެ.\nއޭގެ އިތުރުން ކޮންފަރެންސްގައި ވަނީ ޤައުމުތަކުގެ އެތެރޭގެ ބައެއް މައްސަލަތަކާއި އިސްލާމީ ޤައުމުތަކުގެ މެދުގައި ގުޅުންބަދަހިކުރުމާއި އެކިއެކި ޤައުމުތަކުގައި ދިރިއުޅޭ ބައިމަދު މުސްލިމުންނަށް ކުރިމަތިވާ ގޮންޖެހުންތަކާއި އެފަދަ އެކިއެކި މައްސަލަތަކާއިމެދު ވާހަކަ ދައްކާފަ އެވެ.\nކޮންމެ3އަހަރަކުން އެއްފަހަރު ބާއްވާ މި ސަމިޓުގެ މަޤުޞަދަކީ މުޅި މުސްލިމު އުންމަތުގެ ލާބަޔާ މަންފާއަށްޓަކައި މަސައްކަތްކުރުމަށް އިސްލާމީ ޤައުމުތަކުގެ މެދުގައި ގުޅުންބަދަހިކުރުމާ އަދި ދީނުގެ މަތިވެރި އުސޫލުތައް ކުރިއެރުވުމަށް މަސައްކަތްކުރުމެވެ. އަދި މުސްލިމު މެޖޯރިޓީ ޤައުމުތަކުގެ ލީޑަރުންނަށް ފާހަގަކުރެއްވޭ އެންމެ މުހިންމު މައްސަލަތަކާއި، އުންމަތުގެ އެކިއެކި ކަންކަމުގައި އެޤައުމެއްގެ ވިސްނުންހުރި ގޮތް ހިއްސާކުރެއްވުމާއި، އުންމަތަށް ކުރިމަތިވެފައިވާ އެކިއެކި މައްސަލަތައް ހައްލުކުރުމުގައި ޤައުމުތަކުގެ އިސްވެރިންގެ ޚިޔާލު ހުށަހެޅުމުގެ ފުރުޞަތުވެސް މި ސަމިޓުން ތަނަވަސްވެގެންދެއެވެ.\nރައީސްގެ ތަރުޖަމާން އިބްރާހިމް ހޫދު ވިދާޅުވީ އެ ދަތުރުފުޅަށް ފަހު، ރައީސް އެނބުރި ރާއްޖެ ވަޑައިގަންނާނީ އުމްރާގެ އަޅުކަން އަދާކުރައްވުމަށްފަހު އަންނަ މަހުގެ ތިން ވަނަ ދުވަހު ކަމަށެވެ.


Dhiraagu Nowmv Mobile App in mihaaru fasheyha kamaaeku NGO thakah eheetherikan foarukohdeveyne\nނައުއެމްވީ އެޕުން މިހާރު ފަސޭހަކަމާއެކު ޖަމާއަތްތަކަށް އެހީތެރިކަން ފޯރުކޮށްދެވޭނެ\nދިރާގުން މިއަރު އަލަށް ތަޢާރަފުކުރި ލައިފްސްޓައިލް މޮބައިލް އެޕްލިކޭޝަން ކަމަށްވާ “ނައުއެމްވީ” މެދުވެރިކޮށް މިހާރު ފަސޭހަކަމާއެކު އެން.ޖީ.އޯ ނުވަތަ ހިލޭސާބަހަށް މަސައްކަތްކުރާ ޖަމާއަތްތަކަށް އެހީތެރިކަން ފޯރުކޮށްދެވޭނެއެވެ.\nމި ޚާއްސަ ފީޗަރ މެދުވެރިކޮށް ހިލޭ ސާބަހަށް މަސައްކަތްކުރާ ޖަމާއަތްތަކަށް އެހީތެރިކަން ފޯރުކޮށްދެވުމުގެ އިތުރުން އެ ޖަމާއަތްތަކުން ބާއްވާ ފަންޑްރެއިޒިން ކެމްޕެއިން ތަކަށްވެސް ފަސޭހަކަމާއެކު އެހީތެރިކަން ފޯރުކޮށްދެވޭނެއެވެ. އެގޮތުން މިހާރު ނައު އެމްވީ އެޕްގައި4އެން.ޖީ.އޯ އެއް ވަނީ ލިސްޓް ކުރެވިފައިއެވެ. އަދި މީގެން ކޮންމެ އެން.ޖީ.އޯ އަކުންވެސް ވަނީ ހާއްސަ ފަންޑްރައިޒާއެއް ހުޅުވާލާފައިއެވެ.\nނައު އެމްވީގެ ޑޮނޭޝަން ފީޗަރ އާ ބެހޭގޮތުން މައުލޫމާތު ދެއްވަމުން ދިރާގު މެނޭޖަރ ބިޒްނަސް ޑިވަލޮޕްމެންޓް އަހުމަދު ޝިނާއު އަބްދުލް ގާދިރު ވިދާޅުވީ މި ދަނޑިވަޅަކީ މިފަދަ ޖަމިއްޔާތަކަށް އަޅުގަނޑުމެން އެންމެންގެ އެހީތެރިކަން ވަރަށް ބޮޑަށް ބޭނުންވެފައިވާ ދަނޑިވަޅެއް ކަމަށެވެ.\n“ސަބަބަކީ ކޮވިޑް19 ގެ ބަލިމަޑުކަމުގެ ސަބަބުން ވަރަށް ގިނަ އެން.ޖީ.އޯ ތަކުގެ މަސައްކަތްތަކަށް ފަންޑްރައިޒް ކުރުމަށް ވަރަށް ގިނަ ދަތިތައް ކުރިމަތިވެފައި ވާތީ. ދިރާގު ނައުއެމްވީ އެޕް މެދުވެރިކޮށް އަޅުގަނޑުމެން ބޭނުންވީ އެން.ޖީ.އޯ ތަކާ އަމިއްލަ ފަރާތްތަކާ ގުޅުވާލަދީ، އަމިއްލަ ފަރާތްތަކުން، އެފަރާތްތައް ސަޕޯޓްކުރަން ބޭނުންފުޅުވާ ކަމަކަށް ނުވަތަ އެން.ޖީ.އޯ އަކަށް ފަސޭހަކަމާއެކު އެހީތެރިކަން ފޯރުކޮށްދިނުމުގެ މަގު ތަނަވަސް ކޮށްދިނުމަށް. މީގެ އިތުރުން، އެން.ޖީ.އޯ ތަކުން ކުރާ މަސައްކަތްތަކީ ކޮބާކަން ދެނެގަނެ، އެޕް މެދުވެރިކޮށް ފަސޭހަކަމާއެކު ބޭނުންވާ އެން.ޖީ.އޯ ތަކަށް ފައިސާގެ އެހީތެރިކަން ފޯރުކޮށްދެވޭނެ އިންތިޒާމެއް ގާއިމްކުރުމަށް،” އޭނާ ވިދާޅުވި އެވެ.\nނައުއެމްވީ މޮބައިލް އެޕަކީ ތަފާތު މުނިފޫހިފިލުވުމާއި ލައިފްސްޓައިލް ފީޗަރސްތައް އެކުލެވިގެންވާ އެޕްލިކޭޝަނެކެވެ.\nނަމާދު ގަޑިތަކާއި، މީރު ކާއެއްޗެހީގެ ރެސިޕީތަކާއި، ދިރިއުޅުމުގެ އެކި ކަންކަމާބެހޭ ހަބަރުތަކާއި، މުހިންމު ކަންތައްތަކަށް ރިމައިންޑަރ ސެޓް ކުރުން ފަދަ ކަންތައްތަކަކީ ފޯނުން ނުވަތަ ޑިޖިޓަލް ޑިވައިސްތަކުގައި ހުންނަ ތަފާތު އެޕްލިކޭޝަންތައް މެދުވެރިކޮށް ކޮންމެ ދުވަހަކުވެސް ކޮންމެ މީހަކު ކޮށް އުޅޭ ކަންތަކެވެ. މި ދުވަސްވަރަކީ ޑިޖިޓަލް ވަސީލަތްތަށް މެދުވެރިކޮށް ދިރިއުޅުމުގެ ގިނަ ކަންތައް ކުރަން ޖެހިފައިވާ ދުވަސްވަރަކަށް ވީ ހިނދު، ދިރާގު “ނައުއެމްވީ” އެޕް މެދުވެރުކޮށް އެއް އެޕްލިކޭޝަނުން އަނެއް އެޕްލިކޭޝަނަށް ދާން ނުޖެހި، އެއް ތަނަކުން ފަސޭހަކަމާއެކު، މި ހުރިހާ ކަމެއް ކުރެވޭނެ ފަދަ ނިޒާމެއް ފޯރުކޮށްދިނުމަށެވެ.\nދިރާގު ނައުއެމްވީ އެޕް ޑައުންލޯޑް ކޮށްލުމަށް https://bit.ly/2yA5Jb3


India ge vaige nusaafukan Raajje ah\nމާލޭ ސަރަހައްދުގެ ޖައްވު ނުސާފުވެފައި --- ފޮޓޯ: މެޓް\nމި ދުވަސްވަރު ރާއްޖޭގެ ޖައްވު ނުސާފްކޮށް ފެންނަނީ އިންޑިއާގެ ހިމާލިއަން ސަރަހައްދުގެ ހިރަފުހާއި، ދުން، ވަޔާއެކު ރާއްޖެއަށް އަންނާތީ ކަމަށް މޫސުމާ ބެހޭ ގައުމީ އިދާރާ (މެޓް) އޮފީހުން ބުނެފި އެވެ.\nރާއްޖޭގެ ޖައްވު މި ދުވަސްވަރު އާދަޔާ ހިލާފަށް ނުސާފްވެ ފުސްވެފައިވާ މަންޒަރު ފެނެ އެވެ. ގިނަ ބަޔަކު ހީކުރަނީ އެއީ ދުންފިނީގެ އަސަރު ކަމުގަ އެވެ.\nމިކަމާ ގުޅިގެން މެޓް އޮފީހުން މިއަދު ބުނީ ހުޅަނގުން އިރުމައްޗަށް ވައި ބަދަލަވަމުންދާ މި ދުވަސްވަރުގައި ހިމާލިއަން ސަރަހައްދުން ހިރަފުހާއި ދުން، ވަޔާއެކު ބޭ އޮފް ބެންގަލް ހުރަސްކޮށް ރާއްޖެއާ ހަމައަށް ފޯރަމުންދާ ކަމަށެވެ.\nއޭގެ ސަބަބުން އުތުރާއި މެދުރާއްޖެ ތެރޭގެ ސަރަހައްދުތަކުގައި ވައި ނުސާފްވެ، ދުރު ފެންނަ މިންވަރު ދަށްވާ ކަމަށެވެ. އެގޮތުން އާއްމުކޮށް މޫސުން ރަނގަޅު ދުވަސްވަރު، ދުރު ފެންނަ މިންވަރު 10 ކިލޯ މީޓަރަށް ވުރެ އިތުރު ނަމަވެސް، މި ދުވަސްވަރު އުތުރާއި މެދު ރާއްޖެ ތެރޭގައި ދުރު ފެންނަ މިންވަރު 5-4 ކިލޯމީޓަރަށް ދަށްވެފައިވާ ކަމަށެވެ.\nޖައްވު ނުސާފުވެފައިވާ ކަމަށް ބޮޑަށް ފާހަގަކުރެވޭނީ ޑިސެންބަރު މަހުން ފެށިގެން މާޗް މަހުގެ ނިޔަލަށް ކަމަށް މެޓް އޮފީހުން ބުނެ އެވެ.\nހިރަފުހުގެ ސަބަބުން، ހާއްސަކޮށް، ނޭވާލާ ނިޒާމުގައި މައްސަލަތައް ހުންނަ ފަރާތްތަކަށް އުނދަގޫވުން ގާތް ކަމަށާއި އެހެންވެ ރައްކާތެރިވުމަށްވެސް އިލްތިމާސްކޮށްފައިވެ އެވެ. އަދި ވާރޭފެން ރައްކާކުރުމާއި ބޭނުން ކުރުމުގައި ސާފްތާހިރުކަމަށް ހާއްސަ ސަމާލުކަމެއް ދިނުން މުހިއްމު ކަމަށް ވެސް ބުނެފައި ވެއެވެ.\nއިންޑިއާ މޫސުން މޯލްޑިވްސް މިޓިއޮރޮލޮޖިކަލް ސާވިސް\nރާއްޖެއަށް ދެ ކޮޅިގަނޑެއްގެ ނުރައްކާ


SunOnline: Idlib ge hanguraamaigaa Thurukee sifainge bayakuves maruvehjje\nއިދްލިބްގެ ހަނގުރާމައިގާ ތުރުކީ ސިފައިންގެ ބަޔަކު ވެސް މަރުވެއްޖެ\nމުހައްމަދު ޖަވާދު ޔޫސުފު 03 Feb 2020, 15:27\nސޫރިޔާ އާއި ރަޝިއާގެ ވައިގެ ސިފައިން އިދްލިބް އަށް ބޮންއަޅަނީ\nއިދްލިބް (3 ފެބްރުއަރީ 2020): ސޫރިޔާ ހުޅަނގު އުތުރުގެ ޕްރޮވިންސެއްކަމަށްވާ އިދްލިބް މިނިވަން ކުރުމަށް ސޫރިޔާ ސިފައިން ދެމުން ގެންދާ ޙަމަލާތަކުގައި ތުރުކީ ސިފައިންގެ ހަތަރު މީހުން މަރުވެއްޖެ އެވެ.\nމަރުވި ހަތަރު ސިފައިންނަކީ ސޫރިޔާ ސަރުކާރުގެ ހުއްދައަކާނުލައި އިދްލިބަށް ވަދެގެންއުޅޭ ތުރުކީ ސިފައިންގެ ތެޜޭގައި ހިމެނޭ ބައެއްކަމަށް ވެ އެވެ. ތުރުކީއާ ސަރަހައްދީ ރޮނގުން ގުޅިފައިވާ އިދްލިބަކީ ތުރުކީފަދަ ބޭރުގައުމުތަކުގެ މަދަދު ލިބިގެން ސޫރިޔާ ސަރުކާރު ވައްޓާލަން މަސައްކަތްކުރާ އިދިކޮޅު ޖަމާއަތްތަކުގެ ހަނގުރާމަވެރިންނާ އަދި ސޫރިޔާގެ އެކި ސަރަހައްދުތަކުގައި ހަނގުރާމަކޮށް ބަލިވެފައިވާ ޓެރަރިސްޓް ޖަމާއަތްތަކުގެ ހަނގުރާމަވެރިންނާއި އެމީހުންގެ އަނބިދަރިން ޖަމާވެފައިވާ މައިގަނޑު ސަރަހައްދެވެ.\nސޫރިޔާގެ ދާޚިލީ ހަނގުރާމައަށް ނުވަ އަހަރުވެފައިޥާއިރު ސޫރިޔާގެ ބިންތަކުގެ ތެރެއިން ސަރުކާރުގެ ކޮންޓްރޯލްގެ ދަށަށް އަލުން އަނބުރައި ނުގެނިވަނީ އިދްލިބް ޕްރޮވިންސާއި ސޫރިޔާގެ އިރުއުތުރުގެ ކުރުދީން ދިރިއުޅޭ ސަރަހައްދު އެކަންޏެވެ. މިދެ ސަރަހައްދަކީ ސޫރިޔާގެ ބިމުގެ ގާތްގަނޑަކަށް 15 އިންސައްތަ އެވެ. ސޫރިޔާ ސިފައިން ވަނި އިދިކޮޅު ހަނގުރާމަވެރިންގެ އަތްދަށަށް ދިޔަ އެހެން ބިންތައް މިނިވަންކުރި ގޮތަށް އެ ދެ ސަރަހައްދު ވެސް މިނިވަންކޮށް ސޫރިޔާ ސަރުކާރުގެ ކޮންޓްރޯލްގެ ދަށަށް ގެނައުމަށް ނިންމައި އެކަމަށް އަމަލީ ސިފަގެނައުމުގެ ހަނގުރާމަ މިދިޔަ އަހަރުގެ ފަހުކޮޅު ފަށައިފަ އެވެ.\nއިދްލިބަކީ ސޫރިޔާ ސަރުކާރު ވައްޓާލަން މަސައްކަތްކުރާ ބާޣީ ޖަމާއަތްތަކުގެ ތެރެއިން ތުރުކީގެ މަދަދުލިބޭ ޖަމާއަތްތަކުގެ ހަނގުރާމަވެރިން ވެސް މިހާރު ތިބި ހަމައެކަނި ސަރަހައްދެވެ. ސޫރިޔާ ސިފައިންވަނީ އެގައުމުގެ އެހެން ސަރަހައްދުތަކުން އެމީހުން ފައްސާލައިފަ އެވެ. ސޫރިޔާގެ ދާޚިލީ ހަނގުރާމައިގާ އިދިކޮޅު ހަނގުރާމަވެރިންނަށް ވާގިވެރިވާ ތުރުކީ ސިފައިންވަނީ އިދްލިބް އަށް އަސްކަރީ ގޮތުން ވަދެގަނެ އިދްލިބްގައި އަސްކަރީ މަރުކަޒުތަކާއި ޗެކްޕޮއިންޓްތައް ވެސް ގާއިމްކޮށް ފަ އެވެ.\nއިދްލިބް މިނިވަން ކުރުމަށް ސޫރިޔާ ސިފައިން ދެމުން ގެންދާ ޙަމަލާތަކުގައި އިދްލިބްގައިވާ ތުރުކީ ސިފައިންގެ މަރުކަޒަކަށް ހަމަލާދީ ތުރުކީ ސިފައިންގެ ހަތަރު މީހުން މަރާލިކަން ރައީސް ރަޖަބް ތައްޔިބު އެރުދުޣާން ވަނީ ރުޅިވެރިކަމާ އެކު ކަށަވަރުކޮށް ދެއްވާފަ އެވެ. މިއާއެކު އެރުދުޣާންވަނީ އިދްލިބް މިނިވަންކުރުމަށް ސޫރިޔާ ސިފައިން ފަށާފައިވާ ހަނގުރާމައިގެ ސަބަބުން ތުރުކީގެ ކެތްތެރިކަން ކޮޅުންލަމުންދާކަމާއި އެކަމުގެ ސަބަބުން އިދްލިބްގެ އާންމުންނާއި ހަނގުރާމަވެރިން ސަރަހައްދީ ރޮނގު ހުރަސްކޮށް ރެފިއުޖީންގެ ގޮތުގައި ތުރުކީއަށް ވަންނަމުންދާކަމަށް ވިދާޅުވެފަ އެވެ.\nއިދްލިބްގައިވާ ތުރުކީގެ އަސްކަރީ ތަންތަނަށް ސޫރިޔާ ސިފައިން ދިން ވައިގެ ޙަމަލާތަކަށް ރައްދު ދިނުމުގެ ގޮތުން އިދްލިބްގައި ވާ ސޫރިޔާ ސިފައިންގެ ސާޅީސް ޕޮއިންޓަކަށް އެއްގަމާއި ވައިގެ ހަމަލާތައް ދީފައިވާނެކަމަށާ ތުރުކީގެ ރައްދު ޙަމަލާތަކުގައި ސޫރިޔާ ސިފައިންގެ ބައެއް މީހުން މަރުވެފައިވާނެ ކަމަށް ވެސް އިސްތަންބޫލްގައި ނޫސްވެރިންނަށް މައުލޫމާތު ދެއްވަމުން އެރުދުޣާން ވިދާޅުވި އެވެ.\nތުރުކީފަދަ ބޭރުގައުމުތަކުގެ މަދަދު ލިބޭ ސޫރިޔާގެ އިދިކޮޅު ހަނގުރާމަވެރިންނާއި އައިއެސް އާއި ޖަބްހަތުއްނުސްރާ ފަދަ ޓެރަރިސްޓް ޖަމާއަތްތަކުގެ ހަނގުރާމައިގެ އަތްދަށުން އިދްލިބް މިނިވަން ކުރުމަށް ސޫރިޔާ ސިފައިން ފަށާފައިޥާ ހަނގުރާމައިގާ ރަޝިޔާގެ ވައިގެ ސިފައިންވެސް ބޮޑު ދައުރެއް އަދާކުރެއެވެ. ރަޝިޔާގެ ފައިޓާ ޖެޓްތަކުން އިދްލިބްއަށް ހުއްޓުމެއްނެތި ޙަމަލާތައް ދެމުން ގެންދާއިރު އެ ހަމަލާތަކުގައި އިދްލިބްގެ ހަނގުރާމަވެރިންގެ އިތުރުން އާންމުން ވެސް ގިނަ އަދަދަކަށް މަރުވަމުންދާކަމަށް ރިޕޯޓްތައް ބުނެ އެވެ.\nސޫރިޔާ ސިފައިން ގެންދަނީ ވައިގެ މަގުން ޙަމަލާތައް ދިނުމުގެ އިތުރުން އެއްގަމުން ވެސް ހަނގުރާމަކޮށް ވަރުގަދަ ހަމަލާތަކެއް ދެމުންނެވެ. މި ހަމަލާތަކާ އެކު ފާއިތުވި ތިން ހަފްތާގައި ތިން ލައްކައަށްވުރެ ގިނަ އާންމުން އިދްލިބް ދޫކޮށް ތުރުކީއަށާއި އިދލިބްގެ ކައިރީގައިވާ ހަނގުރާމަ ނުހިނގާ ސަރަހައްދުތަކަށް ރެފިއުޖީންގެ ގޮތުގައި ގޮސްފައިޥާކަމަށް އދ. ން ބުނެ އެވެ. އަދި ހަނގުރާމަވެރިންގެ ގިނަ ބަޔަކު އަސީރުންގެ ގޮތުގައި ހައްޔަރުކޮށްފައިވާކަމަށްވެސް ސޫރިޔާ ސިފައިން ބުނެއެވެ.\nމި ހަނގުރާމައިގާ ސޫރިޔާ ސިފައިންގެވެސް މަރުވެ އަދި ޒަޚަމްވަމުން ދެއެވެ. އިދްލިބްގެ ހަނގުރާމައިގެ ޙަމަލާތަކާއެކު އެސަރަހައްދުން ރެފިއުޖީންގެ ގޮތުގައި ނުކުމެގެންދާ މީހުންގެ ތެރޭގައި އައިއެސް އާއި ޖަބްހަތުއްނުސްރާ ފަދަ ޓެރަރިސްޓް ޖަމާއަތްތަކުގެ ބައެއް ހަނގުރާމަވެރިން ވެސް އެމީހުންނަކީ ކޮންބައެއްކަން ނޭނގޭގޮތަށް އާންމުންނާއެކު ދާކަމަށް ރިޕޯޓްތައް ބުނެއެވެ. އިދްލިބްގެ ހަނގުރާމައިގާ ސޫރިޔާ ސިފައިން ވަނީ އެ ޕްރޮވިންސްގެ ބައެއް ސަރަހައްދުތައް މިނިވަންކުރުމުގައި ބޮޑެތި ކާމިޔާބީތަކެއް ހޯދާފަ އެވެ. (ނޫސްއެޖެންސީތައް)


ހުޅުމީދޫގައި ކޮވިޑް ފެތުރިފައިވޭތޯ ބަލަން ރެންޑަމް ސާމްޕަލް ނަގަނީ - Voice of Meedhoo Voice of Meedhoo\nހުޅުމީދޫގައި ކޮވިޑް ފެތުރިފައިވޭތޯ ބަލަން ރެންޑަމް ސާމްޕަލް ނެގުމުގެ މަސައްކަތް ހުޅުމީދޫ ސިއްހީމަރުކަޒު ފަށައިފިއެވެ.\nމިގޮތުން މިއަދު 153 ސާމްޕަލް ނަގާފައިވާއިރު އިއްޔެ ނަގާފައިވަނީ 66 ސާމްޕަލެވެ.\nހުޅުމީދޫ ސިއްހީމަރުކަޒުން ބުނީ ހުޅުމީދޫގައި ކޮވިޑް-19 ފެތުރިފައި ވޭތޯ ބެލުމަށްޓަކައި މިއަދާއި މިރޭ އަދި މާދަމާ ގިނަ އަދަދެއްގެ ރެންޑަމް ސާމްޕަލް ނެގުމުގެ މަސައްކަތް ކުރުމަށް ހަމަޖެހިފައިވާކަމަށެވެ. އެހެން ކަމުން ހުރިހާ ރައްޔިތުން މިކަމަށް ފުރިހަމައަށް އެއްބާރުލުން ދިނުމަކީ ސިއްހީމަރުކަޒުގެ ވަރަށް ބޮޑުއެދުމެއްކަމަށް އެމަރުކަޒުންވަނީ ހާމަކޮށްފައެވެ.\n” ރެންޑަމް ސާމްޕަލް ނެގުމުގެ މަސައްކަތްކުރަމުންދާއިރު ގިނަފަރާތްތަކަކުން މިކަމަށް ވަރަށް ބޮޑަށް އެއްބާރުލުން ދެމުންދާކަމަށާ އެހެންނަމަވެސް ބައެއް ފަރާތްތަކުން މިކަމަށް އެއްބާރުލުން ދެމުންނުދާކަން ފާހަގަކޮށްލަންޖެހޭ . ޚާއްސަ ގޮތެއްގައި ސަރުކާރުގެ މުވައްސަސާތަކުގެ ތެރެއިން ބައެއް މުވައްސަސާތަކުގެ މުވައްޒަފުން އެތަންތަނަށް އަޅުގަޑުމެންގެ ސާމްޕަލް ނަގަން ދިއުމުން ސާމްޕަލް ނުދޭންވެގެން މަސައްކަތްކޮށްފައި އެބަހުރި . މިއީ ވަރަށް ދެރަކަމެއް . ސަރުކާރުގެ މުވައްސަސާތަކުގެ މުވައްޒަފުން މިގޮތައް ކަންތައްކުރުމަކީ ބަލައިގަނެވޭނެ ކަމެއްނޫން . ” ސިއްހީމަރުކަޒު ހިންގުމާ ހަވާލްވެ ހުންނެވި އިބްރާހިމް ޒުބައިރު ވިދާޅުވިއެވެ.\nސިއްހީ މަރުކަޒުން ބުނީ ހުޅުމީދޫގައި މިވަގުތު ކޮވިޑްގެ އެކްޓިކް ކޭސްއެއް ނެތްކަމުގައި ވިޔަސް ރައްކާތެރިކަމުގެ ފިޔަވަޅުތަކާއެކު އުޅުމަކީ ވަރަށް މުހިއްމު ކަމެއް ކަމަށާއި ހާއްސަ ގޮތެއްގައި ބޭރަށް ނުކުންނައިރު މާސްކު އެޅުމާއި ސާފުތާހިރު ކަމުގެ ފިޔަވަޅުތަކަށް ސަމާލުކަން ދިނުމަކީ ބަލި ކޮންޓްރޯލު ކުރުމަށްޓަކައި ވަރަށް ބޭނުންތެރި ކަމެއް ކަމަށް ސިއްހީމަރުކަޒުން ބުނެފައިވެއެވެ.\nއަދި ރޯގާއާއި ހުމުގެ އެއްވެސް އަލާމާތެއް ހުރި ނަމަ ހުޅުމީދޫގައި ޤާއިމު ކޮށްފައިވާ ފުލޫ ކުލިނިކް (ޑީޑީ ޑެންޓަލް ކްލިނިކް) އަށް ގޮސް ޓެސްޓް ކުރުމަކީ ވަރަށް މުހިއްމު ކަމެއް ކަމަށްވެސް ސިއްހީމަރުކަޒުން ބުނެފައިވެއެވެ.\nކޮވިޑް 19 އާއި ގުޅިގެން މޮނިޓަރިންގެ ހާލަތަށް ގެނެސްފައިވާ ހުޅުމީދޫގައި މިވަގުތު ކޮވިޑްގެ އެކްޓިވް ކޭސްއެއް ނެތްކަމުގައި ވިޔަސް ހުޅުމީދޫގައި ހިންގާފައިވާ މޮނިޓަރިންގެ ހާލަތު އުވާލެވޭނީ ރަށުގައި ދިރިއުޅެމުންއަންނަ އާބާދީގެ %30 މީހުން ކޮވިޑަށް ޓެސްޓް ކުރެވި ނަތީޖާ ލިބޭގޮތަކުންކަމަށް މައުލޫމާތު ލިބިފައިވެއެވެ.\nއޭޑީކޭ ހޮސްޕިޓަލުގެ 12 މުވައްޒަފަކު ކޮވިޑަށް ޕޮޒިޓިވް ވެއްޖެއެވެ. އޭޑީކޭ ހޮސްޕިޓަލުގެ މެނޭޖިން ޑިރެކްޓަރު އަހުމަދު އަފްއާލް ވިދާޅުވީ، ...


މުއްނި ކަޕް: ފައިނަލުގެ ޖާގަތައް ޕޮލިހާއި ގެލެކްސީ އަށް\nރޭ ކުޅުނު ސެމީ ފައިނަލް މެޗެއްގެ ތެރެއިން. ފޮޓޯ: އާޒިމް، މ. މުލައް\nމ. މުލަކު ޒުވާނުންނަށް އަމާޒުކޮށްގެން މުލަކުއަތޮޅު ކައުންސިލްގެ ނައިބު ރައީސް އަހުމަދު ހަސަން (މުއްނި) ބާއްވާ މުއްނި ކަޕް ފުޓްސަލް މުބާރާތުގެ ފައިނަލުގެ ޖާގަތައް ޕޮލިސް ޓީމާއި އެފްސީ ގެލެކްސީ ހޯދައިފިއެވެ. ހަ ޓީމު ބައިވެރިވި މި މުބާރާތުގެ ފައިނަލް މެޗު އޮންނާނީ މިރޭ 8:30 ގައި މުލަކު ޓާފް ފުޓްސަލް ދަނޑުގައެވެ.\nސެމީ ފައިނަލުގެ ފުރަތަމަ މެޗުގައި ރޭ ބައްދަލުކުރީ މިދިޔަ އަހަރުގެ ޗެމްޕިއަން މިސްޔޫ އާއި ޕޮލިސް ޓީމެވެ. ޗެމްޕިއަން މިސްޔޫ ކަޓުވާލުމަށްފަހު ޕޮލިސް ޓީމުން ފައިނަލުގެ ޖާގަ ކަށަވަރުކުރީ 2-0 އިން މެޗު ކާމިޔާބު ކޮށްގެންނެވެ. މެޗުގައި ޕޮލިސް ޓީމުގެ ފުރަތަމަ ގޯލު ޖެހީ އަލީ މުހައްމަދެވެ. އޭގެ ފަހުން އެޓީމަށް ލީޑު ފުޅާކޮށްދިނީ މުބާރާތުގައި ތަފާތު މޮޅު ކުޅުމެއް ދައްކަމުން އަންނަ ޕޮލިސް ޓީމުގެ އަބްދުﷲ ޖަމީލް އެވެ. މެޗުގެ މޮޅު ކުޅުންތެރިޔާގެ މަގާމް ހޯދީ ޕޮލިސް ޓީމުގެ ގޯލު ބެލެހެއްޓި ޔުސްރީ ރުސްދީ އެވެ.\nސެމީގެ ދެ ވަނަ މެޗު އެފްސީ ގެލެކްސީ ކާމިޔާބުކުރީ އެމްވައިއެސް އާއި ވާދަކޮށް 3-1 އިންނެވެ. ގްރޫޕް ސްޓޭޖުން އެއް ވަނަ ޓީމުގެ ގޮތުގައި ސެމީ އަށް ހޮވުނު ގެލެކްސީ ޓީމުން ޖެހި ތިން ގޯލުގެ ތެރެއިން ދެގޯލު ޖެހީ އަހުމަދު ރައިހާން އެވެ. ދެ ގޯލާއެކު މެޗުގެ މޮޅު ކުޅުންތެރިޔާގެ މަގާމް ވެސް ލިބުނީ ރައިހާނަށެވެ. ގެލެކްސީ ޓީމުގެ އަނެއް ގޯލު ޖެހީ އަހުމަދު ސައުދު އެވެ. އެމްވައިއެސް ޓީމުން މެޗުގައި ޖެހި ހަމައެކަނި ގޯލު ކާމިޔާބުކޮށްދިނީ އާއިދު މުހައްމަދު އެވެ.\nމުއްނި ކަޕްގެ ފުރަތަމަ މުބާރާތް ބޭއްވީ މިދިޔަ އަހަރުގެ އޮގަސްޓް މަހުގެ ތެރޭގައެވެ. އެ މުބާރާތުގެ ޗެމްޕިއަންކަން މިސްޔޫ ޓީމު ހޯދި ފައިނަލުގައި ދި ގޯޅިއަންސް ބަލިކޮށްގެންނެވެ. މިފަހަރުގެ މުބާރާތުގެ ސެމީ ފައިނަލުން މިސްޔޫ ޓީމު ކެޓިއިރު ގޯޅިއަންސް ވަނީ ގްރޫޕް ސްޓޭޖުން ކަޓައިފައެވެ. މިއަހަރުގެ ޗެމްޕިއަން ޓީމަށް 10،000 ރުފިޔާ ދޭގޮތަށް ވަނީ ހަމަޖެހިފައެވެ.\nމ. މުލަކު މުއްނި ކަޕް, މ. މުލައް


anushka sharuma kaamiyaabee aa medhu dhekenee kihiney\nއަނުޝްކާ އޭނާގެ ފިލްމީ ކެރިއަރާ މެދު ދެކެނީ ކިހިނެއް\nއެހެން މީހުން ދައްކާ ވާހަކަތަކަށް ސަމާލު ކަމެއް ނުދެން\nކ. މާލެ | 23 ފެބްރުއަރީ 2017 | ބުރާސްފަތި 17:01 | 2,716\nއަނުޝްކާ ޝަރުމާ - ގޫގުލް\nބޮލީވުޑްގެ ނުވަ އަހަރުގެ ކެރިއަރުގައި އަނުޝްކާ ވަނީ ނިކަން ގިނަ ކަންތަކެއް ހާސިލުކޮށްފައެވެ. އެންމެ މަޝްހޫރު އެކްޓަރުންނާއެކު މަސައްކަތް ކުރުމުގެ އިތުރުން އޭނާއަކީ އަމިއްލަ ޕްރޮޑަކްޝަން ހައުސް އެއް ވެސް ހިންގާ މީހެކެވެ.\nއޭނާ ބުނީ މި ހުރިހާ ކަމެއް ވެސް އޭނާއަށް ހާސިލުވީ އޭނާ ކުރާ ކަންތަކާމެދު އެހެން މީހުން ދެކޭނީ ކިހިނެއް ކަމާމެދު އޭނާ އެއްވެސް ވަރެއްގެ ސަމާލުކަމެއް ނުދޭތީއެވެ. އަނުޝްކާ އަކީ އޭނާ ހިތަށް އެރި ގޮތަކަށް ކަންތައް ކުރާ މީހެކެވެ. މީހަކު ބުނެގެން ނުވަތަ ބުނެފާނެ ބަހަކަށް ޖެހިލުންވެ އޭނާ ކަމެއް ނުކުރާނެ ކަމަށާއި އެކަމަކީ ރަނގަޅު ކަމެއް ކަމަށް އޭނާއަށް ފެނިއްޖެނަމަ އެކަމެއްގައި ހިނދުކޮޅަކަށްވެސް މަޑުކުރުމެއް ނެތް ކަމަށް ވެސް އޭނާ ބުންޏެވެ.\nކާމިޔާބު އެތަކެއް ފިލްމުތަކަކުން ފެނިގެން ގޮސްފައިވާ އަނުޝްކާ 35, ކަމެއް ކުރާނީ އޭނާއަށް އެއީ ރަނގަޅު ކަމެއް ނަމައެވެ. އޭނާ ބުނީ އެންމެ 25 އަހަރުގައި ޕްރޮޑިއުސަރަކަށް ވާން ނިންމުމުންވެސް މީހުން ދެކުނީ އޭނާ ކުރަނީ މޮޔަކަމެއް ކަމަށް ކަމަށެވެ. ސަބަބަކީ އޭރު އޭނާގެ ތަރި ބޮލީވުޑްގައި ގަދަޔަށް ފިޔަޖަހަމުން ދިޔުމެވެ. އާންމު ގޮތެއްގައި ބަތަލާއިން ޕްރޮޑަކްޝަނަށް ދަނީ އެކްޓިންގައި އެމީހުންނަށް އިތުރަށް ކުރިއަށް ދެވޭނެ ގޮތެއް ނުވުމުންނެވެ.\nބޮލީވުޑްގައި އަނުޝްކާ ވަނީ އެތައް ކާމިޔާބީ އެއް ހޯދައިފައެވެ. ނަމަވެސް އަނުޝްކާ ބުނީ އޭނާ އެންމެ އުފާ ވަނީ އަމިއްލަ ގެއެއް ގަނެވުނު ދުވަހު ގައި ކަމަށެވެ. އޭނާ ބުނީ އެދުވަހު ވަރަށް ބޮޑު އެއްޗެއް ހާސިލުވި ކަމުގެ އިހުސާސް ކުރެވުނު ކަމަށެވެ.\nފިލްމު ކުޅެން ފެށުމުން ލިބުނު މަޝްހޫރު ކަމުގެ ސަބަބުން ފުރަތަމަ ވަރަށް ޖެހިލުންވި ކަމަށް ވެސް އަނުޝްކާ ބުންޏެވެ. އަދި މީސް މީހުން އެހައި ދަންނަ މޫނަކަށް ވުމަކީ ފަސޭހަ ކަމަކަށް ނުވި ކަމަށާއި ކަންތައްތައް ކުރަންވާ ގޮތެއްވެސް އޭރަކު ނޭގޭ ކަމަށް އަނުޝްކާ ބުންޏެވެ.


ނިލަންދެއަތޮޅު އުތުރުބުރީ ދަރަނބޫދޫ ކައުންސިލްގެ އިދާރާ\nލެޑް ލައިޓް ސަޕްލައި ކޮށްދޭނެ ފަރާތެއް ހޯދުން.\nފ. ދަރަނބޫދޫ ފުޓްސަލްދަނޑުގައި ޖެހުމަށް ބޭނުންވާ 400 ވޯޓްގެ 12 ލެޑް ލައިޓް ސަޕްލައި ކޮށްދޭނެ ފަރާތެއް ހޯދަން ބޭނުންވެގެންކުރި ނަންބަރު: (IUL)373/INDIV/2019/9 (19 މެއި 2019) ގެ އިޢުލާނާއި ގުޅިގެން އެއްވެސް ފަރާތަކުން މަޢުލޫމާތު ސާފުކުރުމަށް ހާޒިރުނުވާތީ އެއިޢުލާން ބާޠިލުކޮށް އަލުން އެފުރުޞަތު ހުޅުވާލަމެވެ.\nވީމާ، މި ތަކެތި ސަޕްލައިކޮށްދެއްވުމަށް ޝައުޤުވެރިވެލައްވާ ފަރާތްތަކުން 2019 ޖޫން 18 ވާ އަންގާރަދުވަހުގެ 13:00އަށް މި އިދާރާއަށް ދުރުވެ މަޢުލޫމާތު ސާފުކުރެއްވުމަށްފަހު 2019 ޖޫން 20 ވާ ބުރާސްފަތި ދުވަހުގެ 13:00 އަށް މި އިދާރާއަށް ދުރުވެ އަންދާސީ ހިސާބު ހުށަހެޅުން އެދެމެވެ.\nއަންދާސީ ހިސާބު ހުށަހެޅޭނީ މަޢުލޫމާތު ސާފުކުރައްވަން ވަޑައިގަންނަވާ ޢުމުރުން 18 އަހަރު ފުރިހަމަވެފައިވާ ބޭފުޅުންނަށެވެ. ގަޑިޖެހުމަށްފަހު ހުށަހަޅުއްވާ އަންދާސީ ހިސާބު ތަކާއި، ފޯމުގައިވާ މަޢުލޫމާތު ފުރިހަމަ ނުވާ ފޯމުތައް ބަލައި ގަނެވެން ނޯންނާނެ ވާހަކަ ދަންނަވަމެވެ. އަންދާސީ ހިސާބު ހުށަހަޅާ ފޯމުގައިވާ ހުރިހާ މަޢުލޫމާތެއް ފުރިހަމަ ކުރަންވާނެއެވެ. އިތުރު މަޢުލޫމާތެއް ސާފުކުރައްވަން ބޭނުންފުޅުވާ ފަރާތްތަކުން ރަސްމީ ގަޑީ މިއިދާރާގެ 6740015 ނަންބަރު ފޯނާއި ގުޅުއްވުން އެދެމެވެ.\n08 ޝައްވާލް 1440\nޕަބްލިޝްކުރި ގަޑި: 1032\nސުންގަޑި: 18 ޖޫން 2019 1300


Kandumathin fenunu masboat gai thibi meehun male' genesfi\nކަނޑުމަތިން ފެނުނު މަސްބޯޓްގައި ތިބި މީހުން މާލެ ގެނެސްފި\nހަބަރު | | 11 ޖުލައި 2018 |0ކޮމެންޓް\nގއ ވިލިނގިލީގެ އިރު އުތުރުން 43 ނޯޓިކަލް މޭލު ބޭރުން ހާލުގައި ޖެހިފައިވަނިކޮށް އިއްޔެ ފެނުނު ސްރީލަންކާގެ މަސްބޯޓްގައި ތިބި މީހުން މިރޭ މާލެ ގެނެސްފިއެވެ.\nއެމްއެންޑީއެފުންބުނީ "ސިންދޫރު- 2" ނަމަކަށް ކިޔާ މަސްބޯޓެއް ފެނިގެން ރިޕޯޓްކޮށްފައިވަނީ އިއްޔެ ހެނދުނު އެސަރަޙައްދުގައި މަސްވެރިކަން ކުރަން އުޅުނު "ދިރުން" ނަމަކަށް ކިޔާ މަސް ދޯންޏަކުން ކަމުގައެވެ.\nއެބޯޓްގައި ޖުމްލަ ހަތް މީހުން ތިބި އިރު އެމީހުން ރޭވަނީ ގދ ތިނަދޫއަށް ގެންގޮސްފައެވެ. އެމްއެންޑީއެފުން މިރޭ ބުނީ ކޯސްޓްގާޑް ނޫރައްދީން ލޯންޗުގައި އެމީހުން މިރޭ 18:30 އެހާއިރު މާލެ ގެނެސްފައިވާ ކަމުގައެވެ.\nބެޓްރީ ފެއިލްވެގެން ހާލުގައި ޖެހުނު އެ މަސްބޯޓުގައި ތިބި މީހުން ސަލާމަތްކޮށްފައި ވީ ނަމަވެސް ހުވަދޫ އަތޮޅާއި ލ. އަތޮޅާ ދޭތެރޭ ހުޅަނގަށް ބޯޓް އޮޔާދާތީ އެ ސަރަހައްދުން ދަތުރުކުރާ ފަރާތްތަކުން އެކަމަށް ސަމާލުވުމަށް އެމްއެންޑިއެފުން ވަނީ އިލްތިމާސްކޮށްފައެވެ.\nހާއްސަކޮށް ރޭގަނޑު އެ ސަރަހައްދުން ކަނޑުދަތުރުކުރާ ފަރާތްތަކުން އެކަމަށް ހާއްސަ ސަމާލުކަމެއް ދިނުމަށްވެސް އެމްއެންޑީއެފުން ވަނީ އިލްތިމާސްކޮށްފައެވެ.


Dho?! STORY: Neyngi yaaru vakivee. Ep7.\n"މިއީ ކާކުގެ ގެއެއްތަ؟" ޕޯޓިކޯގައި މަޑުކޮށްގެން ހުރެފައި މަލަކު އަހާލިއެވެ.\n"ނޭނގެ، މުޝްތާފް ކަންނޭނގެ، މިގެއަކު އިތުރު މީހަކު ނުވެސް އުޅޭ، މެއިޑް އެކަނި ހުރީ، މަލަކު ކީއްވެތަ އަވަހަށް ދާން ބުނީ، ކާން މަޑުކުރަން ބުނެފައި އޮއްވާ،" ޒައިނީ މަލަކުގެ ކައިރިއަށް ޖެހިފައި ސިއްރުން ވާހަކަ ދެއްކިއެވެ.\n"ޒައި ހެދުން ޗޭންޖުކުރީތަ؟" ޒައިނީއަށް ބަލާފައި މަލަކު އަހާލިއެވެ. ޒައިނީ ލައިގެން ހުރި ހުދު ޓީޝާރޓާއި ހަރުވާޅުކޮޅަށް ޒައިނީ ބަލާލިއެވެ. "ހޫމް، މިގެއިން ދިން އެއްޗެއް؟" ޒައިނީ ބުނެލިއެވެ. ހިތާއި ހިތުން ޝުކުރުކުރެވުނީ މުޝްތާފް ބެހެއްޓި ގާތްކަމަށެވެ.\n"ޒައި، އެކަނި އުޅޭ މީހެއްގެ ގެއިން އަންހެންކުދިންގެ ހެދުން ހުރުމުގެ މާނައަކީ ކޮބާ؟ އޭނަގެ އަލަމާރީގައި އަހަންނަށް ހެޔޮވަރު ހެދުންވެސް ހުންނާނެޔޯ ބުނި، އަހަންނަށް ހީވަނީ..." މަލަކު އަވަހަށް ހުއްޓައިލިއެވެ. އޭނާގެ ބަނޑުން އެވާހަކަ ނިކުމެދާނެތީ ފަސްޖެހެވުނީއެވެ. އެމީހުންގެ ސިއްރު ސިފަތައް ޒައިނީ ކައިރީ ބުނަން ހިތް ދެކޮޅު ހެދިއެވެ. ދިމާވާނެ މައްސަލަތަކުގެ މަތިން ސިކުނޑި ހަނދާންކޮށްދެން ފެށިއެވެ.\nމުޝްތާފް އަކީ އެކަނި މާއެކަނި އުޅޭ މީހެއްގެ ގޮތުގައި ފާހަގަވެފައިވާތީ މަލަކު ހިތުގައި ޝައްކުތަކެއް އުފެދުނެވެ. އެގޭގައި އަންހެންކުދިންގެ ހެދުން ހުރީ އެގެއަށް އަންހެންކުދިން ގެނެސް ހަދާތީކަން ހިތް ޔަޤީންކޮށްދިނެވެ. "އެއް ފޮތި ފޭލިން ކަނޑާ ފޮތި ހުންނާނީ އެއްގޮތަށް" ދަތްވިކައިގަނެފައި މަލަކު އަމިއްލަ ނަފްސަށް ބުނެލިއެވެ. އާދިލްގެ ކޮޓަރިން ފެނުނު "ހުރަސް" ޕެކެޓްތަކަށްފަހު އާދިލް އާއި މެދު ދެކުނު ގޮތް ބަދަލުވިއެވެ. މުޝްތާފްގެ މައްޗަށްވެސް ހިތް ނުބައިވިއެވެ. މިއަދު އާދިލްގެ ޖަނަވާރުކަން ފެނި މިރަށްމަތިންވެސް ފޫހިވެއްޖެއެވެ.\n"ނޭނގެ، އަހަންނަށް ހީވަނީ ޝާނީގެ ހެދުންކަންނޭނގެ މިއީ،. އޭނަ އަހަރެމެންނާއި އެއްވަރެއްނު ވާނި. އެކަމާއިތަ ވިސްނަންވީ؟ އަހަންނަށް ކީ މީ ކޮންމެ މީހެއްގެ ހެދުމަކަށްވިއަސް. އަހަންނަށް ހީވަނީ މި ހެދުމުގައި މުޝްތާފްގެ ގައިގެ ވަސްދުވާހެން." ޒައިނީ ބުނެލިއެވެ. ކާރު އައިސް މަޑުކުރީ އެމީހުންނާއި ދާދި ކައިރީގައެވެ. ކާރަށް އަރަމުން މަލަކު އަތްޖައްސައިލީ އޭނާ ލައިގެން ހުރި ހެދުމުގައެވެ. ހެދުން ތެމިފައިވާތީ ހީކަރުވާގޮތެއް އެބަހުއްޓެވެ. އޭނާ ކުޅިއަށް ނޭރުނުނަމަވެސް އާދިލްގެ ސަބަބުން އޭނާގެ ހެދުން ތެމުނެވެ. ދެން އޭނާ އުފުލީ މުޝްތާފްއެވެ. ކުޅިއަށް އެރި ތެމިފައިހުރެގެންވިއަސް މުޝްތާފް ފަހެއް ނުޖެހުނެވެ. ކާރަށް އަރާފައި ބަލާލިއިރު މުޝްތާފް އިނީ ލޯގަނޑަށް ބަލާށެވެ. އެގެއިން ނިކުމެގެން ދާންފެށުމުން މުޝްތާފްއަށް ޝުކުރުއަދާނުކުރެވޭކަން މަލަކު ހިތަށް އެރިއެވެ. އެކަމަކު އޭނާގެ ދުލުން އެހެން ބުނަން ފަސްޖެހެވުނެވެ. މަލަކުގެ މައްޗަށް މުޝްތާފްގެ ހިތުގައި އޯގާތެރިކަން އުފެދުނީކަމާއިމެދ ު ޝައްކެވެ. އެދުމެއް ނެތި ވެދުމެއް ނުކުރާނެއޭ ބުނެއެވެ. މަލަކު އަށް ފަރުވާދޭން ހޮސްޕިޓަލަށްވެސް ފޮނުވާލެވުނީހެވެ. މުޝްތާފް އެވަރަކުން އުޅުނީ ކީއްވެކަން ހިތަށް އެރުމުން މަލަކުއަށް ލިބުނީ ފޫހިކަމެކެވެ.\nގެއާއި ހަމަޔަށް ދެވެންދެން މަލަކު އަށް ލިބުނު އަނެއް ނުތަނަވަސްކަމަކީ އޭނާގެ ފޯނު ނެތުމެވެ. ސައްޔާރު އޭނާއަށް ގުޅާނެކަން ޔަޤީނެވެ. މަލަކުގެ ޚަބަރެއް ނުވެގެން ސައްޔާރު ހުންނާނީ ދެރަވެފައިކަންނޭނގެއެވެ. ކޮޓަރިއަށް ވަދެފައި މަލަކު އެދުނީ ޒައިނީގެ ފޯނު ދިނުމަށެވެ. ސައްޔާރުއަށް ގުޅާފައި ފޯނު ގެއްލުނު ވާހަކަ ބުނަން ބޭނުންވިއެވެ.\nޒައިނީ މަންމަ ކައިރިއަށް ގޮސް އާއިރު މަލަކު އިނީ ޚިޔާލަކަށް ގެއްލިފައެވެ. މަލަކުގެ އުނގުތެރޭ ޒައިނީގެ ފޯނު އޮތެވެ. މަލަކު އިނީ ސައްޔާރު ފޯނު ނުނެގީތީ އެކަމާއި ކަންބޮޑުވެފައެވެ. ޒައިނީ ކައިރީގައި މަލަކު ބުނީ ސައްޔާރު ފޯނު ނުނަގާ ވާހަކަ އެކަންޏެވެ. މިގަޑިއަކީ ސައްޔާރު ޑިއުޓީ ގަޑިއަށް ވެދާނެ ނޫންހޭ ޒައިނީ ބުނެލިއެވެ.\nކޮޓަރީގައި ޓަކިދިންހެ ހީވެ އާދިލް ބޯހިއްލާލިއެވެ. އޭނާގެ އަތްމަތީ އޮށޯވެ އޮތް ޒާނަ މޫނު ގެނެސް އާދިލްގެ މޭގައި ޖައްސާލިއެވެ. ގިނައިރު ސަކަރާތުގައި އުޅުމުގެ ސަބަބުން ޒާނަ ވަނީ ވަރުބަލިވެފައެވެ. ފެންވަރައިގެން އައިސް އޭސީގެ ފިނިކަން ގަދަ ކޮޓަރީގައި އޮތުމުން އިތުރަށްވަނީ ކަންނެތްކުރުވާފައެވެ. އާދިލް ތެދުވާން އުޅުމުން ޒާނަ ހުއްޓުވިއެވެ.އާދިލް ތެދުވީ އޭނާގެ ކޮޓަރީގައި ޓަކިދޭން ކޮންމެ މީހަކަށް ނުކެރޭނެކަން އެނގޭތީއެވެ. ގޭގައި ގެންގުޅޭ މީހަކު އޭނާގެ ކޮޓަރި އާއި ހަމަޔަށް ނާންނާނެއެވެ.\nކޮޓަރީގެ ދޮރު ހުޅުވުމުން ފެނުނީ ދޮރުމަތީގައި ހުރި މުޝްތާފްއެވެ.\n"ވާހަކައެއް ދައްކާލަންވެގެން." އާދިލް ގެ މޫނަށް ބަލަންހުރެފައި މުޝްތާފް ބުނެލިއެވެ. ދެން ދެޖީބަށް އަތްޖަހައި ހަމަޖެހިލިއެވެ. އާދިލް ބޯޖަހާލާފައި ކޮޓަރި ތެރެއަށް ދެމިގަތެވެ. ޓީޝާރޓެއް މަހާލަމުން ޒާނަގެ ކައިރިއަށް ގުދުވިއެވެ. ޒާނަ އޮތީ ނިދި ނިދިއެވެ. "ނުނިދައްޗެ، ވަރަށް އަވަހަށް އަންނާނަން." ޒާނަގެ މޫނަށް ނޭވާ އެޅޭހާ ކައިރިވެފައި އާދިލް ބުނެލިއެވެ. ދެން އަވަހަށް ބެލީ މުޝްތާފްގެ ކައިރިއަށް ދެވޭތޯއެވެ.\nއާދިލް ފެންޑާއަށް ނިކުންއިރު މުޝްތާފް ހުރީ އުނަގަނޑާއި ހަމަޔަށް ރާނާފައި ހުރި ފާރުބުރީގައި އަތް އަޅުވާލައިގެންނެވެ. އޭނާގެ ނަޒަރު ހުއްޓިފައިވަނީ ދުރުން ފެންނަން އޮތް ހިތްގައިމު މަންޒަރަށެވެ. ބިޔަކޮށް ހެދިފައި ހުރި ހިޔާދޭ ބޮޑެތި ގަސްތަކާއި މަލަމަތިން ފެށިގެން ފެންނަންހުރި ރުއްގަހަށެވެ. ކަނޑުން ބިންދާ ރާޅުތަކަށެވެ. ކަނޑުގެ ބިރުވެރިކަން ހިތަށް ނުގެނެސް ފަހިކަމާއި އެކު ދަތުރުކުރަމުން ދިޔަ އެކި ވަރުގެ އުޅަނދުތަކަށެވެ. އާދިލް އައިސް ހުއްޓުމުން މުޝްތާފް ބަލާލިއެވެ.\n"ކިހިނެއްވީ؟" އާދިލް އަހާލިއެވެ. މުޝްތާފް އަންނާނީ ބޮޑު ކަމަކައިގެންކަން އާދިލް ހިތް ބުނަމުން ދިޔައެވެ.\n"މަންމަ ބުނި ފޮޓޯނަގާކުއްޖާއަށް ނާދެވުނު ވާހަކަ." މުޝްތާފް ބުނެލިއެވެ. އާދިލް ކަންބޮޑުވިކަން މޫނުމަތިން ފެނުނެވެ. ކައިވެނީގެ ކަންތައް އެންމެ ފުރިހަމައަށް ދިއުމަށް އޭނާ ބޭނުންވެއެވެ. "އެންމެ ދުވަހަކަށްވެފައި އޮއްވާ ދެވަނަ މީހަކު ހޯދާނީ ކިހިނެއް؟ އިއްޔެ އާއި ހަމަޔަށް އޭނާ ހުރީ އަންނަގޮތަށް." އާދިލް ބުނެލިއެވެ. އޭނާ ނުތަނަވަސްކަން ދިޔައީ އިތުރުވަމުންނެވެ. ކައިވެނީގެ ރަސްމިއްޔާތުގެ ގިނަ ހަނދާންތައް އުމުރަށްވެސް ރައްކާކުރަން ބޭނުމެވެ. ގޭތެރޭގައި ފެންނަގޮތަށް ބަހައްޓަން ބޭނުމެވެ. ބަޔަކަށް ދެއްކުމުގެ ނިޔަތުގައި ވިއަސްމެއެވެ.\n"އަހަރެން ހަމަޖައްސާނަން." މުޝްތާފްގެ މޫނަށް އާދިލްއަށް ބަލާލެވުނެވެ. މުޝްތާފްއަށް އެކަން ހައްލުކުރެވޭއިރު އެވާހަކަ އާދިލްއާ ހަމަޔަށް ގެނައުމުގެ ބޭނުމަކީ ކޮބައިހެއްޔެވެ؟ "މަންމަ އެދުނީ އަހަރެން ކައިރީ، މަންމަ އެދުނުގޮތަށް އެކަން އަހަރެން ހަމަޖައްސައިދޭނަން، އާދިލް ކައިރީ ބުނަން ބޭނުންވީ އާދިލް ވަކި މީހަކު ގެންނަން ބޭނުންވެދާނެތީ، ދެޓްސް އިޓް،" މުޝްތާފް ކިޔައިދިނެވެ.\n"ނޫން، ބޭބެއަށް ރަނގަޅު މީހަކު އަހަންނަށްވެސް އޯކޭ." އާދިލް ހިނިތުންވެލަމުން ބުނެލިއެވެ. އޭނާގެ ބޮލުގެ ރިހުން ފިލައި ދިޔައެވެ. އާދިލް ކޮޓަރިއަށް ދިއުމުގެ ހުއްދައަށް އެދުނެވެ. މުޝްތާފް ބޯޖަހާލާފައި ހުއްދަ ދިނެވެ. އާދިލް ދިޔަފަހަތުން މުޝްތާފް ހިނގައިގަތެވެ.\nބޮޑު ވަށިގަނޑެއްގެ ކުނި ހިފައިގެން ގޭގައި މަސައްކަތްކުރާ މީހަކު މުޝްތާފްގެ ކުރިމަތިން ދިޔައީ އޭނާ ގެއިން ނިކުމެ ނިކުމެ ހުއްޓައެވެ. އެމީހާއަށް ގޮވާ މުޝްތާފް ހުއްޓުވިއެވެ. ކުނިވަށިގަނޑު ބަހައްޓަން އެންގިއެވެ. އެމީހާގެ މޫނުމަތިން ފެނުނީ އެބުނި އެންގުން ޤަބޫލުނުކުރެވިފައިވާ ކަމެވެ. އެކަމަކު މުޝްތާފް އެދުނު ފަދައިން އޭނާގެ ހަރަކާތްތައް ބެހެއްޓިއެވެ.\nވަށިގަނޑު ތެރެއިން މުޝްތާފް ގުދުވެފައި ނެގީ ފޯނެކެވެ. ސްކްރީން ކުދިކުދިވެ ހަލާކުވެފައިވާ ފޯނެކެވެ.\n"މިއީ ކޮންތާކުން ނެރުނު ކުންޏެއް؟" މުޝްތާފް އަހާލިއެވެ. ކުޑަކޮށް ޖެހިލުންވެފައި ޖަވާބު ދޭން އުދަނގޫވެފައި އެމީހާ ހުއްޓެވެ.\nޒާނަގެ އަތު ތެރެއަށް އާދިލް އައިސް ވެއްޓިގަތެވެ. ދެމީހުން އެކަކު އަނެކަކުގެ ފަރާތުން ހިތްހަމަޖެހުމާއި އުފާ ހޯދަމުން ދިޔައެވެ. ރަސްމީ ކުލައެއްގައި އެކަކު އަނެކަކު މިލްކުވާން އޮތީ އެންމެ ދުވަހެކެވެ. އެހެންވިއަސް ކެއްތެރިކަން ދެމީހުންގެ ކިބަޔަކުވެސް ނެތެވެ. މިއީ އަލަށް ދެމީހުންގެ މެދުގައި ހިނގާކަމެއްހެން ހިއެއްނުވެއެވެ.\nއާދިލް ސިއްސައިގެން ދިޔައީ ދޮރުގައި ނިކަން ބާރަށް ޖެހިއަޑަށެވެ. ހީވަނީ ކޮޅުފައިން ޖެހިހެންނެވެ. އަވަހަށް ޒާނަ އާއި ދުރަށް ޖެހެވުނެވެ. ދޮރާއި ދިމާލަށް ދެވުނީ ދުވެފައި ކަހަލަ ގޮތަކަށެވެ. ކިރިޔާ ދޮރުގެ ތަޅަށް އަނބުރާލެވުނުކަމެވެ. ދޮރުފަތް ކޮއްޕާލިލެއް ބާރުކަމުން އާދިލްއަށްވެސް ފަހަތަށް ފިޔަވަޅެއް އަޅާލެވުނެވެ. ދޮރު ހުޅުވާފައި މުޝްތާފް އެތެރެއަށް ދެމިގަތެވެ.\n"ޒާނަ، އަހަރެން މިއައީ އާދިލް އާއި ވާހަކަ ދައްކަން؟" މުޝްތާފް އަށް ޒާނަ ފެނުމާއި އެކު ބުނެލިއެވެ. ޒާނަ ތެދުވެ އަވަހަށް ނިކުންނަން ހިނގައިގަތެވެ. ޒާނަ ނިކުމެފައި ދޮރު ލެއްޕިއަޑާއި އެކު އާދިލް އުޅުނީ ވީ ކިހިނެއްތޯ އަހާށެވެ. އޭގެކުރިން މުޝްތާފް ޖީބުން ނެގީ ފޯނެވެ.\n"މިއީ މަލަކުގެ ފޯނެއް ނޫންތަ؟" މުޝްތާފް ދައްކާލީ ދެންމެ ވަށިގަނޑުތެރެއިން ނެގި ފޯނެވެ. އާދިލް އެ ފޯނަށް ބަލާލިއެވެ.\n"ކިހިނެއް އެނގުނީ؟" އާދިލް އަތް ގެންދަން އުޅުނީ އެފޯނާއި ދިމާލަށެވެ. އޭގެކުރިން މުޝްތާފް ފޯނު ގެންގޮސް ޖީބަށް ލިއެވެ.\n"މިއަދު މަލަކު ހޭނެތުމުގައި އާދިލްގެ އަތެއް ވާނެތަ؟" މުޝްތާފް އަހާލިއެވެ. އާދިލް ހަމަޖެހިލަން މަސައްކަތްކުރިއެވެ. މަލަކު މީހަކަށް ކިޔައިނުދޭހާ ހިނދު އެކަން އެއްވެސް މީހަކަށް ނޭނގޭނެކަމުގެ ޔަޤީންކަން އޮތެވެ.\n"އަހަންނަށް ތި ފޯނު ފެނުނީ މަލަކު ގެންދިޔަފަހުން. އޭރުވެސް އޮތީ ތިވަރަށް ހަލާކުވެފައި، " އާދިލް ބުނެލިއެވެ. އޭނާ ހަދާ ދޮގުތައް ފަޅާނާރާނެކަމަށް އޭނާ ހީކުރިއެވެ. އަދި މުޝްތާފް ޤަބޫލުކުރާނީ އޭނާ ދައްކާ ވާހަކަތައްކަމުގައިވެސް ހީކުރިއެވެ.\n"ތި ހަދަނީ ދޮގު." މުޝްތާފް އައިސް އާދިލްގެ ޓީޝާރޓްގައި ހިފާ ކައިރިއަށް ދަމައިގަތެވެ. "މަލަކުގެ ފޯނު އެތަނުގައި އޮތްނަމަ އެ ފޯނު ފެންނަންޖެހޭނީ އަހަންނަށް، އާދިލް ތެދަށް ބުނޭ، ކަލޭ އޭނައަށް ކީއްކުރީ؟" މުޝްތާފް ދަތްޕިލަޖައްސާލާފައި އަހާލިއެވެ. އޭނާ ރުޅި ކޮންޓްރޯލްކުރަން މަސައްކަތްކުރާކަން އެނގެއެވެ.\n"އަހަރެން މި ފޯނު ނެގީ އޭނަ އަހަރެން ކުރިމައްޗަށް ގެންނަންވެގެން، އެއީ ފަސޭހައިން މަޅީގައި ޖެހޭ ކަހަލަ އެއްޗެއް ނޫން. ތަންކޮޅެއް ދަހި." އާދިލް ސިކުނޑީގައިވި މާނަ ފޮރުވަމުން ބުނެލިއެވެ. މުޝްތާފްގެ އަތް ދުރުކޮށްލަން އާދިލް އުޅުނެވެ. އޭނާ ބުނި އެއްޗެއް މުޝްތާފްއަށް އެނގޭނެކަން އެނގިހުރެއެވެ.\n"ހައު ޑެއަރ ޔޫ؟" މުޝްތާފް ދެއަތަށް ބާރުލައި އާދިލް ގެ ޓީޝާރޓްގައި އިތުރަށް ހިފައިގަތެވެ. އޭނާގެ ކަރަށް އދަނގޫވާވަރަށް ބާރުކޮށްލިއެވެ. "ކަލޭ އޭނައާ ކައިރިނުވައްޗެ،" މުޝްތާފް އާދިލް ކޮއްޕާލީ ފާރާއި ދިމާލަށެވެ. އަނެއްކާވެސް އައިސް އާދިލްގެ މޭގައި އަޅާ ކޮއްޕާލިއެވެ.\n"އޭނަގެ މަޅީގައި ޖެހުނީ؟" މުޝްތާފް ފޮޅާލަމުން އާދިލް އަހާލިއެވެ. މިފަހަރު ރުޅީގެ އަސަރުއ އޭނާގެ އަޑުގައިވެސް ވިއެވެ. މުޝްތާފްއަށް ހީވީ އޭނާއަށް މަލާމަތްކޮށްލިހެންނެވެ. އެއްޗެއް ނުބުނެ ހުރެފައި އަތްހޫރާފައި ޖެހީ އާދިލްގެ އަނގަމަތީގައެވެ.\n"ކަލޭ އާއި އެކަށީގެންވާ ކުއްޖެއް ނޫން އެއީ، ކައިވެނި ކުރަން އުޅޭއިރު ވާންއުޅޭ އަންހެނުންގެ ކިބައިން އެކަނި އުފާހޯދޭތޯ ބަލާބަލަ." މުޝްތާފް ގެ މޫނަށް ބަލަން އާދިލްއަށް ހުރެވުނީ އަނގަމަތީ ފިރުމަފިރުމައެވެ.\n"ދެން ފަަހަރަކުން އޭނައަށް އެއްވެސް ގޯނާއެއް ކުރިމަތިވެގެން ނުވާނެ، އަހަންނަށް އެނގިއްޖެއްޔާ ކަންތައް ވެގެން ދާނެގޮތް ކަލޭގެ ޚިޔާލަށްވެސް ނުގެނެވޭނެ؟" މުޝްތާފް ހިނގައގަތެވެ. އާދިލް އެފިޔަވަޅުމަތީ ހުއްޓެވެ. މުޝްތާފްގެ އަމަލުހުރިގޮތުން އޭނާ ހުރީ އަޖައިބުވެފައެވެ. މީގެކުރިން ވެސް އާދިލް އުޅުނީ އެހެންނެވެ. މިގޭތެރޭގައި މުޝްތާފް ގެ ކުރިމަތީގައިވެސް އަންހެންކުދިންނާއި އެކު އުޅެމެއެވެ. ދުވަހަކުވެސް އެއްޗެއް ނުބުނެއެވެ. ބައެއްފަހަރު އޭނާ އަންހެންކުދިންނާއި އެކު މުޝްތާފް ގެ ރިސޯރޓަށް ދެއެވެ. ސަފާރީއަށްވެސް ދެއެވެ. ނޫނީ ރާއްޖެއިން ބޭރަށްވެސް ދެއެވެ. ހުރިހާ ޚަރަދެއް ދެނީ މުޝްތާފްއެވެ. ފައިސާ ޚަރަދުކުރާގޮތް އަހައިވެސް ނުލައެވެ.\n"މަލަކް، ކަލޭގެ ޖާދޫގައި އޭނާ ރަނގަޅަށްވެސް ޖެހިފައި އެހުރީ، އެސުވާލަށް ޖަވާބުވެސް ނުދިން، މަށަށް ޔަޤީން މަލަކުގެ ބޭނުން، އެހެންވިއަސް ވަރިހަމަ، އަހަރެން ހުއްޓާލާނީ އެއްފަހަރު ނަމަވެސް މަލަކުގެ ފަރާތުން އަހަރެން ބޭނުންވާ ކަންތައް ފުދުނީމައި، އެވަރިހަމަ މުޝްތާފްގެ އެއްޗަކަށްވިއަސް." އާދިލް މޫނުމަތީ ފިރުމާލަމުން ބުނެލިއެވެ.\nދުވަހުގެ ނިމުން އައިސް ރޭގަނޑު ވުމުގެ ނިޝާންތައް އުދަރެހުން ފެންނަން ހުއްޓެވެ. މަލަކު ހުރީ ކޮޓަރީގެ ކުޑަދޮރު ކައިރީގައެވެ. މިއަދު މުޅިންވެސް ހާދަކުރަނީ ބަސްމަދުވެފައިހުރެއެވެ. ޒައިނީ އާއި އެކު ސަކަރާތްޖަހާކަށްވެސް ނައެވެ. ސައްޔާރުގެ ޚަބަރެއް ނުވެގެން އޭނާ ހުރީ ކަންބޮޑުވެފައެވެ. މީގެކުރިން ނަމަ މަލަކު ފޯނަށް ޖަވާބު ނުދީފިނަމަ ސައްޔާރު ޒައިނީއަށް ގުޅާނެއެވެ. ދޮންމަންމަ އާއި ހެދި ގެއިން ނުނިކުމެވިފައިހުއްޓަސް ޒައިނީ ފޮނުވާނީ ސައްޔާރުއެވެ. ދުވަހެއްގެ އިރު އަރައި އޮއްސެން ދާނީ ސައްޔާރު އޭނާ ކޮބައިތޯ ބަލާފަހުންނެވެ.\nމަލަކުގެ ފޯނަށް ވީގޮތަކާއި މެދު ކަންބޮޑުވިއެވެ. އޭގައި އާދިލްގެ އަތެއް ވާނެކަމަށް މަލަކުގެ ހިތް ބުނެއެވެ. އާދިލް އޭނާގެ ފޯނު ގެންދިއުމުގެ ބޭނުމަކީ ކޮބައިކަމެއް ނޭނގެއެވެ. އޭގެ ފަހަތުގައި އޭނާގެ ފުށުން ފައިދާތަކެއް ނެގުން ވެދާނެކަމަށް ހިތް ބުނުމުން އޭނާގެ ނުތަނަވަސްކަން އިތުރުވެގެން ދިޔައެވެ. ފޯނު ކިތަންމެ ބޭނުންވިއަސް އާދިލްގެ ކައިރީ އޭނާ ނާހާނެއެވެ. މީހެއްގެ ކުރިމަތީ ދެރަވެ ކަކޫ ނުޖަހަން އޭނާ ހިތާއި އެއްބަސްވިއެވެ.\nއެރޭ ކެއުމުގައި މަލަކ ބައިވެރިއެއް ނުވިއެވެ. ޒައިނީ އާދޭސްކުރުމުންވެސް ގެއިން ބޭރަށް ދާން އެއްބަހެއް ނުވިއެވެ. މަލަކު އެކަނި ގޭގައި ބަހައްޓާފައި ދާން ދިޔާނާ ކަންބޮޑުވިއެވެ. އެކަމަކު ކެއުމުގެ ކަންތައް ހަމަޖެހިފައި އޮންނަނީ އާދިލްމެންގެ ގެއިންނެވެ. ގަޑިޖެހުނުއިރު ކާރު އޮތީ ބަލާ ފޮނުވާފައެވެ. މަލަކު ބާއްވާފައި ދިޔާނާ ޒައިނީ ގޮވައިގެން ނިކުތީ އަންނަމުން ކާން ގެނެސްދޭނެކަމަށް ބުނެފައެވެ.\nމަލަކު އެކަނި އޮއްވާ ކޮޓަރީގައި މީހަކު ޓަކިދިނެވެ. އެއަޑު އަހާފައި މަލަކު ބިރުގަތެވެ. އެގޭގައި އޭނާ އެކަނިވީ ވަގުތުގެ ބޭނުން އާދިލް ހިފަނީބާއޭ ހިތަށް އެރިއެވެ. ދޮރުގައި ޓަކިދީފައި ދުރަށް ހިނގައިގެން އަޑު އިވުނެވެ. މަލަކު ދޮރާއި ހަމަޔަށް ގޮސް މަޑުކުރީ އެމީހަކު ދަނީކަމަށް ހީކޮށްފައެވެ. ދޮރުހުޅުވަން އޭނާ ހުރީ ޖެހިލުންވެފައެވެ.\nކުޑަދޮރު ކައިރިއަށް މީހަކު ހުއްޓުނުތަން ފެނުނެވެ. ކަޅު ހިޔަންޏެއްގެ ގޮތުގައި ފެނުނަސް އެއީ ފިރިހެނެއްކަން ޔަޤީނެވެ. ދެއަތުން ކުޑަދޮރުގައި އަތްޖައްސާލިއެވެ. މޫނުޖަހައި ކޮޓަރި ތެރެ ބަލަނީކަން އެނގެއެވެ. އެމީހަކަށް މަލަކު ފެންނާނެކަން ޔަޤީނެވެ. ދޮރުފޮތިގަނޑު ހުރީ އެއްފަރާތްކޮށްލެވިފައެވެ. މަލަކު ބިރުން ހަލާކުވާވަރުވިއެވެ. އެހީއަކަށް އެދި ގުޅާނެގޮތެއްވެސް ނޭނގެއެވެ. އޭނާގެ އަތުގައި ފޯނެއް ނެތެވެ.\nއޭނާގެ ހިތަށް އާދިލް ނޫން އިތުރު ނަމެއް ނައެވެ. ޒައިނީމެން ދިއުމުން އޭނާ ނާންނަކަން އާދިލް ޔަޤީންކުރީއެވެ. އެމީހުން ކައިގެން އަންނަން ގަޑިއިރެއްހާއިރު ނަގާނެކަން އެނގޭނެއެވެ. އެހެންވެ އާދިލް އައީ ކަން ޔަޤީނެވެ. ކުޑަދޮރު ކައިރީގައި ހުރި މީހާ އަނެއްކާވެސް ދުރަށް ޖެހިލިއެވެ. ދުރަށް ހިނގައިގެން އަޑު އިވުނެވެ. މިގެއަކީ އާދިލްމެންގެ ތަނެކެވެ. ބޭނުންނަމަ ވަދެވޭނެގޮތް އޭނާ ހޯދާނެއެވެ. އެދިޔައީ ތަޅުދަނޑިބަލާ ކަންނޭނގެއެވެ. ކައުންޓަރު ކައިރީ ކީ ބޮކްސްއެއް ހުންނަތަން މަލަކުއަށް ފެނެއެވެ.\nމިގެއަކީ އޭނާއަށް ރައްކާތެރިތަނެއް ނޫނެވެ. އާދިލް އެނބުރި އަންނަންވާއިރަށް އެތަނުން ނިކުމެގެން ދާން މަލަކު ހިތަށް އެރިއެވެ. މަޑުމަޑުން މަލަކު ދޮރު ހުޅުވައިލިއެވެ. ސިޓިންރޫމްތެރެ ބަލާލިއެވެ. މީހަކު ފެންނާކަށް ނެތެވެ. މަލަކު ބޭނުންވީ އެގެއިން ނިކުންނާށެވެ. ގޭގެ ދޮރާއި ހަމަޔަށް ދަނިކޮށް ކުއްލިއަކަށް ދޮރުމަތީ ހުއްޓުނު މީހާ ފެނިފައި މަލަކުއަށް ހަރަކާތްކޮށްލަން ހަނދާންނެތުނެވެ. އަނގަމަތީ ދެއަތް އަޅާލެވުނެވެ. ދެލޯ ފުރިގެން އައެވެ. -- ނުނިމޭ --